
Prefaţă la ediţia a doua 


În cei zece ani care au trecut de cînd a fost scrisă această carte au avut loc evenimente de o impor- 
tanță crucială. Între timp, multe dintre principiile expuse în lucrarea de față au fost testate şi s-au 
dovedit adevărate. În urmă cu zece ani, de pildă, cartea evidenția faptul că organizaţiile industriale 
care au de-a face cu publicul trebuie să ţină seama de opinia publică atunci cînd iau decizii cu privi- 
re la afacerile lor. În deceniul care a trecut am văzut cazuri în care publicul s-a implicat direct şi în 
mod public în companii care refuzau să accepte acest adevăr. 


Meseria de consilier în relaţii publice a luat o mare amploare în această perioadă, dar principiile 
generale, aşa cum au fost stabilite iniţial, sînt valabile în aceeaşi măsură ca şi atunci cînd profesia 
era relativ nouă. Pare firesc, prin urmare, ca această ediţie, pentru care editorii m-au rugat să scriu 
un nou cuvînt înainte, să apară într-un moment în care noul parteneriat dintre guvern, muncitori şi 
industriaşi a adus în prim-plan relaţiile publice şi problemele pe care acestea le implică. Vechile 
relaţii de grup care alcătuiesc societatea noastră au trecut şi trec prin schimbări vizibile. Armoniza- 
rea tuturor punctelor de vedere conflictuale va depinde, în mare măsură, de înţelegerea şi folosirea 
de către lideri a relaţiilor publice şi a tehnicilor acestora. În viitor, fiecare companie va trebui să 
colaboreze din ce în ce mai strîns cu guvernul, cu alte companii, cu muncitorii, cu acţionarii şi cu 
publicul. Fiecare firmă trebuie să fie conştientă de noile condiţii şi să-şi modifice comportamentul, 
astfel încît aceia de care depinde însăşi existenţa ei să-şi păstreze atitudinea binevoitoare. Acest 
principiu nu se aplică doar afacerilor, ci şi oricărui tip de organizaţie sau instituţie care trebuie să 
convingă, fie că o face pentru profit, fie pentru altă cauză. Noua structură economică şi socială în 
care trăim necesită această nouă abordare a publicului. Relaţiile publice au ajuns să joace un rol 
important în viața noastră. Sper ca această carte să contribuie la recunoaşterea şi aplicarea principii- 
lor relațiilor publice. 


Ianuarie 1934, E.L.B. 
Cuvâînt înainte 


Scriind această carte, am încercat să stabilesc principiile fundamentale care guvernează noua profe- 
sie de consilier în relaţii publice. Pe de o parte, am demonstrat aceste principii folosind ca argumen- 
te concluziile psihologilor, sociologilor şi jurnaliştilor — Ray Stannard Baker, W.G. Bleyer, Richard 
Washburn Child, Elmer Davis, John L. Given, Will Irvin, Francis E. Leupp, Walter Lippmann, Wil- 
liam MacDougall, Everett Dean Martin, H.L. Mencken, Rollo Ogden, Charles J. Rosebault, William 
Trotter, Oswald Garrison Villard şi alţii — cărora le datorez recunoştinţă pentru analizele clare asu- 
pra gîndirii şi comportamentului publicului. Pe de altă parte, am ilustrat aceste principii folosind 
anumite exemple, care m-au ajutat în confirmarea lor. Am citat din autorii enumerați mai sus deoa- 
rece terenul cercetat de ei face parte din domeniul de activitate al relaţiilor publice. Cazurile pe care 
le-am menţionat au fost selectate pentru că ilustrează punerea în practică a teoriei. O mare parte din 
materialul ilustrativ este luat din experienţa mea personală; alte cîteva exemple, din observarea eve- 
nimentelor. Am preferat să citez lucruri cunoscute publicului larg, pentru a avea posibilitatea repre- 
zentării unei profesii noi, ale cărei puţine reguli deja formulate au un număr şi o varietate de aplica- 
tii nelimitate. În numai cîţiva ani, această profesie a evoluat de la statutul de agent de circ la ceea ce 
este, în mod evident, o poziție importantă în lumea afacerilor. Dacă prin această trecere în revistă a 
domeniului voi stimula o atitudine ştiinţifică faţă de studierea relaţiilor publice, pot spune că această 
carte şi-a atins scopul. Decembrie 1923, E.L.B. 


PARTEA I- Scopul şi funcţiile 
Scopul consilierului în relaţii publice 


O nouă sintagmă şi-a făcut apariţia în limbă — consilier în relații publice (counsel on public 
relations). Ce înseamnă aceasta? Sintagma în sine este înţeleasă pe deplin de către foarte puţini, şi 
anume de către aceia legaţi de munca respectivă. În ciuda acestui fapt, activitatea consilierului în 
relaţii publice afectează, într-o formă sau alta, viaţa de zi cu zi a tuturor. Din cauza dezvoltării re- 
cente a profesiei de consilier în relații publice, dar şi lipsei de informaţii legate de aceasta, scopul şi 
funcţiile ei au fost înconjurate de un aer de mister. Această profesie este încă nelămurită pentru 
omul mediu, atît din punctul de vedere al desfăşurării, cît şi al realizărilor ei. Poate că reprezentarea 
cea mai limpede este aceea a unui om care, într-un fel sau altul, creează acel rău vag definit, „pro- 
paganda“, care răspîndeşte o impresie ce colorează mintea publicului interesat de actriţe, guvernare, 
autostrăzi. Şi totuşi, după cum vom arăta imediat, în ultimii zece ani nici o altă profesie nu şi-a ex- 
tins în asemenea măsură domeniul de aplicaţie şi n-a avut un impact mai semnificativ asupra aspec- 
telor intime şi importante ale vieţii de zi cu zi precum aceea de consilier în relaţii publice. 


Nici măcar nu există o denumire unică a noii profesii. Pentru unii, consilierul în relaţii publice este 
cunoscut sub numele de „propagandist“. Alţii îl mai numesc încă agent de presă sau om de publici- 
tate. Nici măcar în ultimii ani, John L. Given, autorul unui volum excelent despre jurnalism, nu-l 
menţionează pe consilierul în relaţii publice. El îşi limitează trimiterile la vechiul agent de presă. 
Multe firme nici nu se obosesc să găsească o denumire distinctă şi învestesc un funcționar deja an- 
gajat cu îndatoririle unui consilier în relaţii publice. Vicepreşedintele unei bănci, de exemplu, este 
recunoscut drept consilierul în relații publice al acesteia. Unii expediază subiectul sau blamează 
profesia în general şi pe toţii practicienii ei în particular. O rapidă privire asupra temeiurilor acestei 
dezaprobări relevă cu uşurinţă faptul că ea nu se bazează pe ceva substanţial, ci pe impresii vagi. 
Este adevărat, probabil, că şi cei care sunt angajaţi în această activitate sînt la fel de puţin pregătiți 
sau capabili să definească munca lor ca şi publicul larg. Într-o anumită măsură, aceasta de datorea- 
ză, indiscutabil, noutăţii pe care o reprezintă profesia. Oricum, mult mai important este faptul că 
majoritatea activităţilor umane se bazează mai degrabă pe experienţă decît pe analiză. 


Judecătorul Cardozo de la Curtea de Apel a Statului New York vorbeşte despre aceeaşi absenţă a 
definiţiei funcționale în gîndirea juridică. „Judecarea cazurilor — spune el — se desfăşoară zilnic în 
sute de judecătorii din întreaga ţară. S-ar putea presupune că oricărui judecător i-ar fi simplu să de- 
scrie procesul pe care l-a urmat de mii de ori. Nimic n-ar putea fi mai departe de adevăr. Să-i ceară 
un nespecialist să explice. Nu va ajunge prea departe înainte de a se refugia în scuza că limbajul 
meşteşugarului este neinteligibil pentru cei neinițiați în meşteşug. O asemenea scuză poate da un 
aspect de respectabilitate unei retrageri umilitoare. Cu greu va putea domoli imboldul curiozității şi 
al conştiinţei. În momente de introspecţie, cînd nu mai e nevoie să-l liniştească pe interlocutorul 
neinițiat cu o etalare a inteligenţei, problema va apărea din nou, cerînd o soluţie: Ce fac atunci cînd 
judec un caz?” (The Nature of the Judicial Process). 


Din experienţa mea şi din istoria recentă, încă proaspătă în memoria publică, am selectat cîteva 
exemple care doar într-o mică măsură dau o idee despre varietatea muncii consilierului în relaţii 
publice şi despre genul de probleme pe care acesta încearcă să le rezolve. Aceste exemple îl arată în 
poziţia celui care direcţionează şi supervizează activitățile clienţilor săi, indiferent de influenţa lor 
asupra vieţii cotidiene a publicului. El îl reprezintă pe client în fața publicului, şi are această posibi- 
litate şi pentru că este, de asemenea, un reprezentant al publicului în faţa clientului. El dă sfaturi în 
orice ocazie în care clientul său apare în faţa publicului, fie că acesta apare concret sau ca idee. Sfa- 

turile sale vizează nu numai acţiunile în sine, ci şi folosirea canalelor prin care aceste acţiuni ajung 
la publicul ce trebuie abordat, indiferent dacă aceste canale sînt tipărite, vorbite sau vizualizate, 
adică dacă este vorba de reclamă, conferinţă, scenă, amvon, ziar, fotografie, telecomunicaţii, poştă 
sau orice altă formă de comunicare. 


Afacerile unui hotel din New York, cunoscut în întreaga ţară, au început să scadă alarmant din cau- 
za unui zvon potrivit căruia avea să se închidă în scurt timp, urmînd ca locul pe care era construit să 
fie ocupat de un supermarket. Puţine lucruri sunt mai misterioase decît originile zvonurilor sau con- 
vingerea pe care acestea reuşesc să o inducă. Rezervările pe săptămîni şi luni înainte la acest hotel 
au fost anulate de către persoanele care au auzit zvonul şi l-au crezut. Problema pe care o punea 
acest zvon (care n-avea nici un fundament real, ca multe alte zvonuri) nu a fost numai dificilă, ci şi 
gravă. Doar negarea, oricît de puternică sau de larg difuzată, ar fi avut un efect foarte slab. Consilie- 
rul în relaţii publice angajat de către hotel şi-a dat seama, din simpla formulare a problemei, că, pen- 
tru a contracara zvonul, trebuia să i se dovedească publicului intenţia hotelului de a-şi continua afa- 
cerile. Întâmplător, maître d’hôtel era la fel de cunoscut precum însuşi hotelul. Contractul său era pe 
cale să se încheie. Consilierul în relaţii publice a sugerat un plan foarte simplu. „Reînnoiţi-i imediat 
contractul pe cîțiva ani, a spus el. Apoi faceţi public acest lucru. Nimeni dintre cei ce vor auzi des- 
pre reînnoirea contractului sau despre suma noului contract nu va mai crede că vreţi să vă retrageţi 
din afaceri”. Maître d’hôtel a fost chemat şi i s-a oferit un angajament pe încă 5 ani. Salariul era de 
invidiat chiar şi pentru directorii de bănci. Încheierea contractului a fost anunţată public. Maître 
d'hâtel era un fel de figură naţională. Salariul oferit aducea avantaje ambelor părți. Ziarele au fost 
imediat interesate de ştire. O agenţie națională de presă a trimis ştirea tuturor abonaților săi. Anula- 
rea rezervărilor a încetat şi zvonul s-a stins. 


O revistă de circulaţie naţională dorea să-şi sporească prestigiul într-un mediu mai influent. Nu fă- 
cuse niciodată vreun efort pentru a ajunge la acest public, în afară de distribuţia directă. Consultan- 
tul angajat de revistă a descoperit că mare parte din materialul valoros care apărea în paginile ei nu 
era folosit în mod corespunzător. Articole de interes pentru mii de potenţiali cititori nu le atrăgeau 
atenţia decît dacă, din întîmplare, erau deja cititori ai revistei. Consilierul în relații publice le-a ară- 
tat cum să-şi extindă cîmpul de atracție. Şi-a ales pentru prima sa acţiune un articol extrem de inte- 
resant al unui foarte cunoscut medic, care susţinea că „ritmul care ucide” este ritmul lent, rutinat, şi 
nu ritmul vieţii sub stress, dat de o muncă interesantă şi provocatoare. Consilierul a aranjat ca tema 
articolului să constituie baza unei anchete realizate de către un alt medic, în rîndul oamenilor de 
afaceri şi al profesioniştilor din întreaga ţară. Ancheta a fost publicată într-o revistă medicală. Aten- 
ţia a sute de cititori aparţinînd „publicului de calitate”, aşa cum este numit de către oamenii din pu- 
blicitate, a fost atrasă de articol şi de revista de care se ocupa consilierul în relații publice. Răspun- 
surile acestor oameni influenţi au fost colaționate, analizate, iar rezultatul lor, sub forma unui rezu- 
mat, a fost trimis gratuit ziarelor şi revistelor, care l-au publicat. Organizaţii de oameni de afaceri şi 
profesionişti au multiplicat ancheta în mii de exemplare, pe care le-au distribuit gratuit, datorită 
interesului pe care îl reprezenta. Un distins vizitator din străinătate, lordul Leverhulme, a devenit 
interesat de problemă în timpul şederii în ţară şi a făcut din revistă şi articol tema unui discurs ţinut 
în cadrul unei mari şi influente conferințe din Anglia. Revista a fost supusă, pe plan național şi in- 
ternațional, atenţiei unui public care pînă atunci o considerase o publicaţie fără însemnătate socială. 
Lucrînd în continuare cu aceeaşi revistă, consultantul a sfătuit-o cum să-şi lărgească influenţa asu- 
pra altui tip de public, folosind o tematică diferită. A luat ca subiect un articol al lui Sir Philip 
Gibbs, „Sfînta Fecioară a copilului flămînd”, pe tema foametei din Europa şi a necesităţii stopării 
acestei situaţii. Articolul a fost supus atenţiei lui Herbert Hoover [n.rr.: om politic american, preşe- 
dinte al Statelor Unite între 1929 șil933]. Acesta a fost atît de impresionat de articol, încît a trimis 
revistei, spre publicare, o scrisoare laudativă. De asemenea, a trimis un exemplar al articolului 

membrilor din toată ţara ai comitetului său de ajutorare. Aceştia, la rîndul lor, au folosit articolul 
pentru a obţine fonduri pentru activitatea caritabilă. Astfel, în timp ce era finanțat un important pro- 
iect umanitar, revista respectivă îşi lărgea influenţa şi-şi consolida statutul. Aspectul interesant al 
muncii consilierului în relaţii publice este că, fără să schimbe nimic în ceea ce priveşte conţinutul 
revistei, care publica astfel de materiale de mulţi ani, a făcut ca importanţa acesteia să fie percepută 
şi apreciată. 


O mare firmă producătoare de mezeluri se confrunta cu problema creşterii vînzărilor unei anumite 
mărci de şuncă. Firma era deja lider de piaţă; problema era aceea a creşterii consumului de şuncă în 
general, pentru ca dominaţia sa pe piaţă să continue. Consilierul în relaţii publice, observînd că un 
mic-dejun consistent e sănătos, a sugerat ca un medic să realizeze un studiu pentru a formula clar 
acest adevăr, gîndindu-se că, în urma răspîndirii acestei constatări, consumul de şuncă la micul de- 
jun va creşte. Aşa s-a şi întîmplat. 


O firmă producătoare de plase pentru păr s-a confruntat cu problema răspîndirii modei părului tuns 
scurt, ceea ce elimina folosirea plasei. Consilierul în relaţii publice, după cîteva cercetări, s-a gîndit 
că femeile membre ale cluburilor, deci lidere ale femeilor în general, ar putea să-şi exprime opinia 
pe această temă. Opinia lor, credea el, ar schimba cu siguranță moda tunsorii scurte. Un cunoscut 
artist a fost interesat de subiect şi a făcut o anchetă printre femeile care făceau parte din cluburi. 
Răspunsurile lor au confirmat raționamentul consilierului şi au scos la iveală preferinţe latente ale 
publicului. Părul lung a fost din nou admirat în societate, iar moda părului tuns scurt a pierdut teren. 


O agenţie imobiliară din Long Island voia să vîndă apartamente comunitare unei clientele din clase- 
le superioare. Pentru aceasta, agenţia a considerat că trebuie să promoveze ideea că acea comunita- 
te, care se afla în apropierea Manhattan-ului, era dezirabilă din punct de vedere social, economic, 
artistic şi moral. La sfatul consilierului său în relaţii publice, agenţia nu a promovat astfel comunita- 
tea, ci a prezentat-o ca pe un centru activ pentru diferite manifestări comunitare. De exemplu, inau- 
gurarea oficială a primului oficiu poştal a fost un eveniment local de interes naţional. Multe perso- 
nalităţi naționale au devenit interesate de ceea ce ar fi putut fi doar un eveniment local. 


Eşecurile suferite de Italia la Piave în 1918 au periclitat moralul italienilor şi al Aliaților. Unul din- 
tre efecte a fost acela că italienii au început să se îndoiască de sinceritatea promisiunilor de ajutor 
militar, financiar şi moral din partea americanilor pentru cauza italiană. A fost necesară evidenţierea 
cooperării americane pentru publicul italian. Astfel, Comitetul Informării Publice a hotărît ca lansa- 
rea la apă a unui vas american să constituie ocazia unei demonstraţii de prietenie care să le fie 
transmisă italienilor în orice mod posibil. Personalitățile comunităţii italiene din Statele Unite au 
fost invitate de consilierul în relații publice să participe la lansarea vasului Piave. Evenimentul a 
fost filmat şi fotografiat. Ştirea despre inaugurare şi despre semnificaţia acesteia pentru americani a 
fost telegrafiată ziarelor italiene. În același timp, a fost transmis în Italia un mesaj al americanilor de 
origine italiană, în care aceştia îşi exprimau încrederea în ajutorul Statelor Unite pentru cauza lor. 
Enrico Caruso, Gatti-Casazza, director al Operei Metropolitane, şi alte personalități bine cunoscute 
de conaţionalii lor din Italia au trimis telegrame de susţinere care au avut un efect decisiv în creşte- 
rea moralului italienilor, în măsura în care acesta se baza pe încrederea în cooperarea americană. Şi 
alte mijloace angajate pentru a răspîndi informaţii legate de acest eveniment au avut acelaşi efect. 


Următorul incident pe care l-am selectat se conformează în mai mare măsură decît altele concepţiei 
comune despre activitatea consilierului în relaţii publice. În primăvara şi vara anului 1919, încadra- 
rea militarilor demobilizaţi în viaţa obişnuită a Americii era o problemă dificilă. Mii de bărbaţi abia 
întorşi din străinătate găseau foarte greu un loc de muncă. După experienţa războiului, ostilitatea 
faţă de guvern şi față de acei americani care, pentru un motiv sau altul, nu fuseseră mobilizați era 

foarte uşor de stîrnit. Departamentul, condus de col. Arthur Woods, adjunct al secretarului de stat 
pentru Apărare, a iniţiat o campanie naţională pentru a-i ajuta pe cei demobilizaţi să găsească un loc 
de muncă şi, mai mult, pentru a demonstra, cît mai concret posibil, interesul guvernului pentru pro- 
tecţia socială a acestei categorii. Evenimentul la care mă refer a apărut în timpul acestei campanii. 


În iulie 1919, lipsa forţei de muncă din Kansas a indus teama că recolta de grîu nu va putea fi 
strînsă. Efortul Departamentului Apărării de reangajare a celor demobilizaţi era deja bine cunoscut, 
iar Camera de Comerţ din Kansas City a apelat direct la Departamentul Apărării din Washington 
pentru a furniza forţa de muncă necesară strîngerii recoltei, după ce eforturile în alte direcţii eşuase- 
ră. Consilierul în relaţii publice a redactat un anunţ cu această oportunitate de angajare în Kansas şi 
l-a distribuit publicului din întreaga ţară prin intermediul ziarelor. Agenţia Associated Press a tele- 
grafiat anunţul ca pe o ştire oficială. După patru zile, Camera de Comerţ din Kansas City a comuni- 
cat Departamentului Apărării că a fost asigurat necesarul de forță de muncă pentru strîngerea recol- 
tei de grîu şi a cerut Departamentului să anunţe acest lucru exact în acelaşi mod în care a procedat 
cu anunţul pentru cererea de forță de muncă. 


În opoziţie cu acest exemplu şi ca o ilustrare a unui tip de muncă mai puţin înţeles de către public, 
prezint o altă întîmplare, petrecută în cadrul aceleiaşi campanii de reangajare a celor demobilizaţi în 
relaţiile economice şi sociale normale. Problema reangajării era, desigur, cea mai importantă. Pentru 
mobilizați, s-au luat diferite măsuri. Una dintre acţiuni a făcut apel la mîndria personală şi locală a 
oamenilor de afaceri americani şi a pus accent pe obligaţia de onoare de a-i reangaja pe foştii lor 
salariaţi. A fost creată o listă, semnată de către secretarul Apărării, secretarul Marinei şi adjunctul 
secretarului Apărării, conținînd magazinele şi fabricile angajatorilor care au promis să-i reangajeze 
pe militarii demobilizaţi. Aceste liste au fost afişate simultan, pe 14 Iulie 1919, de Ziua Bastiliei, de 
către membrii Asociaţiei Fifth Avenue. Asociaţia „Fifth Avenue” din New York, un influent grup 
de oameni de afaceri, a fost poate prima organizaţie care a colaborat în această importantă campanie 
de reangajare a militarilor demobilizaţi. O acţiune concertată cu o temă atît de semnificativă pentru 
public ca reangajarea celor demobilizaţi a stîrnit un interes deosebit. Vestea acţiunii acestor lideri 
din afacerile americane s-a răspîndit în ţară prin poştă, din gură-n gură sau prin comentariile din 
ziare. Exemplul lor a contribuit mult la obţinerea colaborării oamenilor de afaceri din toată ţara. A 
fost trimis un apel avînd la bază această acţiune către mii de oameni de afaceri şi angajatori din în- 
treaga ţară. Acest demers a fost un succes. 


O ilustrare a celor mai interesante aspecte tehnice şi psihologice ale evenimentelor prezentate mai 
sus poate fi întîlnită în campania desfăşurată de Lituania în 1919, în America, pentru obţinerea sim- 
patiei populare şi a recunoşterii oficiale. Lituania avea o considerabilă importanţă politică în reor- 
ganizarea Europei, dar era o ţară puţin cunoscută şi înţeleasă de publicul american. O dificultate în 
plus o constituia faptul că independenţa Lituaniei ar fi periclitat serios planurile Franţei de consoli- 
dare a unei Polonii puternice. Existau raţiuni istorice, etnice şi economice întemeiate în sprijinul 
independenţei Lituaniei, dacă s-ar fi rupt de Rusia. Pe de altă parte, puternice influenţe politice se 
împotriveau unei asemenea evoluţii. Exista sentimentul că atitudinea americană în problema inde- 
pendenţei Lituaniei ar fi jucat un rol important. Problema era aceea a modului în care ar fi putut 
creşte interesul popular şi oficial față de aspiraţiile Lituaniei. 

A fost organizat un Consiliu Naţional Lituanian, compus din americani de origine lituaniană, şi a 
fost înfiinţat un Birou Lituanian de Informaţii care să transmită ştiri despre Lituania şi să pledeze 
pentru interesele acestei ţări. Cosilierul în relaţii publice angajat să conducă această muncă a obser- 
vat că prima problemă era indiferența şi ignoranța Americii în legătură cu Lituania şi aspiraţiile ei. 
A comandat un studiu exhaustiv asupra tuturor aspectelor posibile ale problemei Lituaniei, pornind 
de la istoria îndepărtată şi recentă şi de la originile etnice şi ajungînd la obiceiurile de nuntă şi dis- 

tracțiile populare din prezent. A împărțit materialul în diferite categorii, luînd în considerare în pri- 
mul rînd publicul căruia i s-ar fi adresat. Etnologului i-a oferit informaţii corecte şi interesante lega- 
te de originea etnică a lituanienilor. Celui care studiază lingvistica 1-a oferit studii originale şi foarte 
bine documentate asupra dezvoltării limbii lituaniene, începînd cu originea sa în sanscrită. Împăti- 
miţilor de sport le-a vorbit despre sporturile lituaniene iar femeilor, despre îmbrăcămintea lituania- 
nă. Bijutierului i-a vorbit despre chihlimbar şi 1-a oferit melomanului concerte de muzică lituaniană. 
Senatorilor le-a oferit informaţii care să constituie terenul pentru acţiuni în favoarea Lituaniei. La 
fel a procedat şi în privinţa membrilor Camerei Reprezentanţilor. Acelor comunităţi a căror opinie 
cristalizată ar fi fost de ajutor în influențarea opiniei altora le-a oferit informaţii care să constituie 
punctul de pornire pentru concluzii favorabile Lituaniei. Au fost planificate şi au avut loc o serie de 
evenimente cu implicaţii bine stabilite. Au avut loc mitinguri de masă în diferite oraşe; au fost scri- 
se, semnate şi prezentate petiţii; oameni din toată ţara au mers şi au făcut apel la comisiile din Senat 
şi din Camera Reprezentanţilor. Au fost folosite toate mijloacele de abordare a publicului pentru a 
spori interesul public şi pentru a crea acţiuni publice. Au fost expediate prin poştă declaraţii asupra 
poziţiei Lituaniei persoanelor care ar fi putut fi interesate. În sălile de conferinţe a răsunat apelul 
Lituaniei. A fost folosită publicitatea plătită în ziare. Radioul a purtat mesajul vorbitorilor către pu- 
blic. Spectatorii din cinematografie au putut vedea filme pe această temă. 

Pas cu pas, publicul, presa şi oficialii guvernamentali au luat cunoştinţă de obiceiurile, caracterul şi 
problemele lituanienilor, o mică naţiune baltică în căutarea libertăţii. Cînd Biroul Lituanian de In- 
formaţii a apărut în faţa asociaţiilor de presă pentru a rectifica ştiri poloneze inexacte sau tendenţi- 
oase despre situaţia lituaniană, reprezenta deja un grup larg mediatizat timp de cîteva săptămîni în 
America, această situație fiind rezultatul activităţii consilierului în relații publice. De asemenea, 
delegaţiile de americani interesaţi de problema lituaniană erau purtătorii de cuvînt ai unei ţări care 
nu mai era deloc necunoscută atunci cînd apăreau în faţa membrilor Congresului sau a oficialilor 
Departamentului de Stat. Reprezentau un grup care nu mai putea fi ignorat. Cineva a descris această 
campanie, după obţinerea recunoaşterii republicii baltice, ca o campanie de „promovare (adverti- 
sing) a aspiraţiei unei naţiuni spre libertate”. 


Ceea ce s-a întîmplat cu România e un alt exemplu. România dorea să-şi susțină cauza în faţa popo- 
rului american. Dorea să le spună americanilor că era o ţară străveche şi statornicită. Metoda inițială 
consta în publicarea de tratate ştiinţifice corecte din punct de vedere istoric şi etnologic. Faptele pe 
care le descriau acestea erau ignorate în cea mai mare măsură. Consilierul în relaţii publice angajat 
de România i-a sfătuit să transforme aceste studii în povestiri interesante, cu valoare de ştiri. Publi- 
cul a citit aceste povestiri cu mare interes şi România a devenit foarte cunoscută în America, fapt ce 
a avut rezultate însemnate pentru această ţară. 


Hotelurile din New York s-au confruntat cu o scădere a activităţii şi a profiturilor. În New York 
veneau mai puţini turişti. Tot mai puţini călători tranzitau New York-ul în drum spre Europa. Consi- 
lierul în relații publice căruia i s-a cerut să îmbunătăţească situaţia a făcut o analiză extinsă. A dis- 
cutat cu turiştii. A intervievat bărbaţi şi femei, reprezentativi pentru diverse grupuri, sectoare şi opi- 
nii din cele mai importante metropole şi oraşe din ţară. A studiat literatura americană — cărți, revis- 
te, ziare — şi a clasificat criticile aduse New York-ului şi newyorkezilor. A ajuns la concluzia că 
principala cauză a lipsei de interes pentru New York o constituia ideea că acest oraş ar fi „rece şi 
neprimitor”. A descoperit că un sentiment de animozitate şi amărăciune în legătură cu aparenta indi- 
ferență a New York-ului faţă de străini îndepărta un număr tot mai mare de călători. Pentru a con- 
tracara acest dăunător val de resentimente, a adunat elitele industriale, sociale şi civice ale New 
York-ului, formînd Welcome Stranger Committee (Comitetul „Bun-venit, străine”). Intenţiile prie- 
tenoase şi ospitaliere ale acestui comitet, transmise naţiunii, au ajutat la restabilirea bunei reputaţii a 
New York-ului. Au fost publicate editoriale de felicitare în ziarele din ţară. Apoi, analizînd servirea 

la restaurantul unui hotel important, a descoperit că meniul era alcătuit în funcție de preferinţele 
consumatorului obişnuit şi că foarte mulți părinţi ar fi comandat mîncăruri speciale pentru copiii lor. 
Şi-a sfătuit apoi clientul să creeze un meniu pentru copii. Aceasta s-a întîmplat la hotelul Waldorf- 
Astoria. Decizia, care a generat multe comentarii, s-a dovedit eficientă atît din punct de vedere eco- 
nomic, cît şi dietetic. 


În timpul campaniei de educare a publicului în privinţa tratamentelor radiologice în cazurile de can- 
cer incipient, United States Radium Corporation a înfiinţat Banca Radiologică Naţională (First Na- 
tional Radium Bank), pentru a crea şi cristaliza impresia că radiumul este şi ar trebui să fie disponi- 
bil tuturor medicilor care tratează pacienţi bolnavi de cancer. O companie inter-metropolitană de 
transmisii radio plănuia inaugurarea unui sistem fără cablu între New York, Detroit şi Cleveland. 
Această companie putea pur şi simplu să iniţieze sistemul şi să aştepte ca publicul să-şi trimită me- 
sajele, dar preşedintele organizaţiei şi-a dat seama că, pentru a avea succes, are nevoie de susținere 
publică imediată. A angajat un consilier în relaţii publice care l-a sfătuit să organizeze o ceremonie 
de inaugurare fastuoasă, la care să fie prezenţi primarii celor trei oraşe conectate astfel pentru prima 
oară. Fiecare primar a primit şi a trimis primele mesaje prin intermediul undelor radio inter- 
metropolitane comerciale. Aceste inaugurări au suscitat un larg interes, nu numai în cele trei oraşe 
direct implicate, ci şi în întreaga ţară. 


La scurt timp după Primul Război Mondial, regele şi regina Belgiei au vizitat America. Unul dintre 
scopurile acestei vizite era crearea impresiei că America, alături de toate elementele străine pe care 
le reprezenta, era unită în sprijinul său pentru regele Albert şi ţara sa. Pentru a prezenta o imagine 
vie a susţinerii pe care naționalităţile din America o manifestau faţă de monarhia belgiană, a fost 
concepută o acţiune la Metropolitan Opera House din New York, la care reprezentanţi ai multor 
naționalități şi-au exprimat sprijinul. Ştirea despre acţiunea de la Metropolitan Opera House a apă- 
rut, însoțită de fotografii, în ziarele din întreaga lume. Pentru toţi cei care au văzut imaginile şi au 
citit ştirea era evident că regele a trezit interesul afectiv al naționalităților care compun America. 


O ilustrare interesantă a vastului cîmp de aplicabilitate a muncii consilierului în relaţii publice în 
zilele noastre poate fi găsită în eforturile de a obţine aprecierea şi susținerea americanilor pentru 
Liga Naţiunilor. Era evident că un mic grup de persoane adunate împreună doar pentru a transmite 
apelul Ligii nu ar fi avut succese prea mari. Pentru a asigura o oarecare omogenitate printre mem- 
brii unor grupuri care, în particular, aveau interese şi afilieri diferite, s-a decis formarea unui comi- 
tet nonpartizan pentru Liga Naţiunilor. Consilierul în relaţii publice, asistînd la formarea acestui 
comitet, a organizat o întîlnire a femeilor care reprezentau diferite grupuri democrate, republicane, 
radicale, reacționare, sociale, profesionale şi industriale şi le-a sugerat adoptarea unui apel comun 
pentru susținerea naţională a Ligii Naţiunilor. Această întîlnire a reflectat în mod categoric sprijinul 
dezinteresat şi unanim pentru Ligă. Consilierul în relaţii publice a ajutat la exprimarea coerentă a 
ceea ce altfel ar fi rămas un puternic sentiment latent. Sentimentul necesităţii unei Ligi a Naţiunilor 
se datorează în parte, fără îndoială, unor astfel de eforturi. 


Iată cîteva exemple, foarte diverse, de cazuri care constituie munca zilnică a consilierului în relaţii 
publice: Un client este sfătuit să renunţe la Rolls-Royce şi să-şi cumpere un Ford, deoarece publicul 
are concepţii foarte clare despre ce anume reprezintă fiecare maşină; altcineva probabil că ar fi fost 
sfătuit să facă exact invers. Un client e sfătuit să renunţe la privilegiul garderobei, deoarece stîrneşte 
comentarii publice defavorabile. Altul este sfătuit să-şi schimbe faţada casei, pentru a se conforma 
unui anumit gust public. Un client este sfătuit să anunţe schimbarea politicii de preţuri prin telegraf, 
altul, prin corespondenţă directă, altul, prin reclamă. Cineva este sfătuit să editeze o Biblie, altul, o 
carte de povestiri franţuzeşti renascentiste. Un magazin este sfătuit să folosească preţurile în recla- 
me, altul, să nu le menţioneze. Un client este sfătuit să includă în campania de vînzări politica față 

de angajaţi, aspectele igienico-sanitare ale fabricii sale, propria sa personalitate. Alt client este sfă- 
tuit să-şi expună produsele într-un muzeu şi într-o şcoală. Altul este îndemnat să iniţieze o bursă pe 
specializarea sa la o universitate importantă. 


Şi multe alte exemple ar putea fi date aici pentru a ilustra diferitele aspecte ale utilității de zi cu zi a 
consilierului în relaţii publice — cum, de exemplu, reprezentarea piesei Damaged Goods în America 
a constituit punctul de plecare al primei mişcări din ţară cu un succes notabil care avea scopul de a 
combate atitudinea de pudoare față de recunoaşterea locului pe care sexul îl ocupă în viaţa oameni- 
lor; sau cum, mai recent, intenţia unor mari corporaţii de a-şi extinde afacerile a dus, datorită sfatu- 
lui lui Ivy Lee, consilierul lor în relaţii publice, la impunerea în conştiinţa publică a importanţei pe 
care bronzul şi cuprul o au în dezvoltarea civilizaţiei. Totuşi, am dat destule exemple pentru a arăta 
cît de puţine ştie omul obişnuit despre munca reală a consilierului în relații publice şi pentru a arăta 
nenumăratele moduri în care această muncă influenţează viaţa de zi cu zi a publicului. Percepția 
populară greşită asupra muncii consilierului în relaţii publice este uşor de înţeles, din cauza apariţiei 
foarte recente a profesiei. Totuşi, el a devenit în ultimii ani o figură mult prea importantă în viaţa 
americană pentru ca această ignoranță să nu devină periculoasă şi păguboasă. 


Consilierul în relaţii publice. Importanţa tot mai mare a profesiei 


Ascensiunea consilierului modern în relaţii publice se bazează pe necesitatea serviciilor acestuia şi 
pe valoarea lor. Poate că trăsătura cea mai semnificativă a acestui secol, din punct de vedere social, 
politic şi industrial, este atenţia tot mai mare acordată opiniei publice, nu numai de către indivizii, 
grupurile sau mişcările al căror succes depinde de susţinerea publică, dar şi de oameni şi organizaţii 
care pînă de curînd s-au ţinut la distanță de marele public şi care spuneau „La naiba cu publicul!” 


Publicul de azi doreşte informaţii şi, de asemenea, se aşteaptă să fie acceptat ca judecător şi în pro- 
bleme de largă importanţă publică. Fie că-şi investeşte banii în bilete de metrou sau de tren, în note 
de plată la hotel sau la restaurant, în mătase sau săpun, publicul este un grup foarte complex. Pune 
întrebări şi, dacă răspunsul, sub forma vorbelor sau a acţiunii, pare a nu sosi sau nu e satisfăcător, se 
îndreaptă spre alte surse de informaţie sau de sprijin. Dorinţa de a cheltui mii de dolari pentru a ob- 
ține sfaturi profesioniste legate de modalitatea optimă de prezentare a unui punct de vedere sau a 
unui produs în faţa unui anumit public se bazează pe această realitate. 


Presiunea tot mai mare a opiniei publice s-a făcut simțită în fiecare aspect al vieţii americane — poli- 
tic, industrial, social, religios sau ştiinţific. Relația şi interferența dintre public şi orice mişcare este 
evidentă. Societatea caritabilă care depinde de contribuţia voluntară pentru a se susţine are un inte- 
res bine definit în a fi reprezentată favorabil în faţa publicului. Tot astfel, o mare corporație care e în 
pericol ca profitul să-i fie impozitat, ca vînzările să-i scadă sau ca acţiunile legislative să-i limiteze 
libertatea trebuie să recurgă la public pentru a combate cu succes aceste pericole. În spatele acestor 
fenomene vizibile se află trei tendinţe recente de o importanţă fundamentală: în primul rînd, tendin- 
ţa micilor organizaţii de a intra în grupuri de o asemenea mărime şi importanţă încît publicul să le 
perceapă ca pe nişte servicii semipublice; în al doilea rînd, faptul că, datorită răspîndirii educaţiei şi 
a guvernării democratice, publicul se simte tot mai îndreptățit să aibă un cuvînt de spus în conduce- 
rea acestor mari organizaţii politice, capitaliste, muncitoreşti etc.; în al treilea rînd, competiţia tot 
mai strînsă pentru simpatia publică, datorată metodelor de vînzare moderne. 


Un exemplu pentru prima tendinţă — de creştere a intersului public pentru activitatea industrială, 
datorită sporirii importanţei sociale a organizațiilor industriale — poate fi găsit în articolul „Criticul 
şi legea” al lui Richard Washburn Child, publicat în revista Atlantic Monthly din mai 1906. Child 
scrie despre dreptul criticului de a avea atitudini lipsite de complezenţă în probleme de interes pu- 
blic. Evidenţiază baza legală a dreptului de a critica piese de teatru şi romane. Apoi adaugă: „O teo- 

rie mult mai importantă şi interesantă care rezultă din starea şi tendinţa actuală a condiţiilor indus- 
triale este aceea care afirmă că acţiunile oamenilor în activitatea comercială pot deveni atît de im- 
portante şi influente, încît să constrîngă interesul public, iar comentariul public este implicit cerut de 
natura evidentă şi semipublică a acestei activităţi. Se poate spune că nicicînd în istoria Statelor Uni- 
te companiile private n-au avut un asemenea interes pentru comunitate”. Cititorul poate judeca şi 
singur cît de mult au influenţat tendinţele actuale speranţele lui R.W. Child într-un interes public 
crescînd şi acceptat faţă de întreprinderile industriale importante. 


În ceea ce priveşte a doua tendinţă — aviditatea tot mai mare a publicului pentru informaţii despre 
probleme politice şi sociale şi dorinţa sa de a fi auzit în aceste probleme — descrierea pe care o face 
Ray Stannard Baker jurnalistului american la Conferinţa de Pace de la Versailles oferă o imagine 
excelentă. Domnul Baker descrie şocul pe care jurnaliştii americanii l-au produs diplomaților Lumii 
Vechi, deoarece la conferinţa de la Paris „au venit nu cerşind, ci pretinzînd. Au stat la fiecare ieşire. 
S-au uitat peste umăr. Doreau orice rezoluţie şi raport, şi asta imediat. Nu voi uita niciodată delega- 
ţia jurnaliştilor americani, condusă de John Nevin, păşind prin acel loc sacerdotal, Ministerul de 
Externe francez, solicitînd să fie acceptaţi la prima sesiune generală a Conferinţei de Pace. I-au în- 
grozit pe susținătorii vechilor metode, au călcat în picioare reguli străvechi, erau la fel de neciopliți 
şi direcți ca însăşi democraţia”. Şi nu voi uita niciodată sentimentul pe care l-am avut eu însumi 
atunci cînd Herbert Bayard Swope, de la New York World, a condus, în sala de presă a hotelului 
Crillon din Paris, discuţia reprezentanţilor presei, care au forţat conferinţa să respecte opinia publi- 
că, să-i admită pe jurnalişti şi să emită comunicate zilnic. 


Faptul că presiunea publicului în vederea accesului la misterele afacerilor internaționale este resim- 
țită de către naţiunile lumii reiese şi din următoarea ştire publicată în New York Herald şi transmisă 
de biroul de la Paris al ziarului la data de 17 ianuarie 1922: „Succesul lordului Riddell în a expune 
public punctul de vedere britanic la conferința de la Washington, în timp ce opinia franceză nu era 
evidenţiată, poate duce la angajarea de către guvernul Poincaré a unui adevărat agent de propagandă 
care să ţină legătura cu jurnaliştii străini. Eclair îi cere în ediţia de astăzi noului prim-ministru să 
«îşi găsească propriul Lord Riddell în diplomaţia franceză şi în lumea parlamentară, care să prezinte 
lumii interpretarea franceză”. 


Walter Lippmann, de la New York World, declară, în volumul Public Opinion (Opinia publică), că 
„revoluţia semnificativă a timpurilor moderne nu este industrială, economică sau politică, ci aceea 
care are loc în arta de a crea consens în rîndul celor guvernaţi”. Şi continuă: „Persuasiunea a devenit 
pentru noua generaţie de oameni politici o artă conştientă de sine şi o componentă a guvernării pu- 
blice. Nici unul dintre noi nu începe să-i înţeleagă consecinţele, dar nu e o profeție prea îndrăzneață 
să afirmi că ştiinţa de a crea consens va modifica toate premisele politice. Sub impactul propagan- 
dei, nu neapărat în sensul negativ al cuvîntului, constantele gîndirii noastre au devenit variabile. Nu 
mai este posibil, de pildă, să crezi în adevărul absolut al democraţiei, acela că ştiinţa necesară con- 
ducerii afacerilor umane vine spontan, din inimă. Cînd ne bazăm pe această teorie, ne expunem au- 
toamăgirii şi formelor de persuasiune pe care nu le putem verifica. S-a dovedit că nu ne putem baza 
pe intuiţie, pe conştiinţă sau pe opinia comună atunci cînd avem de-a face cu realități la care nu 
putem ajunge în mod direct”. (Public Opinion) 


Importanţa opiniei publice în afacerile interne, nu numai în ceea ce priveşte deciziile politice, dar şi 
în privinţa vieţii economice, reiese din numeroase exemple. Găsesc în New York Times din 20 mai 
1922 un articol cu titlul „Hoover recomandă publicitatea pentru cărbune”. Printre îmbunătățirile — 
anticipate, conform articolului, de dl Hoover — pe care publicitatea corectă, informativă şi la scară 
mare le-ar aduce în industria cărbunelui ar fi stimularea creşterii comenzilor regulate ale consuma- 
torilor industriali, posibilitatea de a prognoza cu mai mare exactitate volumul comenzilor, posibili- 

tatea consumatorului de a-şi „forma o idee asupra preţului pe care ar trebui să-l plătească pentru 
cărbune” şi tendinţa de a opri suprasaturarea în această industrie, prin publicarea raportului dintre 
producţie şi capacitate. DI Hoover ajunge la concluzia că publicitatea informativă „va proteja marea 
majoritate corporațiilor de atitudinea critică, ce va putea fi în mod corect orientată spre o minorita- 
te”. Acum cîţiva ani, industria cărbunelui nu era preocupată de atitudinea critică a publicului. 


Pare o distanţă destul de mare de la cărbune la bijuterii, şi,totuşi se vorbeşte mult despre Asociaţia 
Naţională de Publicitate a Bijutierilor în revista comercială The Jeweler 's Circular. Această asocia- 
ție a luat ființă din simpla ambiţie comercială de a face cunoscută publicului „valoarea bijuteriilor 
atunci cînd sînt oferite în dar”; în momentul de față, ea încearcă să înlăture din opinia publicului 
larg, în general, şi a puterii legislative, în particular, impresia că „afacerea cu bijuterii este inutilă şi 
că banii cheltuiţi în magazinele de bijuterii sînt bani aruncaţi fără rost”. Nu cu mult timp în urmă, cu 
greu le-ar fi putut trece prin minte celor din industria bijuteriilor că opinia publică ar avea vreo im- 
portanță în aspectele esențiale sau neesenţiale ale acestei industrii. Astăzi, însă, bijutierilor li se pare 
o investiţie profitabilă promovarea ideii că argintăria este esenţială în viaţa modernă şi că dacă n-ar 
exista ceasurile „afacerile şi industria ar fi un haos trist”. Ținînd seama de toate interesele concuren- 
te ale lumii actuale, întrebarea dacă publicul consideră afacerea bijuteriilor ca fiind esenţială sau nu 
este de primă importanţă pentru această industrie. 


Desigur, cele mai bune exemple ale importanţei crescînde a opiniei publice faţă de industrii care 
pînă de curînd abia erau preocupate de existenţa sau de lipsa unei opinii publice despre ele sînt in- 
dustriile de interes public. Într-un lung articol despre atitudinea publicului faţă de căile ferate, 
Railroad Age ajunge la concluzia că principala problemă pe care căile ferate americane trebuie s-o 
rezolve este „problema promovării lor către public”. Unele servicii publice au departamente de rela- 
ţii publice, al căror rol este de a intermedia relația dintre companie şi public şi invers. Aspectul cel 
mai semnificativ nu este importanţa opiniei publice într-o industrie sau alta, ci faptul că opinia pu- 
blică e din ce în ce mai articulată şi deci mai importantă în viaţa economică în ansamblul ei. 


De exemplu, New York Central Railroads are un departament de relaţii publice condus de Pitt 
Hand, cu rolul de a convinge publicul că obiectivul căilor ferate este să funcționeze eficient, pentru 
a servi publicul în toate modurile posibile. Acest departament analizează publicul şi încearcă să 
descopere cum pot fi modificate ori îmbunătăţite serviciile sau cum pot fi corectate impresiile greşi- 
te, supărătoare pe care le are publicul. Acest departament de relații publice consideră că e profitabil 
nu numai să aducă în atenţia publică ceea ce este ieşit din comun referitor la trenuri, orar şi facilită- 
tile călătorilor, ci şi să creeze un sentiment de largă cooperare care, indirect, are o mare valoare pen- 
tru societate şi care aduce beneficii publicului. Există o colaborare, de exemplu, cu mişcări ca Wel- 
come Stranger Committee din New York în distribuirea către călători de materiale care să-i ajute 
după ce ajung în oraş. Există o convenţii pentru a aranja facilităţi de călătorie speciale, precum ace- 
lea de care beneficiază directorii de tabere şcolare în trecere prin Grand Central Station, care sînt 
remarcabile prin efectul puternic asupra publicului larg. Chiar şi un serviciu care, în mare măsură, 
nu se află într-o competiţie cu altele, trebuie să se „vîndă” publicului, cum o dovedesc şi eforturile 
intense ale metroului newyorkez şi ale transportului feroviar suspendat de a se menţine constant în 
atenţia publicului sub cel mai favorabil aspect. Metroul urmăreşte, în acest sens, să creeze un senti- 
ment de acceptare a inconvenientelor, care sînt mai mult sau mai puţin inerent, şi să îndeplinească 
programe constructive, cum ar fi creştera traficului pe liniile mai puţin frecventate. 


Să analizăm, de exemplu, activitatea departamentelor de sănătate ale metropolelor ca New York-ul. 
În ultimii ani, directorul Departamentului de Sănătate, Royal S. Copeland, şi declaraţiile sale au 
devenit o componentă constantă a ştirilor zilnice. Publicitatea este, de fapt, una dintre îndatoririle 
cele mai importante ale Departamentului de Sănătate, în măsura în care activitatea sa depinde de 

educaţia publicului, pe care o asigură în combaterea bolilor şi în crearea unui spirit de cooperare la 
nivel de individ şi de grup în toate problemele legate de sănătate. Cînd Departamentul de Sănătate 
înţelege că boli precum cancerul, tuberculoza şi cele generate de malnutriție sînt, în mare parte, 
efectele ignoranței sau ale neglijenţei, şi că ameliorarea sau prevenirea ar fi posibile prin cunoaştere, 
pasul logic imediat următor este canalizarea eforturilor spre campania de relaţii publice. Prin urma- 
re, exact asta face departamentul. 


Chiar şi guvernele acţionează azi după principiul că nu e suficient să-şi conducă bine poporul şi să-i 
asigure pe cetăţeni că acţionează din tot sufletul în favoarea lor. Ele înţeleg că opinia publică a în- 
tregii lumi este importantă pentru bunăstarea lor. Astfel, Lituania, despre care am vorbit mai sus, 
chiar beneficiind de susţinerea necondiționată a propriului popor, a fost în pericol de dispariţie ca 
stat deoarece nu era cunoscută decît în imediata vecinătate, de către popoarele care aveau un interes 
direct. Lituania era dorită de Polonia şi de Rusia, dar ignorată de alte naţiuni. Ca urmare, cu ajutorul 
expertului în relaţii publice, Lituania a publicat broşuri, a manifestat, a apărut în imagini şi în filme 
şi a dezvoltat un sentiment favorabil în întreaga lume, ceea ce, pînă la urmă, i-a asigurat libertatea. 


În industrie şi afaceri mai există un aspect de maximă importanţă, în afara pericolului de intervenţie 
a publicului în conducerea companiei: creşterea continuă a competiţiei. Afacerile şi vînzările nu mai 
sînt obţinute la cerere — dacă au fost vreodată. Pentru oricine a observat mulțimea de reclame din 
autobuze, din metrou, din ziare şi reviste şi din alte mijloace de atingere a publicului, e clar că pro- 
dusele şi serviciile se luptă din greu pentru a atrage atenţia publicului asupra lor şi pentru a induce 
acţiuni favorabile. Competiţia strînsă în vînzarea de produse face necesar ca vînzătorul să ia în con- 
siderare şi alte lucruri decît produsul său, în încercarea de a determina o reacție publică favorabilă. 
El trebuie ori să aprecieze singur preferinţele publicului şi relația lui cu acesta, ori să angajeze un 
expert care-l poate ajuta. El este nevoit, în zilele noastre, să ia în considerare în campania de vînzări 
nu numai calitatea săpunului său, ci şi condiţiile de muncă, orele de serviciu şi chiar condiţiile de 
viaţă ale angajaţilor care îl produc. Consilierul în relaţii publice trebuie să-l sfătuiască în legătură cu 
aceşti factori, ca şi în legătură cu prezentarea lor în faţa publicului interesat. În aceste condiţii, nu 
trebuie să ne surprindă faptul că liderii din industrie dau o foarte mare atenţie relaţiilor publice în 
sensul cel mai larg al termenului, dar şi în sensul cel mai practic al acestuia. 


Marile grupuri patronale, prin asociaţiile lor, au acordat birourilor de relaţii publice un loc bine de- 
finit. Asociaţia Directorilor din Comerţ (Trade Association Executives) din New York, care-i are ca 
membri pe directorii asociaţiilor comerciale statale, regionale sau naționale, cum ar fi Allied Wall 
Paper Industry, American Hardware Manufacturers’ Association, American Protective Tariff Lea- 
gue, Atlantic Coast Shipbuilders’ Association, National Association of Credit Men, Silk Association 
of America şi alte 74 de asociaţii, include printre scopurile sale activități cum ar fi: promovarea co- 
mună, ajustarea şi colectarea, contabilizarea costurilor, un birou de credit, distribuţie şi noi pieţe, 
munca de formare, de standardizare şi de cercetare, un birou de comerţ exterior, buletine informati- 
ve, publicitate generală, un birou industrial, muncă legislativă, sprijin juridic, rapoarte de piaţă, sta- 
tistici, un departament de transport, reprezentanţă la Washington, arbitraj. Merită menţionat faptul 
că 40 dintre aceste asociaţii au unit relaţiile publice cu publicitatea generală ca o parte bine definită 
a programului de promovare a intereselor organizaţiilor lor. 


Compania Americană de Telefonie şi Telegrafie depune eforturi pentru studierea problemelor legate 
de relațiile publice, nu doar pentru a-şi creşte volumul afacerilor, ci şi pentru a crea un spirit de co- 
laborare între companie şi public. Acestuia îi sunt prezentate sub diferite forme informaţii despre 
munca operatorilor companiei de telefonie, statistici, apeluri, linii, instalaţii. În timpul războiului şi 
puţin după aceea, principala sa problemă a fost să explice publicului motivele pentru care calitatea 
serviciilor sale nu era satisfăcătoare, şi anume condiţiile obiective de criză. Publicul, ca răspuns la 


11 


eforturile companiei, care erau echivalentul unor scuze, a acceptat condiţiile mai mult sau mai puţin 
supărătoare. Oamenii ar fi insistat, fără îndoială, asupra menţinerii standardelor de servire anterioare 
războiului dacă n-ar fi existat nicio preocupare în acest sens din partea companiei. 


Americanii obişnuiau într-o vreme să glumească pe seama dependenţei Franţei şi Elveţiei de turism. 
Azi vedem oraşele americane concurînd, ca parte a programelor lor de relaţii publice, pentru găzdu- 
irea de convenţii, tîrguri şi conferinţe. Ziarul New York Times a publicat cu cîtva timp în urmă o 
scrisoare a guvernatorului statului Nebraska, în care demnitarul îi spunea unui grup de oameni din 
industria publicităţii că publicitatea a ajutat Nebraska să prospere. New York Herald a publicat re- 
cent un editorial intitulat „Este foarte profitabil pentru un stat să-şi facă reclamă”, pornind de la 
campania statului Vermont de captare a atenţiei publicului. Potrivit editorialului, statul editează o 
revistă, The Vermonter, publicaţie atractivă cu ilustraţii interesante şi articole bine scrise. Este dedi- 
cată exclusiv prezentării în detaliu a resurselor industriale şi agricole ale statului şi promovării 
atracţiilor turistice estivale. Exemple asemănătoare de eforturi, sub forma acţiunii sau a cuvîntului 
scris, menite fie să atragă atenţia publică, fie să obţină o atitudine favorabilă din partea publicului 
sau a unor industrii şi grupuri de industrii îi vor veni cititorului imediat în minte. 


Fără a lua în serios o anecdotă amuzantă publicată într-un număr recent al unui ziar din New York, 
mulți lideri ai unor mişcări şi industrii din lumea modernă vor fi înclinați să fie de acord cu prota- 
gonistul reclamei despre care este vorba. Potrivit anecdotei, un om a încercat să-i dovedească altuia 
că locul cuiva în istorie nu e asigurat de ce a făcut, ci de cum a fost promovat acest lucru. I-a dat ca 
exemple pe Barbara Frietchie, Evangeline, John Smith şi o mulţime de alți oameni pentru a dovedi 
că ei sînt amintiți nu pentru ce au făcut, ci pentru că au avut consilieri în relaţii publice foarte buni. 
— Foarte bine, îl aprobă prietenul, dar dă-mi exemplul cuiva care a făcut ceva măreț şi a fost uitat. 

— ÎI ştii, desigur, pe Paul Revere, zise el. Spune-mi numele celorlalţi doi camarazi care au alergat în 
acea noapte pentru a da de veste că vin britanicii. 

— N-am auzit niciodată de ei, veni răspunsul. 

— Au fost trei oameni care aşteptau să fie tras semnalul din turla bisericii Old North, spuse el. Fieca- 
re era călare şi pregătit, aşa cum l-a descris Longfellow pe Paul Revere. Toţi au plecat la semnal şi 
au mers pentru a-i trezi pe fermieri. După aceea, unul dintre ei a devenit ofiţer în armata lui Was- 
hington, altul, guvernatorul unuia dintre state. Nici măcar unul din 20.000 de americani nu a auzit 
vreodată numele celorlalți doi, dar cu greu găseşti pe cineva în America care să nu ştie totul despre 
Paul Revere. Cine a făcut istorie, Revere sau Longfellow? 


Rolul unui avocat special 


Opinia publică a devenit un factor decisiv în viaţa noastră din multe puncte de vedere. Oamenii şi 
mişcările ale căror interese vor fi afectate de atitudinea publicului depun eforturi pentru a fi repre- 
zentaţi în sala de judecată a opiniei publice de către cei mai competenţi avocaţi pe care îi pot obţine. 
Meseria de consilier în relaţii publice se aseamănă cu cea de avocat — ea presupune sfătuirea clien- 
tului şi reprezentarea lui în litigii. În timp ce pledantului din sala de judecată, avocatul apărării, i s-a 
acordat întotdeauna o atenţie formală din partea judecătorului şi a juriului, altfel stă situaţia în cazul 
tribunalului opiniei publice. Aici, psihologia de masă, intoleranța societăţii faţă de un punct de ve- 
dere diferit, au făcut dificilă şi adeseori periculoasă pledoaria pentru o cauză nouă sau nepopulară. 


The Fourth Estate, un ziar pentru cei care fac ziare, afirmă: „«Consilier în relaţii publice» şi «direc- 
tor de relații publice» sunt doi termeni întîlniți tot mai des. Există o anumită condescendenţă faţă de 
ei, dar, din respect faţă de cei care poartă aceste titulaturi şi față de cei care-i angajează, ar trebui să 
se spună că trebuie sau pot fi disociaţi de vechea idee de «om de publicitate». Însuşi faptul că multe 
dintre cele mai mari corporaţii din ţară recunosc nevoia de a menţine relaţii bune cu publicul este 

suficient pentru a acorda departamentelor de relaţii publice atenţia ce li se cuvine. Acordarea titula- 
turii de «consilier în relații publice» sau, dimpotrivă, a celei de «om de publicitate» e la latitudinea 
persoanei în cauză şi a firmei care o angajează. După părerea noastră, o persoană care este într- 
adevăr consilier sau director de relaţii publice are una dintre cele mai importante poziţii în organi- 
grama oricărui concern, dar cineva care reprezintă doar vechea idee de a obţine de la presă ceva în 
schimbul a nimic e pe cale de a deveni de domeniul trecutului [...]. Deci există o diferenţă clară în- 
tre cei doi termeni, cel vechi şi cel nou, ambii atrăgînd o mare curiozitate din partea jurnaliştilor. 
Cînd Napoleon a spus «Împrejurări? Eu creez împrejurările», a caracterizat cu mare acuratețe spiri- 
tul muncii consilierului în relaţii publice”. 


Atta timp cît cei ce lucrează în noua branşă se ridică la înălțimea posibilităţilor pe care le sugerează 
titulatura, ei sînt obligaţi să îndeplinească binele constructiv general. Poate că, pînă la urmă, ne vor 
face să-l uităm pe individul linguşitor şi insistent care era omul de publicitate”. Dovedind importan- 
ţa tot mai mare a profesiei, articolul „Şansele femeii ca specialist în publicitate”, publicat în numă- 
rul din 2 august 1921 al ziarului New York Globe şi semnat de Mary Swain Routzahn, care conduce 
Departamentul de cercetare şi expoziţii al Fundaţiei Russell Sage, prezintă profesia ca pe una recent 
lansată, dar de o asemenea importanţă, încît merită să fie luată în serios de către femeile care vor să- 
şi construiască o carieră. 


Consilierul în relaţii publice este, înainte de toate, un student. Domeniul lui de studiu este modul în 
care gîndeşte publicul. Manualele lui sînt faptele de viaţă: articolele publicate în ziare şi reviste, 
reclamele inserate în publicaţii sau afişate pe străzi, pe căile ferate sau autostrăzi, discursurile par- 
lamentare, predicile din amvon, anecdotele din fumoare, bîrfele de pe Wall Street, sporovăiala din 
teatre şi discuţiile altor oameni care, ca şi el, sunt nişte interpreţi şi trebuie să asculte enunţurile coe- 
rente sau confuze ale publicului. 

Consilierul în relaţii publice îşi foloseşte cu talent intuiţia în testele şi anchetele practice şi psiholo- 
gice. Dar el nu este doar un student. Este şi un practician cu o gamă largă de instrumente şi cu o 
tehnică precisă în folosirea lor. În primul rînd, el ajută la crearea împrejurărilor şi evenimentelor. 
Apoi foloseşte diferite instrumente pentru a transmite fapte şi idei publicului: reclame, filme, scri- 
sori, broşuri, fluturaşi, discursuri, adunări, manifestații, articole de ziar şi de revistă şi orice alt me- 
diu prin care atenţia publică poate fi atrasă şi influenţată. Interesul faţă de starea de spirit a publicu- 
lui e greu de atins sau de menţinut. Oricine poate să-şi exprime mai mult sau mai puţin articulat şi 
clar propria atitudine într-o anumită problemă. Dar puţini au timpul, interesul sau pregătirea pentru 
a analiza ceea ce gîndesc sau simt alţii în legătură cu problema respectivă. În profesia sa, practicia- 
nul calificat dovedeşte interes şi înţelegere. Avocatul poate spune care argument va avea efect asu- 
pra judecătorului sau juriului. Comerciantul poate spune ce puncte sensibile ale potenţialului cum- 
părător trebuie atinse. Politicianul poate spune ce anume trebuie accentuat în faţa audienței, dar abi- 
litatea de a estima reacţiile de grup la scară mare într-o arie geografică şi psihologică largă este o 
competenţă specializată, care trebuie dezvoltată cu aceeaşi rigoare şi pe baza aceleiaşi acumulări de 
experienţă care sînt cerute pentru a deveni medic sau chirurg. 


Desigur, consilierul în relații publice foloseşte toate mijloacele practice de măsurare a gîndirii pu- 
blice pe care le-a dezvoltat şi folosit publicitatea modernă: campania de cercetare, conferinţa, studi- 
erea unui anumit grup sau unei anumite stări de spirit ca un ajutor suplimentar, o confirmare ori o 
modificare a propriilor evaluări şi judecăţi. Charles J. Rosebault, autorul unui articol publicat recent 
în New York Times, intitulat „Oamenii care mînuiesc reflectorul”, remarcă faptul că un consilier în 
relaţii publice competent are, în general, o anumită pregătire jurnalistică şi că valoarea acestei pre- 
gătiri constă într-un „simţ ascuţit al preferințelor şi aversiunilor publicului — adică ale omului me- 
diu. Acul busolei nu e mai sensibil la direcție, nici mercurul termometrului la variațiile de tempera- 
tură decît este expertul la influența publicităţii asupra gîndurilor şi emoţiilor omului de pe stradă”. 

Nu e surprinzător că interesul tot mai mare pe care publicul îl are pentru diferiți oameni şi diferite 
mişcări a dus la apariţia spontană a acestei noi profesii. 


Am prezentat aici, în linii generale, o imagine a muncii fundamentale a consilierului în relații publi- 
ce şi a condiţiilor obiective care i-au făcut necesară existenţa: pe de o parte, un mediu complex din 
care doar porțiuni mici, disparate, sînt accesibile pentru diferite persoane; pe de altă parte, necesita- 
tea din ce în ce mai mare de a face cît mai accesibil opiniei publice un anumit punct de vedere sau 
de a stabili dacă acest punct de vedere va avea un impact favorabil sau nu asupra opiniei publice. 
Walter Lippmann consideră că aceste fapte stau la baza existenţei a ceea ce numim „agent de pre- 
să”: „Enorma precauţie faţă faptele sau impresiile care trebuie făcute publice convinge imediat orice 
organizaţie că, fie că vrea să-şi asigure publicitatea, fie că vrea s-o evite, puterea de decizie nu tre- 
buie lăsată reporterului. E mai sigur să angajezi un agent de presă care să stea între organizaţie şi 
Jurnalişti”. Walter Lippmann continuă, spunînd că „odată angajat, tentația exploatării poziţiei lui 
strategice este foarte mare”. Pentru acest aspect al situaţiei, vezi ultimele capitole. 


Este evident că percepția populară asupra scopului şi funcţiilor consilierului în relaţii publice trebu- 
ie schimbată radical, dacă se doreşte o imagine exactă a profesiei. Consilierul în relaţii publice este 
descendentul crainicului de circ şi al promotorului, pe jumătate jurnalist, de actrițe de roluri secun- 
dare. Cu toate acestea, înseşi condiţiile economice care l-au creat şi i-au făcut profesia atît de impor- 
tantă cum este azi au schimbat trăsăturile muncii sale. Rolul său cel mai important constă acum nu 
în a-şi aduce clientul în atenția publicului la întîmplare, nici în a-l scoate din situaţii dificile în care 
s-a afundat deja, ci în a-l sfătui, în vederea atingerii unor rezultate pozitive în domeniul relațiilor 
publice şi în a-l preveni în legătură cu eventualele situaţii nefericite şi păguboase. 


Consilierul în relații publice trebuie să-şi sfătuiască clientul în privinţa modificării permanente a 
politicii sale, în funcție de schimbările condiţiilor din domeniul în care operează el, fie că e vorba de 
un guvern, de un producător din industria alimentară sau de o societate feroviară. Prin urmare, con- 
silierul în relaţii publice trebuie să cunoască evenimentele de ultimă oră — nu numai pe cele tipărite 
în ziare, ci şi pe acelea care se petrec în fiecare clipă, care sînt relatate în discuţiile de pe stradă, din 
tramvai, din sălile de clasă sau despre care se vorbeşte în orice altă formă de comunicare conştientă 
ce formează opinia publică. Atîta timp cît presa rămîne cel mai important mijloc de atingere a opi- 
niei publice, activitatea consilierului în relaţii publice se va afla într-un contact strîns cu cea a jurna- 
listului. Cu toate acestea, el îşi transmite ideile prin toate mediile care contribuie la formarea opiniei 
publice — radioul, tribuna unei conferinţe, reclama, scena, filmul, corespondenţa. Pe de altă parte, el 
devine astăzi şi un sfătuitor în legătură cu acţiunile, în aceeaşi măsură în care este un comunicator al 
acestor acţiuni către public. 


Consilierul în relaţii publice este, în mod ideal, o forță constructivă în comunitate. Rezultatele mun- 
cii lui constau în creşterea interesului față de probleme importante pentru viaţa socială, economică 
sau politică a comunităţii. Consilierul în relații publice este avocatul unui punct de vedere în faţa 
publicului. Astfel, el acționează atît ca un interpret al publicului pentru client, cît şi ca un interpret 
al clientului pentru public. El ajută la structurarea acţiunii clientului său, ca şi la structurarea opiniei 
publice. Profesia sa este într-un stadiu de evoluţie. Viitorul său trebuie să depindă atât de o conştiin- 
tă tot mai clară a publicului în legătură cu responsabilitatea indivizilor, instituţiilor şi organizațiilor 
faţă de acesta, cît şi de conştientizarea importanţei propriei munci. 


Din ce este alcătuită opinia publică? 


Este nevoie ca originile şi caracterul opiniei publice, factorii care influențează gîndirea individuală 
şi de grup să fie înţelese, pentru ca profesia de consilier în relaţii publice să fie practicată inteligent 
şi pentru ca rolul şi posibilităţile sale să fie estimate cu precizie. Societatea trebuie să înţeleagă ca- 

racterul fundamental al muncii sale, pentru bunăstarea ei, dacă nu pentru alt motiv. Consilierul în 
relaţii publice lucrează cu acel material vag, puţin înţeles, nedefinit, numit opinie publică. Opinia 
publică este termenul care defineşte un grup difuz, nestatornic şi schimbător de judecăţi individuale. 
Opinia publică este rezultanta opiniilor individuale — cînd consensuale, cînd conflictuale — ale oa- 
menilor care alcătuiesc societatea sau orice grup social. Pentru a înţelege opinia publică, trebuie să 
ne întoarcem asupra individului care face parte din grup. 


PARTEA A II-A — Grupul şi mulţimea 


Gîndirea individului obişnuit este formată dintr-o masă de judecăţi asupra majorităţii subiectelor 
care intră în contact cu viaţa lui psihică sau mentală. Deşi aceste judecăţi sînt instrumentele existen- 
tei lui zilnice, ele nu se sprijină pe cercetări sau deducţii logice, ci sînt, cel mai adesea, expresii 
dogmatice acceptate sub autoritatea părinţilor, profesorilor, bisericii şi liderilor sociali, economici 
sau de altă natură. Consilierul în relaţii publice trebuie să înţeleagă implicaţiile sociale ale gîndirii şi 
acţiunilor indivizilor. Este de pildă, un simplu accident faptul că un om aparţine unei biserici şi nu 
alteia sau niciuneia? Este un accident faptul că femeile din Boston preferă ouăle maronii, iar femeile 
din New York pe cele albe? Care sînt factorii care acţionează în favoarea trecerii unui om de la un 
partid la altul sau de la un anumit tip de mîncare la altul? De ce anumite comunităţi se opun legii 
prohibiţiei şi de ce altele o acceptă? De ce e dificil să organizezi un nou partid sau să lupţi împotriva 
cancerului? De ce e dificil să lupţi pentru educaţia sexuală? De ce nu e de acord un liberal cu pro- 
tecționismul şi invers? Dacă ar trebui să ne facem o opinie proprie asupra tuturor problemelor, am fi 
nevoiţi să descoperim multe lucruri care acum ni se par fireşti. N-am mai găti mîncarea şi n-am mai 
locui în case; de fapt, ar trebui să ne întoarcem la viaţa primitivă. Consilierul în relaţii publice trebu- 
ie să se confrunte cu faptul că o persoană care ştie puţine lucruri despre un anumit subiect îşi for- 
mează aproape invariabil judecăţi clare şi categorice în legătură cu acesta. 


„Dacă examinăm structura mentală a omului obişnuit — spune William Trotter, autorul unui studiu 
care încearcă să explice psihologia socială a individului (Instincts of the Herd in Peace and War) — 
vom observa că în aceasta intră numeroase judecăţi foarte precise asupra unor subiecte de o foarte 
mare diversitate, complexitate şi dificultate. El va avea puncte de vedere bine definite asupra origi- 
nii şi naturii universului şi asupra a ceea ce el numeşte sensul acestuia. Va avea concluzii în legătură 
cu ce se va întîmpla cu el atunci cînd moare şi după aceea. Va şti cum trebuie guvernată ţara şi de ce 
se duce de rîpă, de ce o lege e bună şi alta nu. Va avea puncte de vedere puternice asupra strategiilor 
militare şi navale, asupra politicii fiscale, consumului de alcool, vaccinării, tratării gripei şi preveni- 
rii hidrofobiei, asupra comerțului, predării limbii greceşti, asupra a ce e permis în artă, încîntător în 
literatură şi dătător de speranţă în ştiinţă. Desigur că majoritatea acestor opinii n-au o bază raţională, 
atîta timp cît multe dintre ele privesc probleme care, din punctul de vedere al experţilor, sînt încă 
nerezolvate. Cît despre celelalte, e clar că pregătirea şi experienţa omului obişnuit nu-l îndreptăţesc 
să aibă vreo opinie asupra lor. Metoda rațională folosită adecvat duce la concluzia că în legătură cu 
cele mai multe dintre aceste întrebări ar trebui să aibă o singură atitudine: să se abţină”. 


Cititorul îşi poate aminti din propria experienţă un număr aproape infinit de exemple în care un 
amator a dat cu toată siguranţa de sine un sfat de expert şi judecăţi absolute în probleme în care ne- 
priceperea lui era notorie pentru toţi, mai puţin pentru el însuşi. În Evul Mediu, societatea era con- 
vinsă de existenţa vrăjitoarelor. Oamenii erau atît de siguri, încît îi ardeau pe rug pe cei pe care-i 
suspectau de vrăjitorie. Astăzi, există un număr la fel de mare de oameni care îşi exprimă convinge- 
rile la fel de puternice, într-un fel sau altul, despre spiritism şi spirite. Nu-i ard pe mediumi, dar cei 
care nu au cercetat subiectul emit judecăţi de condamnare categorică. Alţii, tot atît de prost infor- 
maţi, consideră că mediumii sînt atinşi de harul divin. 

Nu cu mult timp în urmă, orice om inteligent ştia că Pămîntul este plat. Astăzi, omul obişnuit crede 
la fel de puternic şi cu tot atîta ignoranță în forţa misterioasă despre care a auzit că se numeşte ener- 
gie atomică. Este o axiomă faptul că oamenii care ştiu puţine lucruri nu acceptă un punct de vedere 
contrar. Este proverbială înverşunarea pe care au provocat-o disputele în probleme publice. Îndră- 
gostiții au fost despărțiți de certuri aprige pe tema pacifismului sau militarismului, iar oponenții 
angajaţi într-o discuţie referitoare la o problemă abstractă ajung deseori să se insulte reciproc, pără- 
sind principalul subiect de discuţie. Cît de adevărat este acest lucru se poate vedea din înregistrările 
controverselor din cadrul Congresului, în care atacul la persoană ia locul logicii. 


Într-o recentă dezbatere asupra taxelor vamale, un apărător al protecţionismului a făcut declaraţii 
ofensatoare, în care a încercat să amestece caracterul şi dezinteresul oponenților săi. Logic, discur- 
sul său ar fi trebuit să se bazeze doar pe valoarea pur economică, socială şi politică a legii discutate. 
O sută de bancheri, specialişti şi economişti americani de frunte s-au unit în dezaprobarea publică a 
acestui plan. Ei şi-au exprimat opinia că „Planul de evaluare american”, cum a fost numit, ar pune 
în pericol prosperitatea ţării, ar afecta relațiile noastre internaţionale şi ar periclita bunăstarea ţărilor 
cu care am rupe astfel legăturile comerciale şi industriale. Deşi e vorba de un grup de bărbaţi şi fe- 
mei foarte reprezentativ, preşedintele „Comitetului pentru căi şi mijloace” i-a acuzat pe toţi aceşti 
oameni că acţionează din interes personal şi lipsă de patriotism. Prejudecata a înlocuit logica. 


Intoleranţa este însoţită aproape invariabil de o adevărată imposibilitate de a înţelege sau de a per- 
mite puncte de vedere opuse. Omul de ştiinţă cu o bună pregătire, care poate fi receptiv la orice su- 
gestie în propriul său domeniu, poate să nu vrea, în afara acestuia, să facă vreo încercare de a înţe- 
lege un punct de vedere contrar. În politică, de pildă, modul în care înțelege el problema poate fi 
fragmentar; totuşi, se va antrena în discuţii în privinţa subvenţiilor navale, asupra cărora n-a făcut 
nici un studiu. Găsim aici, cu o uniformitate semnificativă, ceea ce un psiholog a numit „comparti- 
mente de rezistenţă la logică” (/ogic-proof compartments). 


Compartimentul de rezistenţă la logică a exista dintotdeauna. Unii oameni de ştiinţă şi-au pierdut o 
viaţă întreagă refuzînd să vadă fisurile din teoriile lor. Există mame, inteligente de altfel, care le dau 
bebeluşilor lor mîncăruri pe care le-ar interzice altor mame să le dea copiilor lor. Foarte semnifica- 
tivă este tendinţa popoarelor de a-şi păstra credinţele religioase şi tradiţiile mult timp după ce aces- 
tea şi-au pierdut semnificația. Regulile dietetice, igienice, chiar şi cele bazate pe condiţii geografice 
care s-au schimbat de mai bine de o mie de ani, sînt încă respectate în compartimentul de rezistenţă 
la logică al aderenţei dogmatice. Există o anecdotă care spune că un misionar le dă bani păgînilor în 
momentul convertirii şi că aceştia, după ce şi-au primit banii, îşi spală convertirea în ape sacre. 


Însuşirea gîndirii omeneşti de a-şi păstra credinţele este foarte bine expusă în volumul lui William 
Trotter, la care am făcut referire mai sus: „Este clar de la bun început — afirmă el — că aceste credin- 
te sînt întotdeauna considerate drept raţionale şi apărate în consecinţă, în timp ce poziţia celui care 
susține puncte de vedere contrare este văzută drept nerațională. Omul religios îl acuză pe ateu că 
este superficial şi irațional, dar primeşte o replică similară. Pentru conservator, lucrul cel mai uimi- 
tor la liberal este incapacitatea de a gîndi rațional şi de a accepta singura soluţie posibilă a proble- 
melor publice. Analiza relevă faptul că diferenţele nu se datorează doar mecanismelor logice erona- 
te, atîta timp cît acestea sînt uşor de evitat, chiar şi de către politicieni, şi atîta timp cît nu există nici 
un motiv pentru a crede că una dintre părțile implicate într-o asemenea controversă este mai puţin 
logică decît cealaltă. Diferenţa se datorează mai degrabă faptului că presupoziţiile fundamentale ale 
celor aflaţi în conflict sînt ostile, iar aceste presupoziţii derivă din sugestiile mulțimii. Pentru liberal, 
anumite concepţii fundamentale au căpătat calitatea de adevăr instinctiv, au devenit teze a priori, 
din cauza sugestiilor cumulate la care a fost expus; o explicaţie asemănătoare se aplică şi în cazul 
ateului, al creştinului sau al conservatorului. Fiecare — este important să amintim — consideră, în 

consecinţă, că raționalitatea poziţiei sale nu are nici o fisură şi este incapabil să vadă în ea viciile de 
gîndire care i se par evidente oponentului său, acestuia nefiindu-i inculcate aceleaşi presupoziţii de 
către sugestiile mulțimii”. De aceea, consilierul în relații publice trebuie să ia în considerare judeca- 
ta a priori a oricărui public cu care se confruntă înainte de a face vreun pas care să modifice lucruri- 
le în care crede acesta. Deseori este eficient să etichetezi sau să încerci să discreditezi credinţele în 
sine. După examinarea surselor credințelor, consilierul în relații publice trebuie fie să discrediteze 
vechile autorităţi, fie să creeze autorităţi noi, stimulînd o opinie articulată de masă împotriva vechii 
credinţe sau în favoarea celei noi. 


Opinia publică este încăpăţînată sau maleabilă? 

Există o divergență de opinie dacă gîndirea publică este maleabilă sau încăpăţinată, dacă este un 
element pasiv sau activ. Pe de o parte, există credinţa profundă că „nu poţi schimba natura umană”. 
Pe de altă parte, există opinia la fel de fermă că anumite instituţii bine definite modifică şi alterează 
opinia publică. În Statele Unite există un consens asupra multor probleme. Cînd acest conses este în 
acord cu propriile noastre credinţe, îl numim o expresie a conştiinţei publice. Cînd este în dezacord 
cu credinţele noastre, numim acest lucru înregimentarea spiritului public şi sîntem înclinați să-l atri- 
buim propagandei perfide. Consensul este de fapt în mare parte natural şi numai într-o anumită mă- 
sură artificial. Opinia publică poate fi atît generatorul „propagandei perfide”, cît şi rezultatul aceste- 
ia. Este destul de firesc faptul că acolo unde sînt implicate ideile generale, critica stării de spirit a 
publicului şi a originii acesteia vine cel mai adesea din partea grupurilor care nu agreează punctul 
de vedere acceptat. Acestea consideră că publicul este nereceptiv faţă de punctul lor de vedere şi, pe 
drept sau pe nedrept, atribuie acest lucru influenţei intereselor contrare asupra spiritului public. 
Aceste grupuri constată că presa, conferințele, şcolile, reclamele, bisericile, radioul, filmul, revistele 
ajung zilnic la milioane de oameni şi că punctul de vedere dominant în cele mai multe dintre aceste 
instituţii este ajustat în funcţie de starea de spirit a publicului. Combătîndu-le pe fiecare pe rînd, ele 
trag concluzii fără prea mare dificultate. Nu se gîndesc că acordul asupra unui punct de vedere din- 
tre public şi aceste instituţii poate fi adesea rezultatul controlului exercitat de către spiritul public 
asupra acestor instituţii. 


Cu toate acestea, opinia publică este influenţată de multe forţe exterioare. Cele mai evidente sînt 
părinţii, şcoala, presa, filmele, reclamele, revistele, conferințele, biserica, radioul. Pentru a rezolva 
dilema încăpăţinării sau maleabilităţii publicului, să analizăm presa în relația sa cu opinia publică, 
atîta timp cît presa este cea mai importantă dintre diferitele instituţii care sînt considerate în mod 
curent ca lideri în modelarea gîndirii publice. Prin presă înţeleg, în acest context, presa cotidiană. 
Americanii sînt un public cititor de ziare. S-au obişnuit să se uite pe ziarele de dimineaţă şi de seară 
pentru a afla ştirile din întreaga lume şi opiniile liderilor lor. Şi, deşi cititorul individual de ziar nu 
acordă un răgaz prea mare acestei ocupaţii, multe persoane îşi fac timp să citească mai mult de un 
ziar în fiecare zi. Nu este surprinzător că omul care nu se înscrie în opinia publică majoritară priveş- 
te presa zilnică ca pe o forță coercitivă. Opiniile asupra reacției publice faţă de presă sînt împărțite, 
ca şi părerile asupra influenţei bisericii sau a altor forţe. Unii specialişti consideră că spiritul public 
este încăpăţînat în ceea ce priveşte presa şi că aceasta nu are o influenţă prea mare asupra lui. 


Există exemple elocvente de încăpățănare a opiniei publice. Un exemplu foarte interesant este cel al 
realegerii lui Hylan ca primar al New York-ului de către o majoritate covîrşitoare, în pofida opoziţi- 
ei tuturor cotidienelor metropolitane, cu două excepții.. Merită, de asemenea, menţionat că, în 1909, 
Gaynor a fost ales primar al New York-ului deşi toate ziarele, cu o singură excepţie, s-au opus can- 
didaturii sale. Tot astfel, primarul Mitchel nu a fost reales în 1917, deşi toate ziarele din New York, 
cu excepţia a două ziare aparţinîndu-i lui Hearst şi a cotidianului New York Call, îl susțineau. [n.tr.: 
William Randolph Hearst (1963-1951), celebru jurnalist şi politician american, care a construit 

unul dintre cele mai mari imperii media]. În Boston, la un scrutin recent, funcţia de primar i-a reve- 
nit unui om care a fost condamnat pentru calomnie. El a fost ales în ciuda unei opoziții unite a tutu- 
ror ziarelor din oraş. Cum ar putea explica acest lucru unii autori precum Everett Dean Martin, Wal- 
ter Lippmann sau Upton Sinclair? Cum pot explica, pe baza teoriei înregimentării gîndirii publice 
de către presa cotidiană, respingerea tăioasă pe care publicul o manifestă uneori faţă de pledoariile 
presei? Aceste exemple nu sînt frecvente, dar ele arată că, pe lîngă presă, şi alţi factori contribuie la 
formarea opiniei publice şi că aceşti factori nu trebuie niciodată desconsideraţi atunci cînd este vor- 
ba despre estimarea calităţii şi a stabilităţii unei opinii publice dominante. 


Francis E. Leupp, scriind în Atlantic Monthly, numărul din februarie 1910, despre „Puterea în declin 
a presei”, observă că declaraţiile primarului Gaynor la scurt timp de la alegerea sa din 1909 „au dus 
la concluzia că în timpurile noastre nimănui nu îi pasă ce spun ziarele”. Leupp continuă astfel: 
„Oricît de neplăcut ar fi acest verdict, probabil că majoritatea comunității ar fi de aceeaşi părere 
dacă ar fi în poziţia unui juriu. Respingerea cu superioritate a unor propuneri ca «simple vorbe de 
gazetă» poate fi auzită la orice adunare socială, pînă într-acolo încît, fiind crescuţi în convingerea că 
presa este un factor puternic în civilizația modernă, ne putem întreba dacă aceasta nu şi-a pierdut de 
fapt puterea pe care o exercita asupra noastră”. 


Iar H.L. Mencken afirmă — în aceeaşi revistă, în numărul din martie 1914 — că „unul dintre cele mai 
importante însemne ale unui om cu adevărat educat este faptul că nu-și ia opiniile din ziare şi, în 
nici un caz, din cele militante, angajate. Dimpotrivă, atitudinea sa faţă de acestea este aproape întot- 
deauna una de cinism fățiș, în cel mai bun caz de indiferenţă şi cel mai adesea de dispreţ. El ştie că 
acestea cad constant în raționamente false în legătură cu lucrurile pe care el le cunoaşte personal — 
adică din cercul îngust al educației sale specifice — şi, astfel, consideră că ele comit aceleaşi erori, 
sau chiar unele mai mari, şi în legătură cu altele aspecte intelectuale sau morale. Trebuie spus, de 
altfel, că această presupunere este destul de justificată de fapte”. 


Cel de-al doilea punct de vedere afirmă că presa cotidiană, ca şi celelalte forţe, nu face decît să ac- 
cepte, să reflecte şi să amplifice opinia publică consacrată şi este, de aceea, responsabilă pentru uni- 
formitatea reacției publice. O expunere solidă şi reprezentativă a acestui punct de vedere se găseşte 
în volumul „Comportamentul mulțimilor” (The Behavior of Crowds) al lui Everett Dean Martin. El 
afirmă: „Omul modern are în presa scrisă un mijloc foarte eficient pentru perpetuarea mişcărilor 
mulțimilor şi pentru păstrarea maselor mari de oameni sub influenţa constantă a anumitor idei. Ori- 
ce grup-mulţime are revistele sale, agenţii săi de presă şi literatura specială prin care le predică 
membrilor săi şi celor ce pot fi convertiți. Multe cărți, şi în special anumite lucrări de ficțiune gen 
best seller, se bazează în mod clar pe fenomenele de masă”. 


Există şi un al treilea grup, care este probabil mai aproape de adevăr, susținînd că presa, ca orice alt 
mediu de educare sau difuzare, duce la o schimbare foarte clară a opiniei publice. Un exemplu eloc- 
vent a ceea ce poate face un asemenea mediu pentru a schimba opiniile asupra problemelor funda- 
mentale şi importante este dezbaterea asupra dreptului de vot al femeilor şi înfrîngerea punctelor de 
vedere consacrate. Presa, biserica, conferințele, filmele şi alte mijloace de a ajunge la public au dus 
la convertirea completă a acestuia. Un alt exemplu de schimbare ce poate fi produsă în opinia publi- 
că în acest mod, de către astfel de instituţii şi autorităţi, este atitudinea actuală în legătură cu contro- 
lul naşterilor şi educaţia sanitară. 


Desigur că presa, asemenea altor instituţii care prezintă fapte sau opinii, este restricționată, uneori 
inconştient, alteori conştient, de diferite condiţii de control. Anumiți autori vorbesc despre cenzura 
născută din prejudecăţi sau predispoziţii ale publicului însuşi. Unii, precum Upton Sinclair, le atri- 
buie oamenilor din publicitate un control conştient şi puternic asupra publicaţiilor. Alţii, precum 

Walter Lippmann, consideră că o barieră eficientă între public şi evenimente constă în influenţa 
puternică exercitată în anumite cazuri asupra presei de către aşa-numitul public de calitate, la care 
cei ce-şi fac reclamă în ziare vor să ajungă şi în rîndul căruia trebuie să circule ziarele pentru ca 
reclama să aibă succes. Walter Lippmann observă că, deşi asemenea restricţii pot exista, mare parte 
din ceea ce poate fi atribuit cenzurii este de fapt, prezentarea neadecvată a evenimentelor pe care 
ziarul încearcă să le descrie. În legătură cu acest aspect, el afirmă: „Prin urmare, în relatarea greve- 
lor, cea mai uşoară modalitate este aceea de a expune ştirea prin prezentarea directă a acţiunii şi de 
a descrie evenimentul ca pe o poveste a interferenţei cu viaţa cititorului. Astfel îi este atrasă pentru 
prima oară atenţia şi îi este stîrnit interesul. Un aspect important, cred eu, a ceea ce le pare muncito- 
rului şi reformatorului ca fiind în mod intenționat prezentat incorect în ziar este rezultatul direct al 
dificultății practice de a relata ştirile şi al dificultății emoţionale de a scoate în evidenţă interesul 
faptelor dacă, aşa cum spune Emerson, nu le putem «percepe» şi nu le putem «transpune în acelaşi 
timp în fapte paralele»”. 


Considerînd astfel că opinia publică este maleabilă, consilierul în relaţii publice, dorind să atragă 
atenţia asupra unei anumite cauze, foloseşte pur şi simplu canalele existente pentru a obţine expre- 
sia punctului de vedere pe care îl reprezintă. Vom discuta mai tîrziu felul în care face el acest lucru. 
Datorită importanţei canalelor de comunicare conştientă, pentru consilierul în relații publice este 
vital să studieze cu atenţie relaţia dintre opinia publică şi organele care o menţin sau o influenţează 
pentru a o modifica. Vom vorbi despre această interacţiune şi efectele ei în capitolul următor. 


Interacțiunea opiniei publice cu forţele care contribuie la crearea ei 


Publicul şi presa — sau, mai bine spus, publicul şi orice forță care modifică opinia publică — interac- 
ționează. Forţele proiectate asupra publicului şi publicul în sine acţionează şi interacționează conti- 
nuu. Consilierul în relaţii publice trebuie să înţeleagă acest lucru în implicaţiile sale cele mai gene- 
rale şi mai amănunțite. Trebuie nu numai să înţeleagă ce anume sînt aceste diferite forţe, dar şi să 
poată evalua corect puterile fiecăreia dintre ele. Să considerăm din nou cazul unui ziar, care este 
reprezentativ pentru alte medii de comunicare. „Noi publicăm — afirmă New York Times — toate şti- 
rile care sunt potrivite pentru publicare”. Imediat apare întrebarea (care, după cum ne spune Elmer 
Davis, cel care a scris istoria publicaţiei, s-a ivit atunci cînd moto-ul a fost adoptat pentru prima 
dată) care ştiri „sînt potrivite” pentru publicare. 


După ce criterii se ia o anumită decizie editorială care include un anumit tip de ştiri şi exclude un 
altul? Ziarul însuşi, în cariera sa îndelungată şi plină de succes, s-a confruntat uneori cu dificultăți 
din acest punct de vedere. Astfel, în lucrarea sa The History of the New York Times, Davis simte 
nevoia să justifice modul în care ziarul a prezentat procesul intentat de Theodore Tilton reverendu- 
lui Henry Ward Beecher [n.tr.: În 1875 Theodore Tilton l-a dat în judecată pe reverendul Beecher, 
frate al cunoscutei scriitoare Harriet Beecher Stove şi predicator celebru, acuzindu-l că avut o re- 
lație cu soția lui, Elizabeth] pentru că a abuzat de sentimentele doamnei Tilton şi pentru comporta- 
mentul său în această situaţie. 


Davis afirmă: „Mulţi cititori fideli ai ziarului New York Times au considerat că publicaţia acordă un 
spaţiu prea mare acestei cronici a păcatului şi suferinței. Reproşurile de acest gen sînt destul de 
frecvente şi acum, ele venind din partea unor cititori care apreciază reticenţa ziarului faţă de publi- 
carea ştirilor de acest fel şi se întreabă care sînt motivele pentru care este încălcată uneori regula 
generală. În cazul Beecher a existat o justificare, aşa cum a existat şi în alte cazuri asemănătoare de 
atunci încoace. Doctorul Beecher a fost unul dintre cei mai importanţi clerici din ţară, şi era firesc 
ca lumea să se întrebe dacă reverendul respecta principiile morale pe care le propovăduia. Unul din- 

tre avocaţi a declarat că «toţi creştinii aşteptau verdictul». Prezentarea în întregime a evenimentelor 
nu a însemnat satisfacerea curiozităţii vulgare, ci o recunoaştere a valorii de ştire a cazului”. 


Simplul fapt că un asemenea slogan poate exista şi poate fi acceptat este un argument important 
pentru scopul nostru. Există un standard pe care redactorii de la New York Times îl respectă, la fel 
cum există şi un public larg de cititori constanţi pentru care standardul este satisfăcător. Termenul 
„potrivit” trebuie definit de către editorii ziarului într-un mod care să obţină aprobarea a destui citi- 
tori pentru a permite ziarului să-şi păstreze publicul. De îndată ce definiţia este contrazisă, apar difi- 
cultăţi. 


Într-un capitol din cartea sa despre jurnalism, profesorul Willard G. Bleyer, în Main Currents in the 
History of American Journalism, subliniază în primul rînd cît de important este ca ştirile dintr-un 
ziar să fie complete, apoi afirmă că „singurele limitări importante ale acestui caracter complet sînt 
cele impuse de noţiunea comun acceptată de decenţă, cuprinsă în cuvintele «toate ştirile care sînt 
potrivite pentru publicare» şi de dreptul la intimitate. Ziarele redactate îngrijit disting între ceea ce 
publicul are dreptul să afle şi ceea ce ţine de intimitatea individului”. Pe de altă parte, atunci cînd 
W.G. Bleyer încearcă să definească ştirile care sînt potrivite pentru publicare şi ce anume are publi- 
cul dreptul să cunoască, el discută generalităţi care pot fi interpretate adesea neclar. „Ştirile — afirmă 
el — sînt toate informaţiile şi evenimentele semnificative şi de actualitate pentru cititorii ziarului în 
relaţia lor cu comunitatea, statul şi națiunea”. 


Cine stabileşte ce e semnificativ şi ce nu? Cine decide în care dintre relaţiile individului cu comuni- 
tatea sînt protejate dreptul la intimitate şi care nu? O asemenea definiţie nu ne oferă o delimitare 
mai precisă decît sloganul pe care încearcă să-l explice. Trebuie să căutăm un alt criteriu pentru 
aplicarea acestor definiţii. Trebuie să existe un consens al opiniei publice în funcţie de care ziarul îşi 
stabileşte propriile criterii. Adevărul este că, deşi pare să formeze opinia publică în ceea ce priveşte 
problemele importante, presa se conformează adesea acesteia. Consilierul în relaţii publice este cel 
care trebuie să determine interacțiunea dintre public, pe de o parte, şi presă şi alte medii de influen- 
tare a opiniei publice, pe de altă parte. Este la fel de important să te conformezi standardelor instan- 
tei care proiectează idei pe cît este să-i prezinţi acestei instanţe idei care să se conformeze înţelegerii 
şi aprecierii fundamentale ale publicului căruia i se adresează respectiva instanţă. Afirmația potrivit 
căreia publicul conduce instituţiile este la fel de adevărată ca şi aceea care susţine că instituţiile 
conduc publicul. 


Pentru a ilustra în ce măsură tind ziarele să accepte opiniile publicului lor, dispunem de o anecdotă 
relatată de Rollo Ogden în Atlantic Monthly din iulie 1906, despre o scrisoare pe care Wendell Phil- 
lips voia s-o publice într-un ziar din Boston. „Redactorul a citit scrisoarea şi a spus: 

— Domnule Phillips, este o scrisoare foarte bună şi interesantă şi o voi publica bucuros, dar aş vrea 
să fiți de acord să eliminăm ultimul paragraf. 

— Paragraful respectiv este rațiunea întregii scrisori, a răspuns Phillips. Fără el, aceasta n-ar avea 
nici o semnificație. 

— Înţeleg, a replicat editorul, şi aveţi dreptate! Sînt întru totul de acord cu dumneavoastră. Totuşi, 
astfel de lucruri nu se spun public. Dar, dacă insistaţi, voi publica scrisoarea aşa cum este. 
Scrisoarea a fost publicată în dimineaţa următoare şi a fost însoțită de o notă editorială în care se 
afirma că este de neînțeles faptul că o minte atît de strălucită ca a autorului ei poate face afirmaţii 
atît de absurde ca acelea din ultimul paragraf”. 


Existenţa acestui fenomen este recunoscută. H.L. Mencken admite faptul că publicul conduce presa 
în aceeaşi măsură în care presa conduce publicul. „Scopul principal al tuturor — afirmă Mencken — 
fie că fac pe profeţii, fie că birfesc pur şi simplu, este acela de a-i face pe plac mulțimii şi de a oferi 

un spectacol bun, iar, pentru a începe spectacolul, mai întîi este selectată o victimă care-şi merită 
soarta, ea urmînd să fie supusă unei torturi spectaculoase. Aceasta a fost metoda jurnaliştilor pe 
vremea cînd acționau doar pentru profit, cînd singura lor motivaţie era să-i facă pe cititori să citeas- 
că ziarul, dar şi cînd se luptau curajos şi dezinteresat pentru binele public, îndeplinind astfel misiu- 
nea cea mai înaltă a profesiei lor”. (Atlantic Monthly, martie 1914) 


Există exemple interesante, chiar dacă mai puţin cunoscute, de conlucrare complementară a unor 
forțe diferite. În domeniul filmului, de exemplu, producătorii şi actorii, susținuți de presă, au luptat 
permanent împotriva cenzurii. Fără îndoială că cenzurarea filmelor este, în latura ei practică, un 
handicap economic şi artistic. Cenzura va exista în continuare, în ciuda atitudinii producătorilor, 
atîta timp cît publicul va fi dispus să accepte existenţa ei. Publicul, pe ansamblu, a refuzat să parti- 
cipe la lupta împotriva cenzurii deoarece există credinţa, mai mult sau mai puţin articulată, potrivit 
căreia copiii şi chiar şi femeile ar trebui să fie protejaţi de imaginile şocante, cum ar fi comiterea 
unei crime, consumul de droguri, scenele picante şi alte fapte ce pot ofensa privitorul sau pot deter- 
mina comiterea, prin imitație, a unor acte nocive. 


Înainte de prezentarea sa în America, în 1913, piesa Damaged Goods a fost analizată de către consi- 
lierul în relaţii publice care a ajutat la producerea ei. El a considerat că Damaged Goods va fi un 
eşec dacă publicul care crede în educaţie şi adevăr nu va fi mai numeros decît publicul care con- 
damnă menționarea problemelor sexuale. Producătorii, prin urmare, nu au încercat să educe publi- 
cul prezentîndu-i piesa pur şi simplu, ci le-au permis liderilor de grupuri şi grupurilor interesate în 
educare să vină în ajutorul piesei lui Brieux şi, într-un fel, să gireze producția. 


Dovada că publicul şi instituțiile care influenţează opinia publică interacționează poate fi găsită în 
exemplele de cărţi care au fost respinse din cauza dezaprobării populare la un moment dat, iar apoi 
au cunoscut succesul datorită cererii populare atunci cînd opinia publică s-a schimbat. Printre aceste 
cărți se numără lucrările religioase şi cele ştiinţifice timpurii. Un exemplu recent este anunţul făcut 
de revista săptămînală Judge. Publicaţia a declarat că susţine campania pentru vin şi pentru bere. 
Revista a luat această atitudine deoarece credea în principiul libertății personale şi considera că pu- 
blicul era în favoarea vinului şi a berii (băuturi alcoolice uşoare) ca alternativă la prohibiţie. Judge 
credea că atitudinea sa îi va mulţumi pe cititori. 


Deşi îşi propusese să scrie despre moralitatea jurnalistică, H.L. Mencken constată, ajuns la finalul 
articolului deja citat, că „a scris foarte mult despre moralitatea populară şi foarte puţin despre mora- 
litatea jurnalistică. Dar, cum am spus mai sus, cele două sînt una şi aceeaşi. Ziarul trebuie să-şi 
adapteze pledoaria în funcţie de limitarea morală a clienţilor săi, aşa cum avocatul trebuie să-şi 
adapteze pledoaria în sala de judecată în funcţie de limitările juriului. Poate că nici unul nu o face 
din plăcere, dar amîndoi trebuie să o facă pentru a cîştiga”. 


Deşi se numără printre cei care susțin că gustul publicului nu are nevoie de justificări, Ralph Pulit- 
zer este de acord cu H.L. Mencken că opinia presei este stabilită de public; el justifică „dezvăluiri- 
le”, deoarece „faptul că oamenii şi presa ar trebui să fie mai interesaţi de polemică decît de banali- 
tăți, acuze, vîndutul de castraveți la grădinari, atacuri, laude inutile... nu este nici extraordinar, nici 
reprobabil”. (Atlantic Monthly, iunie 1914). Chiar şi Francis E. Leupp ajunge la concluzia potrivit 
căreia „orice am spune despre presa modernă în varianta sa cel mai puţin demnă de laudă, trebuie să 
admitem că ziarele, asemenea guvernelor, sînt imaginea fidelă a oamenilor pe care îi servesc. 


Charles Dudley Warner [n.rr.: scriitor şi jurnalist american (1829-1900)] a mers odată atît de de- 
parte, încît a spus că, indiferent cît de îndoielnic este caracterul ziarului, el este întodeauna ceva mai 
bun decît cel al patronilor care îl susţin”. În mod similar, Rollo Ogden, unul din jurnaliştii americani 
cu o experienţă extrem de vastă şi recunoscută, susține că acest schimb între public şi presă este 

vital pentru o viziune justă despre jurnalismului american: „Editorul nu-şi lansează nonşalant 
gîndurile în neant. El aşteaptă ecoul vorbelor sale. Relaţia cu susținătorii săi seamănă destul de bine 
cu modul în care definea Gladstone legătura strînsă dintre orator şi audiența sa. Aşa cum vorbitorul 
primeşte de la ascultătorii săi elemente difuze pe care le înapoiază bine conturate, ziarul primeşte de 
la public în aceeaşi măsură în care el îi oferă. Prea adesea primeşte murdării, pe care le dă înapoi în 
formă de noroi, dar acest lucru nu schimbă relația. Acţiunea şi reacţiunea au loc tot timpul între 
presă şi patronii săi. De aici rezultă că responsabilitatea pentru relele şi neajunsurile jurnalismului 
trebuie împărțită”. [Rollo Ogden, „Some Aspects of Journalism”, Atlantic Monthly, iulie 1906]. 


Aceeaşi interacţiune se produce în cazul tuturor celorlalte forţe care modelează opinia publică. Pre- 
dicatorul apără idealurile societăţii. El îşi conduce turma acolo unde vrea aceasta să fie condusă. 
Ibsen creează o revoluţie cînd societatea este pregătită pentru ea. Publicul răspunde muzicii de cali- 
tate şi filmelor mai bune şi impune astfel perfecţionarea acestora. „Dă-le oamenilor ce-şi doresc” 
este o afirmaţie doar pe jumătate adevărată. Ceea ce-şi doresc şi ceea ce primesc se amestecă printr- 
o alchimie misterioasă. Presa, cititorii, ecranul şi publicul conduc şi sînt, la rîndul lor, conduşi. 


Puterea forţelor în interacţiune care formează opinia publică 


Influenţa oricărei forţe care încearcă să modifice opinia publică depinde de succesul cu care poate 
să coopteze puncte de vedere deja stabilite. Între ipoteza potrivit căreia publicul este opac şi aceea 
care susține maleabilitatea publicului există o cale de mijloc. În mare măsură, presa, şcoala, biseri- 
ca, filmul, reclama, conferințele şi radioul se conformează cererilor publicului. Dar, în egală măsu- 
ră, publicul este influenţat de aceste medii de comunicare. Unii analişti cred că publicul nu are alte 
opinii în afara celor deja furnizate de-a gata de diferite instituţii. Din afirmaţiile lui H.L. Mencken şi 
ale altor autori rezultă, dimpotrivă, că ziarele şi celelalte medii nu au alte standarde decît cele oferite 
de public, deci ele nu influenţează în mod semnificativ gîndirea publică. Adevărul, aşa cum am mai 
spus, se află undeva între aceste două poziţii extreme. Cu alte cuvinte, consilierul în relaţii publice 
care reflectează asupra problemei opiniei şi a relaţiilor publice va acorda aceeaşi importanţă celor 
doi factori în interacțiunea lor reciprocă. 


Ray Stannard Baker afirmă că „în timp ce liderii de la Conferinţa de la Versailles îşi arătau nepăsa- 
rea faţă opinia celorlalți, nici un aspect al conferinţei nu i-a îngrijorat de fapt mai mult decît ştirile, 
opiniile şi speculaţiile publicate pe larg în fiecare seară şi reacțiile pe care acestea le generau imedi- 
at. Problema ce se dă publicităţii a consumat foarte mult timp şi a generat tensiuni şi discuţii între 
liderii conferinţei. A influenţat întreaga procedură şi, parţial, a dus la întîlnirea celor patru şefi de 
state în final, într-o conferinţă secretă. Punctul culminant al acestei situaţii — comunicatul italian al 
lui Wilson — a fost pe punctul să dizolve conferinţa şi a destabilizat un guvern. În altă ocazie, peri- 
colul dezvăluirii publice, a schimbat cursul discuţiilor. Nimic nu a preocupat conferința mai mult 
decît reacţia democraţiei faţă de diplomaţie”. „Publicity at Paris”, New York Times, 2 aprilie 1922). 


Pentru asemenea cauze, industriile mari — filmul şi baseball-ul numărîndu-se printre ele — numesc în 
funcția de director personalităţi cunoscute, pentru a convinge publicul de comportamentul onest şi 
responsabil al tuturor membrilor lor. Franklin Roosevelt, Will Hays (avocat şi om politic (1879- 
1954), numit în 1922 în fruntea unei asociaţii a producătorilor de film de la Hollywood) şi Landis 
(1866-1944, jurist amercan celebru, numit în 1920 responsabil al ligii de baseball din SUA) sînt 
astfel de personalități. 


Un exemplu izbitor al acestei interacțiuni este ceea ce s-a întîmplat la Conferinţa de la Haga, cu 
cîţiva ani în urmă. Din cauza consecinţelor conferinței asupra publicului, oficialii au fost nevoiţi să 
permită accesul reprezentanţilor ziarelor la lucrări. Pe 16 iunie 1922, Associated Press a anunţat de 
la Haga că ministrul de externe al Olandei, Van Karnebeek, a cedat în faţa dorinţei de informare a 

publicului, admiţînd corespondenţi de presă. Anunţul anterior potrivit căruia „presa nu poate avea 
acces” a fost, conform ştirii, urmat de emisari care le-au cerut jurnaliştilor să aibă răbdare. Articole- 
le publicate în Olanda au evidenţiat faptul că modalitatea optimă de a asigura cooperarea publică 
era să-i permită publicului accesul. Ministrul Van Karnebeek, care a fost la Washington, era pe de- 
plin conştient de serviciul nepreţuit pe care presa internațională l-a făcut acolo. Un articol a eviden- 
tiat faptul că declaraţiile publice „erau chiar folosite de diplomaţi ca un instrument de testare a opi- 
niei publice în legătură cu diferite proiecte oferite în cursul lucrărilor. Nimeni nu-şi mai aminteşte 
cîte baloane de încercare au fost lansate în acest fel. Fiecare delegaţie a menţinut birouri de presă 
care primeau informaţii actualizate în fiecare dimineaţă şi care le ofereau delegaţiilor informaţii 
corecte referitoare la starea de spirit de acasă. Astfel, a reieşit că opinia mondială era pregătită şi 
nerăbdătoare să primească rezultatele conferinţei şi că grupurile individuale recalcitrante erau gata 
să se manifeste”. 


În legătură cu importanţa interacțiunii acestor forţe, voi cita din New York Evening Post din iulie 
1922: „Importanţa presei în orientarea opiniei publice şi a cooperării dintre membrii presei şi oame- 
nii care reprezintă în fapt opinia publică, aflată în continuă creştere începînd cu Conferinţa de Pace 
de la Paris, au fost accentuate de Lionel Curtis, care a sosit ieri cu vasul Adriatic pentru a vizita 
Institutul Politic care se deschide pe 27 iulie în Williamstown. «Probabil pentru prima dată în isto- 
rie, oamenii a căror muncă este aceea de a forma opinia publică au fost puşi timp de cîteva luni sub 
acelaşi acoperiş cu oficialii care se ocupă de problemele internaționale actuale. Pe termen lung, po- 
litica externă este determinată de opinia publică. La Paris era imposibil să nu fii impresiont de 
imensul avantaj al contactului strîns cu jurnaliştii care, prin presă, formează opinia publică şi a oa- 
menilor ce trebuie să-şi exprime opinia în politica actuală”. 


Universitatea Harvard, recunoscînd şi ea puterea opiniei publice asupra propriilor activităţi, a anga- 
jat de curînd un consilier în relaţii publice care să transmită clar publicului obiectivele acestei insti- 
tuţii. Instituţiile care formează opinia publică se conformează cererilor publicului. Publicul răspun- 
de acestor instituţii într-o măsură la fel de mare. O dovedesc lupte precum cea dusă de Collier ’s 
Weekly pentru controlul alimentelor. Mişcarea Safety First a folosit toate formele de atragere a aten- 
ției, de la afişe la corespondenţa directă, de la conferinţe la măsuri legislative, de la filme la organi- 
zarea unor „săptămîni ale siguranţei”, pentru a provoca o schimbare treptată a atitudinii publicului, 
determinîndu-l să evite riscurile. Fundaţia Rockefeller, care şi-a propus rezolvarea gravei probleme 
de sănătate reprezentată de viermii intestinali (frecventă în Sud şi nu numai), a reuşit modificarea 
obiceiurilor unui larg segment al populaţiei rurale prin analize, investigaţii, aplicarea principiilor 
medicale şi educaţie publică. 


Modelarea opiniei publice trebuie să cuprindă şi punctele de vedere încetăţenite. Acest lucru se 
aplică atît presei, cît şi altor forţe. H.L. Mencken declară, dînd dovadă în acelaşi timp de cinism şi 
exactitate, că principala dificultate cu care se confruntă un ziar atunci cînd vrea să ducă politici in- 
dependente şi responsabile „nu constă în orientarea consiliului director, ci în orientarea publicului 
care cumpără ziarul” (The Nation, 26 aprilie 1922). Ziarul New York Tribune, ca un exemplu de 
îndrăzneală editorială, evidenţiază într-o reclamă publicată în 23 mai 1922 că, deşi „ştirile nu se 
produc într-o ordine” şi „ziarul trebuie publice toate ştirile, plăcute şi neplăcute”, fiecare ziar trebuie 
să fie conştient de faptul că pot fi operate selecţii şi că „în perioade de agitaţie şi deznădejde, un ziar 
are misiunea grea şi urgentă să menţină ridicat moralul comunităţii”. Într-adevăr, exemplele de situ- 
aţii în care ziarele au menţinut conştient un punct de vedere faţă de care publicul este ostil sau dis- 
tant sînt frecvente şi aflate la îndemîna cititorilor. 


Uneori, chiar şi punctele de vedere încetăţenite pot fi schimbate. Cele două ziare Sun din Baltimore 
îşi înfruntă publicul de ceva vreme, nu fără un oarecare succes. Chiar şi un critic extrem de sever, 

precum Oswald Garrison Villard, recunoaşte că, deşi Baltimore este un oraş greu de deservit, cele 
două ziare Sun şi-au susţinut politica în mod curajos şi constant şi au refuzat să cedeze în faţa presi- 
unilor de orice fel. Pentru consilierul în relaţii publice acesta este un exemplu clar de schimb reci- 
proc între public şi instituţiile care încearcă să modeleze opinia publică. Cele două interacționează 
în aşa fel, încît uneori e greu să le distingi. 


Publicaţiile World şi Evening World din New York se mîndresc cu următoarele campanii care sînt 
incluse în The World Almanac din 1922. Acestea reprezintă un exemplu pentru aceste interacțiuni: 


„Conferinţa asupra limitării înarmării” a fost stimulată de pledoaria publicaţiei World. Avînd în 
minte, în 1921, îndemnul fondatorului său, Joseph Pulitzer, de a lupta întotdeauna pentru progres şi 
reformă şi acordînd prioritate campaniei pentru dezarmare, World a prezentat pe larg această confe- 
rința de la Washington. În timpul sesiunii legislative din 1921, la New York au fost adoptate multe 
măsuri legislative recomandate de World. Una dintre cele mai importante realizări ale acestui ziar a 
fost adoptarea unei rezoluţii care prevedea lărgirea atribuțiilor Comitetului Imobiliar Lockwood 
(Lockwood Housing Committee), permiţindu-i acestuia să intre pe piaţa de capital în funcție de situ- 
aţia pieţei imobiliare. World a contribuit la aprobarea legii împotriva speculanţilor de bilete de tea- 
tru. De asemenea, a contribuit la adoptarea unor modificări legislative pentru anularea legii privind 
trecerea la ora de primăvară sau de toamnă, astfel încît municipalitățile să poată decide singure în 
această privinţă. A avut succes în campania sa împotriva unor aspecte ale Legii prohibiţiei, cum ar 
fi posibilitatea de percheziţie şi confiscare. World a prezentat date despre Ku Klux Klan. Numărul 
din 6 septembrie al publicaţiei World a iniţiat publicarea unei serii de articole care făceau dezvăluiri 
despre Ku Klux Klan. 26 de publicaţii din Statele Unite s-au alăturat ziarului; unele au fost invitate 
să participe, iar altele au cerut ziarului World dreptul de a folosi articolele. Toate aceste ziare au 
realizat că singura rațiune a publicării de către World a acestor articole era binele public. A fost do- 
rinţa lor să participe şi World e mîndru că ziarele au cerut doar să fie sigure de acurateţea şi Justeţea 
obişnuite înainte de a porni pe drumul cooperării. World se mîndreşte că, pe toată durata demersului 
său, nu a fost impresionat de ameninţări şi nici nu a fost deturnat prin presiuni de la intenţia sa de a 
prezenta faptele cu onestitate şi fără exagerare. Schimbări în Legea rutieră: În urma unei campanii 
pentru reducerea numărului de accidente în oraşul şi în statul New York, World a obţinut o victorie, 
legii rutiere fiindu-i aduse modificări. Ziarul a publicat articole în exclusivitate, prezentînd seriile 
motoarelor şi taloanelor maşinilor furate zilnic în acest oraş, şi a pornit o campanie împotriva taxi- 
metrelor ilegale şi a şoferilor şi proprietarilor neasiguraţi. Evening World şi-a continuat campania 
împotriva monopolului cărbunelui şi a preţurilor mari la cărbune din New York — o stare de fapt 
care a fost prezentată constant şi susţinut în articolele ziarului. După consultări cu senatori impor- 
tanţi din Washington, au fost introduse mai multe proiecte legislative pentru ameliorarea situaţiei”. 


Am lăsat ziarul World să se prezinte singur, ca un exemplu pentru realizările multor publicaţii în 
calitatea lor de lideri ai mişcărilor publice. 


Ziarul New York Evening Post este un alt exemplu, aflîndu-se de multă vreme în fruntea cererii po- 
pulare pentru asistenţă. Consilierul în relaţii publice nu se poate baza în munca sa doar pe accepta- 
rea principiului conform căruia publicul şi autorităţile sale interacționează. El trebuie să treacă din- 
colo de acest principiu şi să descopere rațiunile pentru care opinia publică există independent de 
biserică, şcoală, presă, conferinţe, filme, precum şi măsura în care opinia publică afectează aceste 
instituţii şi invers. El trebuie să afle care sînt stimulii la care opinia publică răspunde mai uşor. 


O înţelegere a fundamentelor motivaţiei publice este necesară pentru activitatea consilierului 
în relaţii publice 

Studiul instanţelor care oglindesc gîndirea publică — presa, filmele, conferințele etc. — îi va arăta 
consilierului în relaţii publice care sînt standardele acestora şi ale grupurilor cărora li se adresează. 
Însă nu este de-ajuns. Pe lîngă aceste date, consilierul în relaţii publice trebuie să dispună şi de o 
cunoaştere exhaustivă a principiilor care guvernează acţiunile individuale şi colective. Pentru a pu- 
tea determina cu cîtă uşurinţă vor accepta indivizii şi grupurile modificări ale unor puncte de vedere 
sau politici pe care ei le-au impus deja asupra mediilor lor, consilierul în relații publice are mai întîi 
nevoie de un studiu fundamental al psihologiei individuale şi de grup. Nici o idee sau opinie nu este 
un factor izolat. Ea este înconjurată şi influenţată de precedente, autorităţi, obiceiuri şi de toate cele- 
lalte motivații umane. Pentru o viziune lucidă asupra funcțiilor, puterii şi utilității sociale ale consi- 
lierului în relaţii publice, este de o importanţă vitală să înţelegem clar principiile de bază cu care 
lucrează acesta. 


Înainte de a defini motivațiile fundamentale ale societăţii, vreau să menţionez semnele exterioare pe 
care psihologii îşi bazează studiile asupra condiţiilor. Obiceiurile psihologice sau, cum le numeşte 
Walter Lippmann, „stereotipurile”, sînt prescurtări prin care este minimizat efortul uman. Ele sînt 
înţelese atît de clar şi la un nivel atît de comun, încît oricine va reacționa imediat la menţionarea 
unui stereotip din propria sa experienţă. Cuvintele „capitalist” sau „cercetaş” trezesc anumite ima- 
gini în mintea celui care le aude. Aceste imagini sînt mai uşor de înţeles decît o descriere detaliată. 
Cîntăreaţă, avocat, politican, detectiv, finanţist sînt concepte clare ce pot fi definite cu uşurinţă. Cu 
toţii avem stereotipuri care minimizează nu numai obiceiurile noastre de gîndire, ci şi rutina vieţii. 


Walter Lippmann consideră că stereotipurile care stau la baza codului după care trăiesc diferite sec- 
țiuni ale publicului „determină în mare măsură ce tip de fapte vom vedea şi în ce lumină le vom 
vedea“. De aceea — afirmă el —, „în ciuda celor mai bune intenţii, politica de ştiri a unui ziar tinde să 
susțină politica editorială a acestuia, un capitalist vede un anumit tip de fapte şi anumite aspecte ale 
naturii umane — le vede cu adevărat — oponentul său socialist vede alt tip şi alte aspecte, iar fiecare îl 
consideră pe celălalt lipsit de logică sau rău intenţionat, deşi adevăratele diferenţe dintre ei ţin de 
percepţie. «În America nu există clase sociale», scrie un jurnalist american. «Istoria tuturor societă- 
ților de pînă acum este istoria luptei de clasă», se afirmă în Manifestul comunist. Cel care gîndeşte 
asemenea acestui jurnalist va observa cu claritate faptele care-i confirmă concepţiile şi nu le va ob- 
serva decît într-un mod vag şi ineficient pe cele care i le contrazic. Cel care gîndeşte după concepții- 
le comuniste nu numai că va căuta alte lucruri, dar va vedea în cu totul alte nuanţe ceea ce vede şi 
Jurnalistul”. 


Stereotipul stă, în mare măsură, la baza muncii unui consilier în relaţii publice. Să încercăm să de- 
terminăm originea stereotipului, să vedem de ce are o influenţă atît de mare şi de ce, din punct de 
vedere practic, este atît de dificil să influenţezi sau să schimbi stereotipurile ori să încerci să înlocu- 
ieşti un set de stereotipuri cu altul. Everett Dean Martin încearcă în cartea sa, The Behavior of 
Crowds (Comportamentul mulţimii), să răspundă unor astfel de întrebări. Prin „mulţime”, Martin nu 
înţelege doar o agregare fizică a unui număr de persoane, ci și o stare de spirit, „acea condiție men- 
tală care apare uneori atunci cînd oamenii gîndesc şi acţionează împreună, fie în momentul în care 
membrii grupului se află în contact unul cu celălalt, fie în timp, atunci cînd se influențează reciproc 
într-un anumit mod prin intermediul unei organizaţii, al unui partid, al unei secte, al presei etc”. 


Motivaţiile comportamentului social se bazează pe instinctele individuale. Instinctele individuale, 
pe de altă parte, trebuie să lase loc nevoilor de grup. Everett Dean Martin înfăţişează societatea ca 
pe o adunare de oameni care şi-au sacrificat libertatea individuală pentru a face parte dintr-un grup. 
Faptul că indivizii din grup îşi sacrifică libertatea îi îndeamnă pe aceştia să se opună schimbării co- 
dului de grup. Deoarece cu toţii au făcut anumite sacrificii, se dezvoltă motive pentru care se insist 

asupra unor asemenea sacrificii. Compartimentul de „rezistenţă la logică” este rezultatul acestui 
refuz al schimbărilor. 


„Ceea ce a fost construit cu atîtea sacrificii nu poate fi distrus cu uşurinţă. Prin urmare, fiecare grup 
îşi consideră standardele definitive şi indiscutabile şi tinde să respingă ca nejustificate toate stan- 
dardele contrare sau diferite. Chiar şi înţelegerea corectă, critică a cererilor mulţimii adverse este 
descurajată, poate pentru că se consideră, pe bună dreptate, că exercitarea facultăţii critice este în 
egală măsură periculoasă pentru integritatea mulțimii, iar aceasta preferă să rămînă întreagă şi să se 
stingă decît să rişte dizolvarea, chiar cu promisiunea îndepărtării unei revoluţii. De aceea romanii 
voiau să creadă că creştinii venerau un cap de măgar. Catolicii din Evul Mediu, chiar şi cei de la 
curtea Papei Leon X, nu au înţeles semnificaţia revoltei din Germania de Nord. Foarte mulți au vă- 
zut în Reformă doar dorinţa călugărului Luther de a se însura...” (The Behavior of Crowds). 


Martin consideră că principala satisfacţie pe care o are individul din faptul că este membru al unui 
grup este aceea a vanităţii sale, a unui mai mare respect de sine. Teoriile freudiene pe care se spriji- 
nă în mare măsură Martin în argumentaţia sa duc la concluzia că ceea ce a spus Henry Watterson 
despre suprimarea ştirilor se aplică în aceeaşi măsură suprimării dorinţei individuale. Rezultatul 
acestei suprimări sociale asupra unei persoane normale este producerea unui individ care se con- 
formează într-o asemenea măsură standardelor grupului său, încît să poată rămîne fără probleme 
membru al acestuia. 


Oricum, tendinţa instinctelor şi dorințelor care nu se încadrează astfel în conduită este, într-un fel 
sau altul, atunci cînd condiţiile sînt favorabile, aceea de a căuta anumite modalităţi de eliberare sau 
satisfacere. Pentru individ, majoritatea acestor modalităţi de eliberare nu sînt la îndemînă. El nu 
poate, de exemplu, să-şi urmeze instinctul de a se bate fără să încalce legea. Singura eliberare la 
care poate spera individul este aceea care presupune, într-o măsură oricît de mică, aprobarea cama- 
razilor săi. De aceea, Martin consideră psihologia şi activitatea mulţimii „rezultatul forțelor ascunse 
într-un psihic personal şi inconştient al membrilor mulţimii, forţe care sînt eliberate mai ales de 
adunările sociale de un anumit tip”. Mulțimea îi permite individului să se exprime după dorinţa lui 
şi fără ingrădire. Martin mai spune: „Orice mulţime se împinge în faţă pe sine, se înalță în slăvi, are 
un discurs oracular, un aer de superioritate morală şi, atît cît îi stă în putinţă, va avea o atitudine 
arogantă faţă de ceilalți. Observăm că orice grup şi secţiune a societăţii, în măsura în care se poate 
percepe ca o mulțime, pretinde că este «poporuly”. 


Ca o ilustrare a principiului „împingerii în faţă” (boosting), Everett Dean Martin evidenţiază predis- 
poziția majorităţii grupurilor de a se angaja într-un conflict de un fel sau altul cu grupuri opuse. 
„Nimic nu atrage atenţia generală şi nu pune stăpînire pe mulţime mai uşor decât o întrecere, de 
orice fel — afirmă Martin. Mulțimea îşi identifică inconştient membrii cu unul sau altul dintre com- 
petitori. Succesul îi permite mulțimii cîştigătoare să-şi clameze triumful în faţa învinşilor. O aseme- 
nea acțiune devine simbolică şi este folosită pentru sporirea sentimentului de importanţă a propriu- 
lui ego. În societate, acest egoism tinde să ia forma dorinţei de dominare”. Potrivit lui Martin, aces- 
ta este motivul pentru care „ori de cîte ori se încearcă recrutarea de susținători pentru o anumită 
mişcare sau un anumit punct de vedere, liderii îşi asumă şi reiterează în mod intuitiv certitudinea 
victoriei finale”. 


Două lucruri evidenţiate de Everett Dean Martin mi se par foarte importante. În primul rînd, Martin 
evidențiază, avînd perfectă dreptate, că gîndirea mulţimii nu este cîtuşi de puţin limitată la cei igno- 
ranţi. „Orice clasă — afirmă el — se poate comporta ca o mulţime; de fapt, de obicei o face atîta timp 
cît în joc sunt interesele sale de clasă”. Gîndirea mulțimii se manifestă şi în absenţa unei aglomerări 
fizice de oameni. Acest lucru este important pentru înţelegerea problemelor cu care se confruntă 

consilierul în relații publice, deoarece el trebuie să fie mereu conştient de faptul că cititorii reclame- 
lor, destinatarii scrisorilor, ascultătorul unui discurs la radio, cititorul ziarelor de dimineaţă partici- 
pă, într-un mod misterios, la gîndirea mulţimii. Cînd Bergson a venit în America, cu aproape un 
deceniu în urmă, oamenii s-au îngrămădit la cursurile lui, atât la cele ţinute în engleză, cît şi la cele 
în franceză. Era evident că mulţi dintre studenţii care au urmat conştiincioşi întregul curs n-au înţe- 
les aproape nimic din ce li se spusese. Comportamentul lor a fost un exemplu de gîndire a mulțimii. 


Toată lumea a citit „Main Street” [n.tr.: roman realist al lui Sinclair Lewis (1885-1951), publicat în 
1920 care înfăţişează viaţa clasei de mijloc americane]. Fiecare cititor în parte a încercat să reacţi- 
oneze cu o gîndire a mulţimii. Toţi oamenii au simţit aşa cum au crezut că trebuie s-o facă. Scanda- 
lurile legate de iniţieri, unde gîndirea mulțimii a creat o brutalitate de care nu ar fi fost capabili nişte 
indivizi izolaţi, au loc nu numai în frățiile din cadrul a ceea ce Everett Dean Martin numeşte „clase- 
le de jos”, ci şi în frăţii ale tinerilor educați din colegii şi în ordinele fraternale ale oamenilor de afa- 
ceri şi profesioniştilor de succes. Un exemplu mai limpede este jocul de fotbal, cu manifestările sale 
de gîndire a mulţimii într-un grup limitat de indivizi. Ku Klux Klan-ul a avut printre susținătorii săi 
violenţi unele din cele mai „bune” familii din localităţile afectate de acest fenomen. 


Mulțimea este o stare de spirit care-şi face loc în societate şi în indivizi aproape tot timpul. Ceea ce 
capătă contur în vremuri de stres, de mare agitaţie, e prezent în mintea indivizilor aproape mereu şi 
explică în parte de ce opinia populară este atît de categorică şi atît de intolerantă faţă de punctele de 
vedere contrare. Profesorul universitar adîncit în studiul său într-o zi liniştită de vară poate să reac- 
ționeze ca o unitate a gîndirii mulţimii la fel de bine ca orice membru al unui grup din Texas sau 
Georgia care susţine linşajul. 


În cartea sa Instincts of the Herd in Peace and War (Instinctul de turmă în pace şi război), William 
Trotter ne oferă mai mult material de studiu. El discută cauzele profunde şi rezultatele tendinţelor 
de „turmă”, punînd accentul pe coeziunea acesteia. Tendinţa grupului de standardizare a obiceiuri- 
lor indivizilor şi de atribuire a unor motivații logice acestora este un factor important în munca con- 
silierului în relații publice. Punctul de vedere dominant — conform lui Trotter — care transformă un 
punct de vedere raţional într-un adevăr axiomatic, ia naştere şi-şi trage puterea din faptul că obţine 
susținerea turmei pentru punctul de vedere individual. Ceea ce explică faptul că numeroase idei sînt 


atît de uşor de popularizat. 


„Principala calitate a turmei este omogenitatea”. Semnificaţia biologică a omogenităţii rezidă în 
ideea de supravieţuire. Puterea unei haite de lupi este puterea combinată a membrilor săi. Punctul de 
vedere al „turmei” este efectul omogenităţii. (Ar trebui explicat de la bun început că William Trotter 
nu foloseşte termenul „turmă” cu un sens depreciativ. El abordează întregul subiect din punctul de 
vedere al biologului şi compară instinctul gregar al omului cu acelaşi instinct al unor forme inferi- 
oare de viaţă). Unul dintre rezultatele psihologice ale omogenităţii este faptul că singurătatea fizică 
este o adevărată teroare pentru animalul gregar şi că adeziunea la turmă are ca efect un sentiment de 
securitate. La om, această teamă de singurătate creează o dorinţă de identificare cu turma în ceea ce 
priveşte opiniile. Aici găsim — afirmă William Trotter — impulsul de neînlăturat pe care omenirea l-a 
arătat pentru împărțirea în clase. Fiecare dintre noi e constrîns în opiniile şi în comportamentul său, 
în probleme de distracţie, religie şi politică, să obţină susţinerea unei anumite clase, a unei turme”. 


În continuare, William Trotter spune: „Efectul acestui lucru va fi acela că doar sugestiile care vin 
din partea turmei vor fi acceptabile. Este foarte important de observat că această sugestibilitate a 
turmei nu este generală, ci se aplică doar acelor sugestii ale turmei care sînt certificate drept accep- 
tabile de către instinct, iar omul este clar insensibil la sugestiile experienţei. Istoria a ceea ce se nu- 
meşte, destul de pompos, progresul uman ilustrează acest lucru la fiecare pas. De pildă, dacă privim 

în urmă la dezvoltarea motorului cu abur, nu se poate să nu fim uimiţi de evidenţa extremă a fiecă- 
rui pas înainte şi de obstinaţia refuzului cu care a fost întîmpinată asimilarea acestuia, pînă cînd 
maşina aproape că s-a inventat singură”. 


Instinctul gregar al omului influenţează adesea comportamentul într-un mod remarcabil de complex, 
dar este caracterizat de toate calităţile acţiunii instinctive. Un asemenea comportament este de obi- 
cei raţionalizat, dar acest lucru nu-i ascunde adevăratul caracter. Putem crede sincer că votăm pen- 
tru republicani pentru că am analizat personal şi obiectiv, cu maximă luciditate, problemele discuta- 
te în campania politică. Dar este la fel de probabil că-i votăm pe republicani pentru că am făcut ace- 
laşi lucru şi cu un an înainte sau pentru că platforma lor politică conţine declaraţii de principiu, indi- 
ferent cît de vagi, care ne trezesc o puternică reacție emoţională sau pentru că vecinul, de care nu ne 
place, îi votează pe democrați. 


Walter Lippmann remarcă: „De obicei, întîi definim şi abia după aceea vedem, nu invers. În lumea 
exterioară, explozivă, zgomotoasă, confuză, alegem din dezordine ceea ce este definit deja pentru 
noi şi tindem să percepem ceea ce cultura noastră ne-a arătat deja, într-o formă stereotipă”. William 
Trotter citează cîteva exemple de raționalizare: mecanismul care „îi permite doamnei din Europa 
care poartă cercei în urechi să zîmbească în faţa barbarismului femeii de culoare care poartă cercei 
în nas” şi procesul care-i permite englezului „amuzat de respectul unui şef de trib african față de 
joben ca un atribut esenţial al statutului să ignore faptul că el însuşi se comportă identic atunci cînd 
merge la biserică, purtînd acelaşi simbol măreț”. 


Tendinţa gregară a omului, potrivit lui William Trotter, are cinci caracteristici comune la toate ani- 
malele gregare. William Trotter ilustrează această trăsătură într-un paragraf care merită citat în în- 
tregime: „| Vocea turmei] îi poate inhiba sau stimula modul de a gîndi şi comportamentul. Ea este 
sursa codului său moral, a sancţiunilor etice şi filozofice. Îi poate da energie, curaj şi tărie, şi i le 
poate lua la fel de uşor. ÎI poate face să-şi accepte propria pedeapsă şi să-l îmbrăţişeze pe executan- 
tul ei, să îndure sărăcia, să se supună tiraniei şi să suporte foamea fără să se plîngă. Nu numai că-l 
poate face să accepte greutăţile şi suferinţa, dar îl poate face să accepte ca adevărată explicaţia po- 
trivit căreia suferinţa sa, care putea fi prevenită, este cît se poate de dreaptă şi blîndă. Această culme 
a puterii pe care o are influenţa turmei este poate dovada cea mai incontestabilă a naturii profund 
gregare a omului”. 


Tendinţa gregară, crede William Trotter, este fundamentală din punct de vedere biologic. El consi- 
deră că reacţia turmei nu este limitată limitată la manifestările publice precum panica sau violența 
colectivă, ci este un factor constant în toate sentimentele şi judecăţile umane. Analizînd rezultatele 
sensibilităţii indivizilor faţă de punctul de vedere al turmei, William Trotter afirmă, pînă la un 
punct, că „a crede trebuie să fie o tendinţă naturală a omului imposibil de eradicat, sau, altfel spus, o 
afirmaţie, pozitivă sau negativă, este acceptată mai uşor decît este respinsă, în afara cazului în care 
sursa ei este total disociată de turmă. Omul nu este, prin urmare, influenţabil doar în anumite mo- 
mente, nici măcar în panică şi atunci cînd se află în mulţime, sub hipnoză, ci mereu, oriunde în orice 


împrejurare”. 


Influenţarea oamenilor de idei care fac parte din standardele grupurilor lor nu a putut fi mai succint 
exprimată decît prin vechiul dicton „Cînd eşti la Roma, să faci precum romanii”. Psihologii au defi- 
nit pentru consilierul în relaţii publice instrumentele fundamentale ale gîndirii individuale şi relația 
acesteia cu reacțiile grupului. Am văzut care sînt motivațiile gîndirii individuale, motivațiile gîndirii 
grupului. Am văzut care sînt caracteristicile individului şi ale grupului în gîndire şi în acţiune. Toate 
aceste lucruri au fost trecute în revistă, chiar dacă în treacăt, deoarece constituie baza cunoaşterii 
pentru consilierul în relaţii publice. Aplicarea lor va fi discutată mai tîrziu. 

Grupul şi turma sînt mecanismele esenţiale ale schimbării publice 


Instituţiile care modelează opinia publică continuă să se opună unui fond care este un factor de con- 
trol în sine. Vom vorbi despre adevărata trăsătură a acestui fond de control mai tîrziu. Să examinăm 
cîteva exemple care-i demonstrează existenţa, pentru a putea arunca apoi o privire asupra originii şi 
standardelor sale. Înseşi instituţiile care se presupune ar trebui să contribuie la formarea opiniei pu- 
blice sînt controlate de standarde puternice. Trebuie să înţelegem originea, funcționarea şi puterea 
acestor instituţii pentru a înţelege instituţiile în sine şi efectele lor asupra publicului. Urmărind in- 
teracțiunea dintre instituţii şi public, observăm un adevărat cerc al supunerii şi conducerii (/eader- 
ship). Presa, şcoala şi alți lideri de opinie funcţionează, de fapt, pe un teren pe care nu-l controlează 
în întregime. 


Să luăm din nou presa drept exemplu. Faptul că, adesea, aceasta nu este în stare să ajungă la un re- 
zultat asupra căruia diverşii membri ai instituţiilor de presă să fie de acord în unanimitate evidenția- 
ză faptul că ea însăşi funcționează într-un mediu pe care nu-l poate controla în totalitate. Motto-ul 
ziarului New York Times „Toate ştirile sînt potrivite pentru publicare” subliniază acest lucru. Stan- 
dardele publicabilului pe care le au editorii exprimă punctul de vedere al unei mase de cititori şi le 
permit ziarelor să atingă şi să menţină tiraje mari şi să aibă succes financiar. Însuşi faptul că ziarele 
trebuie să se vîndă este o dovadă că acestea trebuie să satisfacă publicul şi, într-o anumită măsură, 
să i se supună. 


În presă întîlnim o tendință cît se poate de umană spre compromis, între a da publicului ceea ce 
acesta doreşte şi a-i da ceea ce ar trebui să dorească. La fel se întîmplă în muzică, acolo unde artişti 
precum McCormack (tenor) sau Rahmaninov (compozitor) îşi popularizează lucrările. Sau în teatru, 
acolo unde directorii, producătorii şi dramaturgii colaborează la modificarea subiectului, a situații- 
lor şi finalurilor, astfel încît publicul să vadă ceea ce vrea să vadă. La fel se întîmplă şi în artă, arhi- 
tectură, film. Este valabil şi pentru conferinţe sau predicile din amvon. De exemplu, aşa-zişii predi- 
catori radicali reuşesc de obicei să-şi transmită ideile radicale doar atunci cînd adepţii lor sînt gata 
să le accepte viziunile. Reverendul Percy Stickney Grant a constituit o mare problemă pentru susţi- 
nătorii ordinii ecleziastice doar pentru că exista un număr foarte mare de membri ai parohiei sale 
nerăbdători să-i audă şi să-i accepte cuvîntul. 


O altă dovadă a faptului că forţele care modelează opinia publică sînt puternic influențate de mediul 
exterior este modul în care ziarele selectează ştirile. Publicul cere, de fapt, ca anumite tipuri de fapte 
să fie omise. Problema majoră a oricărui ziar — selecţia ştirilor zilei dintr-un maldăr de materiale 
care ajung pe birourile redacţiei — ilustrează nevoia de a examina motivațiile cărora li se supun re- 
dactorii în procesul de selecţie. Într-o reclamă extrem de interesantă publicată de New York Tribune 
în 19 aprilie 1922, redactorii ziarului au expus problema cît se poate de clar. Reclama se intitulează 
„Ce s-a mai întîmplat în acea zi?“ şi conţine următorul text: „Doamna Caillaux a fost judecată la 
Paris pentru uciderea lui Gaston Calmette. În Long Island, o femeie a fost împuşcată în împrejurări 
misterioase, în timpul unei vizite nocturne în cabinetul unui doctor. 45 de trăsuri au fost tîlhărite în 
Parcul Yelowstone de către doi bandiți mascaţi, care au jefuit 165 de turişti”. Crimă pasională, cri- 
mă misterioasă, crimă de aventură, un public avid, şi pînă la urmă toate acestea au dispărut din zia- 
re. Publicul le-a uitat. Ca ştiri, aceste evenimente parcă nici nu s-ar fi întîmplat. Altceva s-a 
întîmplat. În ziua în care doamna Caillaux a fost achitată, Austria a declarat război Serbiei. Rusia a 
mobilizat 14 corpuri de armată la graniţa germană şi prețul grîului în această ţară a explodat. 


Toate ştirile publicate de un ziar sînt influențate de celelalte evenimente petrecute în acea zi. Dacă 
are loc un cutremur în ziua în care anunţi logodna fiicei tale, fotografia ei poate să nu mai încapă în 
pagină. Jucătorul de golf care a nimerit gaura dintr-o lovitură în ziua meciului dintre Dempsey şi 

Carpentier a fost un ghinionist: pe pagina sportivă n-a mai fost loc şi pentru el. Cînd apar ştiri im- 
portante, cele secundare trebuie să dispară. Cînd ştirile importante sînt puţine, cele secundare revin 
pe prima pagină. Un om foarte important a ales seara de duminică pentru a participa la un eveni- 
ment monden. Ziua de luni este de obicei o zi slabă pentru ştiri, deşi unele evenimente importante, 
scufundarea Titanicului, de pildă, au fost telegrafiate duminică seara. 


Toate ziarele îşi doresc ştiri importante. Cînd acestea lipsesc, este cu adevărat nevoie de muncă de 
redactare pentru a le degaja dintre ştirile mai puţin importante. Ceea ce citeşti în zilele fără ştiri im- 
portante îți fixează opiniile despre ţara ta şi despre concetăţeni. Abia în ştirile lipsite de senzaţional 
vezi lumea şi judeci, corect sau greşit, adevărata valoare a persoanelor şi evenimentelor. Importanţa 
pe care o dă ziarul tău unei întîmplări îţi afectează gîndirea şi caracterul, ca şi gîndirea şi caracterul 
copiilor tăi. Deoarece puţine obişnuinţe zilnice sînt atît de puternice precum aceea de a citi ziarul”. 


Toate subiectele menţionate în reclama din Tribune erau ştiri adevărate. Compararea ziarelor din 
acea zi va arăta incontestabil mari diferenţe în ceea ce priveşte modul în care au fost tratate aceste 
subiecte şi importanţa acordată fiecăruia. Baza selecţiei a fost în mod clar standardul general al citi- 
torilor fiecărui ziar în parte. Şi această selecție a ideilor care urmează să fie prezentate are loc în 
orice mediu de comunicare conştientă. Existenţa acestei selecţii a fost recunoscută de mult timp. 
Astfel, într-un articol din Arhlantic Monthly din februarie 1911, profesorul Hargar, fost decan al 
Facultăţii de Jurnalism a Universităţii Kansas, atrage atenţia asupra acestui fenomen, în cazul ziare- 
lor, şi evidenţiază faptul că „domeniul ziarului este unul al selecţiei ştirilor. Ce anume va fi selectat 
din tot ce se întîmplă într-o zi? Materialele aruncate sînt mai numeroase decît cele care sînt folosite. 
Ziarul New York Sun este scris pentru un public tot atît de bine definit ca şi acela al unei publicaţii 
tehnice. În afara ştirilor zilei, el acordă atenţie faptelor care se încadrează în schema sa de abordare 
ŞI, deşi există atîtea ştiri care-i pot umple coloanele cu materiale intersante, foarte multe evenimente 
sunt lăsate deoparte. New York Evening Post se adresează unui alt public şi este redactat în conse- 
cință. Ziarele World şi Journal au structuri cu totul diferite şi publică ştiri care sînt prezentate pe 
scurt sau ignorate de alte publicaţii. 


„Jurnalistul trebuie să sorteze ştirile, să aleagă dintr-un material bogat ceea ce cere tradiția ziarului, 
şi atît de abundente sînt proviziile, încît poate cu uşurinţă să pregătească un festin fără a sărăci ofer- 
ta pieţei. Fără să-şi dea seama, el devine un gurmand rafinat şi ştie că nu va trece nici o zi care să 
nu-i dea ocazia să se înfrupte după pofta inimii”. (Bleyer, The Profession of Journalism) 


Walter Lippman face aceeaşi observaţie. El afirmă: „Fiecare ziar este, atunci cînd ajunge la cititor, 
rezultatul unei întregi serii de selecţii în privinţa subiectelor ce urmează a fi publicate, a locului pe 
care îl vor avea în ziar, a întinderii lor şi a importanţei pe care o vor avea. Nu există criterii obiecti- 
ve, ci convenţii. Luaţi două ziare apărute în acelaşi oraş, în aceeaşi dimineaţă. Un ziar va titra: «Ma- 
rea Britanie promite ajutor Berlinului împotriva agresiunii franceze. Franţa bate în retragere». Celă- 
lalt titrează: «Iubirea secretă a domnului Stillman». Preferinţa cititorului ţine de gust, dar nu doar de 
gustul editorului. Ține de ceea ce acesta consideră că va atrage atenţia unei anumite categorii de 
cititori pentru o jumătate de oră” (Public Opinion). Scena americană se înclină întotdeauna în faţa 
cererilor publicului şi-i atribuie în mod conştient acestuia schimbările cărora li se supune. Caracte- 


rul reclamei ţine de cererile publicului, şi reclama falsă a fost eliminată aproape în întregime. 


Cinematograful a răspuns, de asemenea, gustului şi presiunii publice în ceea ce priveşte filmele pre- 
zentate şi, în anumite situaţii, chiar în ceea ce priveşte tipul de acţiune ce poate fi tratat. De aceea, 
este evident că instituţiile care influenţează opinia publică sînt nevoite să se confrunte cu un back- 
ground care constituie şi un factor de control. Vom studia în continuare care este adevărata natură a 
acestui background. 

Punerea în practică a acestor principii 


William Trotter, Everett Dean Martin şi alţi autori pe care i-am citat confirmă ceea ce arată şi expe- 
rienţa consilierului în relaţii publice — anume că publicul la care consilierul vrea să ajungă şi cauza 
pe care o reprezintă trebuie să aibă în comun o anumită reacție de grup şi o anumită tradiţie. Aceas- 
tă legătură este necesară pentru interacţiunea simpatetică dintre cele două. Din momentul în care 
există aceste baze comune, pot fi făcute multe pentru a le fructifica sau a le distruge. Este la fel de 
neadevărat să considerăm că opinia publică este construită, pe cît este să considerăm că opinia pu- 
blică guvernează instanţele care o modelează. Consilierul în relaţii publice trebuie să conştientizeze 
permanent faptul că aceste limitări ale eficacităţii sale vor exista întotdeauna. Chiar şi „liderii”, oa- 
menii care au fost selectaţi de mase pentru „a conduce națiunea”, sînt atenţi la cel mai mic semn de 
împotrivire din partea maselor. Predicatorii, consideraţi liderii morali ai parohiei lor, se supun şi ei 
opiniei publice. 


Criticii care susţin aceste puncte de vedere extreme asupra opiniei publice confundă prea uşor cauza 
cu efectul. Legătura dintre orator şi audienţă nu este una pe care o crează oratorul. El poate s-o in- 
tensifice sau, printr-un discurs lipsit de tact, s-o rupă, dar nu o poate crea din nimic. Margaret San- 
ger, un lider al luptei pentru educaţia în privinţa planificării familiale, este entuziastă cînd se adre- 
sează unui public aprobator. Cînd, dimpotrivă, încearcă să-şi impună punctul de vedere în faţa unui 
public care are o aversiune preconcepută față de aceste idei, ea poate fi agresată, chiar şi fizic. Tot 
astfel, un bărbat care ar vorbi despre reforma penitenciarelor cînd publicul este răscolit de un val de 
crime deosebit de grave n-ar reuşi să provoace reacția dorită. Pe de altă parte, cînd Marie Curie, co- 
descoperitoarea radiumului, a venit în America, a găsit o ţară pregătită s-o întîlnească datorită efor- 
tului intens al unei mari corporaţii din industria radiumului şi al unui comitet de femei condus de 
Marie B. Meloney, care urma să informeze publicul în legătură cu importanţa vizitei sale. Dacă ar fi 
venit cu doi ani mai devreme, nimeni nu ar fi fost interesat, în afara cîtorva oameni de ştiinţă. 


Un incident istoric care ilustrează interacţiunea dintre lider şi public este răsturnarea de situaţie că- 
reia a trebuit să-i facă faţă contraamiralului Dewey. Deşi era un erou al războiului dintre Spania şi 
America, el şi-a înstrăinat simpatia populară oferindu-i soției sale o casă care îi fusese dăruită de 
nişte admiratori. Dintr-un motiv sau altul, publicul nu a putut accepta raţiunile fireşti ale contraami- 
ralului. Astfel, nu putem spune, aşa cum au afirmat cu destulă vehemenţă anumite persoane, că opi- 
nia publică poate fi controlată de consilierul în relaţii publice. Consilierul în relaţii publice nu are 
nevoie să convingă oamenii să îşi schimbe punctul de vedere sau să continue să împărtăşească 
punctul de vedere dominant. Punctul de vedere dominant devine dominant prin faptul că satisface 
anumite nevoi umane, reale sau presupuse. 


Alături de scenarist, de predicator, de politician, de dramaturg, consilierul în relaţii publice contri- 
buie la formarea gîndirii publicului. La fel de adevărat este faptul că publicul formează modul de a 
gîndi al jurnalistului, al pamfletarului, al scenaristului, al predicatorului şi al politicianului. Adesea, 
principala direcţie a gîndirii publice este de neschimbat pentru lideri. În cartea sa „Istoria omenirii” 
(Story of Mankind), Hendrik Van Loon creionează un tablou al acţiunii şi interacțiunii dintre Napo- 
leon I şi publicul său, într-un mod care poate demonstra ideea noastră. Cînd Napoloen i-a condus pe 
oameni în direcţia pe care aceştia o doreau, spre democraţie şi egalitate, a fost un lider de succes şi 
un erou, afirmă Van Loon. Cînd, spre sfîrşitul domniei lui, s-a îndreptat spre un scop cu care publi- 
cul nu era de acord şi pe care voia să-l uite, anume apropierea de casa de Bourbon, Napoleon a în- 
tâlnit o rezistență de neînfrînt. Piesa Damaged goods a putut să-i facă pe americani să accepte 
cuvîntul „sifilis” deoarece consilierul în relaţii publice le-a proiectat ideea igienei sexuale acelor 
grupuri şi sectoare ale publicului care erau gata s-o accepte. 

Opinia publică este rezultatul interacțiunii a două forţe. Acest lucru ne-ar putea ajuta să vedem mai 
clar poziţia pe care o deţine consilierul în relaţii publice în raport cu lumea în general şi care sînt 
factorii care intră în domeniul său şi cu ajutorul cărora îşi îndeplineşte munca. Ne-am ocupat mai 
îndeaproape de mecanismul fundamental al gîndirii individului şi de relaţiile lui cu gîndirea grupu- 
lui deoarece consilierul în relaţii publice, în munca în aceste domenii, trebuie să facă permanent 
apel la cunoştinţele sale despre psihologia individuală şi de grup. Consilierul în relaţii publice poate 
apărea, mai întîi, ca reprezentant al unor lucruri încetăţenite cînd siguranţa lor se clatină sau cînd e 
nevoie ca acestea să fie consolidate, şi apoi ca reprezentant al grupului care urmăreşte să se impună. 


Walter Lippmann afirmă că propaganda depinde de cenzură. Din punctul meu de vedere, cei doi 
termeni se află mai degrabă într-o relaţie inversă. Propaganda este un efort direcționat şi cu un scop 
precis, acela de a înfrînge cenzura — cenzura gîndirii de grup şi reacţia turmei. Cetăţeanul obişnuit 
este cel mai eficient cenzor din lume. Propria sa gîndire este cea mai puternică barieră dintre el în- 
suşi şi fapte. Propriile sale „compartimente de rezistenţă la logică”, absolutismul său, sînt obstacole- 
le care-l împiedică să vadă în termenii experienţei şi gîndirii, şi nu în termenii reacției de grup. Pre- 
gătirea consilierului în relaţii publice îi permite acestuia să iasă din propriul grup, pentru a putea 
avea o privire imparțială asupra unei anumite probleme şi a-şi folosi cunoştinţele despre gîndirea 
individului şi a grupului pentru a proiecta punctul de vedere al clientului său. 


PARTEA A III-A — Tehnică şi metodă 
Publicul poate fi atins doar prin medii de comunicare încetăţenite 


Cînd Statele Unite au fost create din mici grupuri sociale cu tradiții comune şi o arie geografică şi 
socială restrînsă, a fost relativ simplu pentru cel care propunea un anumit punct de vedere să se 
adreseze publicului său în mod direct. Dacă reprezenta o idee socială sau politică, el putea, în seco- 
lul al XVIII-lea, să-şi difuzeze broşurile fără prea mari dificultăţi în întreaga Nouă Anglie. Putea 
convinge cu ziarele şi broşurile sale toate cele 13 colonii. Aceasta, deoarece moştenirea acestor gru- 
puri le făcea sensibile la aceiaşi stimuli. Un om, remarcă Walter Lippmann, putea să cristalizeze de 
unul singur voinţa comună a ţării sale în vremea lui. Astăzi, nici cel mai puternic supraom creat de 
omenire nu poate avea aceleaşi rezultate în Statele Unite. Populaţia a crescut. Ariile geografice s-au 
extins. Lumea a devenit tot mai eterogenă. E foarte probabil ca un grup dintr-o zonă dată să nu aibă 
un trecut comun, tradiţii comune şi nici o coeziune în gîndire. Din cauza acestor elemente, cel care 
propune un punct de vedere în zilele noastre trebuie să angajeze un expert care să-l reprezinte în 
faţa societăţii, un expert care să ştie cum să ajungă la grupuri cu totul diferite din punctul de vedere 
al idealurilor, obiceiurilor şi chiar al limbii. Această necesitate este cea care a dus la dezvoltarea 
profesiei de consilier în relaţii publice. 


Trebuie înţeles faptul că cel care propune un anumit punct de vedere, fie că acţionează singur, fie că 
e sfătuit de un consilier în relații publice, trebuie să utilizeze căile de abordare existente. Condiţiile 
moderne sînt de o asemenea natură, încît nu este posibilă construirea unor organe independente. 
Inovatorii Şi inovațiile nu-şi pot crea propriile canale de comunicare. Ei trebuie să folosească în cea 
mai mare parte presa cotidiană, revistele, circuitul de conferinţe, mediile de reclamă, reţelele cine- 
matografice şi alte căi de comunicare a ideilor deja existente. Consilierul în relații publice, acţionînd 
în numele grupurilor pe care le reprezintă, trebuie să atingă diversele majorităţi şi minorităţi prin 
tipurile de abordări care le sînt specifice acestora. Dacă acest consilier reuşeşte să prezinte ideile şi 
faptele în fața publicului, în ciuda caracterului eterogen al societăţii, în ciuda multiplelor probleme 
psihologice şi geografice, a dificultății — financiare sau de altă natură — de a atinge şi de a influenţa 
populaţii de milioane de oameni, dacă poate trece peste aceste dificultăți printr-o înţelegere abilă a 
situaţiei, profesia lui este valoroasă din punct de vedere social. 

Omogenitatea absolută, avînd ca rezultat uniformitatea totală a reacției publice şi individuale, nu 
este de dorit. Pe de altă parte, acordul asupra unor scopuri sociale largi este esenţial pentru progres. 
Acordul asupra unor scopuri economice generale poate fi la fel de benefic. Fără un asemenea acord, 
fără scopuri comune nu poate exista progres, iar unitatea se destramă. Cei care au reuşit să menţină 
ridicat moralul naţional în timpul războiului n-au pierdut niciodată din vedere aceste nevoi funda- 
mentale, fie că au îndemnat întreaga naţiune să accepte raționalizarea şi să renunţe la zahăr, fie că 
au stimulat confecționarea de haine pentru soldați sau activităţile Crucii Roşii şi donațiile. 


Walter Lippmann citează trei moduri de a obţine o coeziune a intereselor particulare şi locale care 
creează unitate naţională şi socială. Consilierul în relaţii publice se foloseşte doar de a treia. Prima 
metodă descrisă este cea a „finanţării şi subvenţiilor”. Este o metodă larg folosită, care se sprijină pe 
anumite organe legislative pentru a menţine coeziunea. De exemplu, cercetarea metodelor folosite 
în paralel cu taxele menite să sprijine construirea unor oficii poştale locale sau amenajarea unor 
porturi fluviale pare a evidenția faptul că reprezentantul unei comunități promite de obicei ajutorul 
reciproc membrului unei alte comunități dacă acesta, în schimb, va fi de acord cu el în altă proble- 
mă. Această metodă întăreşte sentimentul că toţi cei implicaţi colaborează, deşi ei pot să nu acţione- 
ze pentru interesele fundamentale ale țării. 


Tot astfel, primarul unui oraş poate lua anumite măsuri pentru a-i mulţumi pe profesori. El se va 
aştepta ca profesorii să-l susţină cu altă ocazie, în alt proiect. A doua metodă citată de Walter 
Lippmann este „guvernarea prin teroare şi supunere” (Public Opinion). 


A treia metodă este „guvernarea bazată un sistem de informare, analiză şi responsabilitate atît de 
dezvoltat. încît «cunoaşterea împrejurărilor şi a rațiunilor de stat» este generală. Sistemul autocrat 
se află în declin. Sistemul bazat pe susţinerea voluntară este la începuturile dezvoltării sale şi, astfel, 
calculînd perspectivele asocierii în grupuri largi de oameni, într-o ligă a naţiunilor, în sisteme de 
cooperare economică sau în uniuni federale de state, gradul de coagulare al unei conştiinţe comune 
determină măsura în care cooperarea depinde de forță sau de alternative mai blînde, cum ar fi spriji- 
nul financiar şi diversele avantaje. Secretul marilor oameni de stat, precum Alexander Hamilton, 
este acela că ei ştiu cum să calculeze aceste principii”. [n.tr.: Alexander Hamilton (1757?-1804), om 
de stat şi comandant militar american, care a elaborat politica fiscală a Statelor Unite în perioada 
de după Războiul de Independenţă. 


Metoda educării prin informare, pe care Statele Unite, de pildă, s-au bazat în mare măsură, s-a evi- 
denţiat prin crearea, în timpul războiului, a unor instituții precum Comitetul Informării Publice. 
Consilierul în relaţii publice i-a prezentat publicului, în mediile alese de el, informaţia necesară pen- 
tru a înţelege scopurile şi idealurile naţionale legate de război. George Creel şi organizaţia sa au 
atins grupuri mari, reprezentînd toate segmentele naţiunii, prin toate metodele moderne de comuni- 
care. Dar nici chiar în Statele Unite nu s-a renunţat la celelalte două metode de obţinere a coeziunii. 
De fapt, metoda cel mai puţin folosită în oricare dintre ţările beligerante a fost aceea a „guvernarii 
bazate pe un sistem de informare, analiză şi responsabilitate atît de dezvoltat încît «cunoaşterea îm- 
prejurărilor şi a rațiunilor de stat» să fie generală”. Acest eşec nu s-a produs în grupurile mici, orga- 
nizate ineficient, ci în rîndul reprezentanţilor structurilor sociale celor mai avansate. Dacă aşa s-a 
întîmplat în cazul celor mai bine organizate grupuri sociale, să ne gîndim la problemele cu care se 
confruntă grupurile sociale, economice, educaţionale sau politice în timp de pace, atunci cînd în- 
cearcă să atragă atenţia publicului asupra unor idei noi. Nenumărate exemple scot la iveală dificul- 
tățile cu care se confruntă orice grup atunci cînd încearcă să obțină acceptarea ideilor sale. 


Dezvoltarea Statelor Unite pînă la întinderea şi diversitatea din prezent a sporit dificultatea coagulă- 
rii unei voințe comune asupra oricărui subiect, deoarece a sporit tendinţa naturală a oamenilor de a 

se împărți în mulţimi cu puncte de vedere opuse. Această dificultate este sporită de faptul că, ade- 
sea, aceste mulțimi trăiesc în lumi cu tradiţii, morală şi credinţe diferite. Dificultatea fizică a comu- 
nicării face ca distanţa dintre diferitele grupuri să fie şi mai mare. Concluziile lui Trotter din studiul 
său asupra instinctului gregar sînt revelatoare în această privinţă. El afirmă că „puterea enormă pe 
care o are omul de a reacţiona într-un mod variat implică, pentru folosirea la maximum a tuturor 
avantajelor gregarităţii, o putere de intercomunicare de o precizie fără precedent. Este clar că nu au 
apărut încă decît dovezi minime ale unei asemenea puteri şi că acestui defect 1 se datorează acele 
trăsături ale societăţii care atrag nemulțumirea omului de ştiinţă şi dezgustul filantropului”. 
(Instincts of the Herd in Peace and War). Pe vremea cînd muncitorul avea aceeaşi origine ca şi pa- 
tronul lui, problemele legate de muncă puteau fi discutate în termeni care erau înţeleşi de ambele 
părți. Astăzi, United States Steel Corporation trebuie să depună un efort imens pentru a-şi prezenta 
punctul de vedere în fața miilor de angajaţi de origine sud-europeană, nord-europeană și americană. 


În timpul Conferinţei de Pace, Cehoslovacia dorea să facă apel la cehii şi slovacii din America, dar 
aceştia formau un grup vag şi risipit în multe oraşe din întreaga ţară. De aceea, consilierul în relaţii 
publice care a fost angajat pentru a atinge această populaţie risipită a trebuit să-şi adapteze mesajele 
astfel încît să fie înţelese logic şi emoţional de cei educați şi de cei needucaţi, de cei din oraşe şi de 
cei de la ţară, de muncitori şi de profesionişti. 


Cu aceeaşi problemă, sub un aspect diferit, s-a confruntat consilierul în relaţii publice care a trebuit 
să promoveze grupul rus de balet Diaghilev, care nu era cunoscut de public. El a fost nevoit să în- 
vingă dificultăţile generate de tradițiile şi gusturile diferite din punct de vedere geografic şi artistic, 
de indiferența faţă de noutate şi de interesul pe care îl prezentau deja alte forme de distracție. 


Grupurile dominante din zilele noastre se află într-o poziţie mult mai sigură decît cel mai puternic 
autocrat de acum cîteva sute de ani, deoarece azi inerția care trebuie înfrîntă pentru a dizloca aceste 
grupuri este cu mult mai mare. Pentru a se putea obţine un rezultat, trebuie abordaţi şi aduşi la con- 
sens foarte mulți oameni, cu tot atîtea puncte de vedere. Consensul poate fi asigurat doar prin găsi- 
rea celui mai important numitor comun, iar acest lucru e greu în cazul unui grup mare şi neomogen. 


O campanie de atingere a publicului, foarte simplă şi larg difuzată, a fost angajată recent de către 
căile ferate. Au fost folosite afişe explicite, care să trezească instinctul de precauţie la traversarea 
liniilor de cale ferată. Atunci cînd guvernul a încercat să obțină locuri de muncă pentru foştii com- 
batanţi, consilierul în relații publice a trebuit să li se adreseze eficient şi rapid atît angajatorilor, cît 
şi foştilor soldaţi, găsind punctele comune din cîmpul lor vast de interese. A ales să facă apel la sen- 
timentele fundamentale de loialitate, corectitudine şi patriotism pentru a fi înţeles şi a obţine 
rezulatate efective. 


Dominarea nu mai este un produs al armatelor, al flotelor, al bogăției sau al unei anumite politici, ci 
se bazează pe obținerea unităţii, pe de o parte, şi pe faptul că opoziţia este, adeseori, dezbinată, pe 
de altă parte. Alegerea reprezentanţilor în Congres este o instituţie atît de puternic încetăţenită, încît 
nici o forță din zilele noastre n-o poate înlătura. Mai exact, de ce oare au rămas cele două partide, 
cel republican şi cel democrat, forțele dominante atît de mult timp? Doar administraţia preşedintelui 
Theodore Roosevelt a părut să le eclipseze pentru un timp, iar evenimentele petrecute de atunci în- 
coace au arătat că Roosevelt a fost cel care a repurtat succesul, şi nu partidul său. În ciuda unor 
campanii desfăşurate în ani de zile, Partidul Fermierilor şi Muncitorilor şi Partidul Socialist n-au 
reuşit să devină nici măcar opozanți notabili ai grupurilor instituționalizate. Dezbinarea forțelor care 
încearcă să înlăture grupurile dominante poate fi observată zilnic în orice domeniu al vieţii noastre — 
politic, moral şi economic. Un punct de vedere nou, deşi se confruntă cu dificultatea de a unifica un 

grup pentru o voinţă sau acţiune concertată, rareori poate institui medii noi, prin care să ajungă la 
acei oameni care trebuie să primească mesajele. 


E posibil ca reclamele şi broşurile să acopere întreaga ţară, cu anumite costuri. Instituirea unui nou 
serviciu de conferinţe pentru a atinge publicul ar fi scumpă şi ar avea un succes limitat. Înfiinţarea 
unui post de radio independent pentru a transmite o idee ar fi dicifilă şi probabil mult prea scumpă. 
Producerea unui film şi înfiinţarea unei firme de distribuţie ar dura prea mult şi ar fi foarte dificilă şi 
scumpă, admiţind că ar fi posibilă. Dificultatea creării unor canale noi de abordare a publicului poa- 
te fi înțeleasă cel mai bine prin examinarea principalelor medii accesibile consilierului în relaţii pu- 
blice care doreşte să direcționeze gîndirea publică spre problemele grupului pe care-l reprezintă. 


Pentru a ne da seama de dificultatea instituirii unui nou mediu pentru reprezentarea unui punct de 
vedere, va trebui să schițăm o imagine a situaţiei ziarelor şi revistelor din Statele Unite în zilele 
noastre. Americanii s-au obişnuit cu servicii foarte bune din partea presei. Ei cer standarde ridicate 
nu numai în privinţa aspectului ziarelor, ci şi în privinţa informaţiilor. Cotidianul trebuie să le furni- 
zeze subiecte locale, naţionale şi internaţionale interesante şi importante. În activităţile complexe 
ale vieții moderne, ziarul trebuie să găsească şi să selecteze subiectele care-i interesează pe cititorii 
săi. Trebuie, de asemenea, să le ofere ştiri proaspete. 


Oricît de vagă poate fi definiţia ştirilor în sine, o trăsătură general admisă este aceea că ele trebuie 
să fie proaspete. Costurile înființării unui ziar de mare circulaţie, care va avea puterea de a obţine 
ştiri, de a le tipări şi a le difuza, sînt atît de mari, încît diversele grupuri nu mai pot avea propriile lor 
instituţii de exprimare. Biserica Ştiinţei Creştine nu se bazează pe publicaţia ei, admirabilă, de alt- 
fel, Christian Science Monitor, pentru a-şi aborda propriul public şi a cuceri publicuri noi. Chiar şi 
atunci cînd subiectul tratat ar avea nevoie de un ziar partizan, precum în cazul unui partid politic, 
rezultatele obținute printr-un demers atît de costisitor şi de laborios justifică rareori acest efort. 


În cartea sa Making a Newspaper (Alcătuirea unui ziar), John L. Given evidenţiază costurile mari 
pe care le implică publicarea unui cotidian central. În raport cu aria lor de acoperire şi venitul poten- 
țial, cotidianele mici se confruntă, fără îndoială, cu aceleaşi probleme economice. Given afirmă că 
„puţine persoane care nu au avut de-a face cu elaborarea unui ziar ştiu cît de mari sînt costurile ne- 
cesare pentru a crea o publicaţie sau pentru a continua tipărirea unei publicaţii deja existente. Numai 
utilajele şi serviciul de distribuţie ar putea necesita o investiţie de mai multe sute de mii de dolari — 
un ziar din New York a avut nevoie de un milion de dolari pentru utilaje — materia primă necesită 
bani permanent iar salariile implică mulţi bani pentru mult timp. Pentru un ziar nou, bugetul de sala- 
rii al redacţiei este extraordinar de mare, deoarece redactorii şi reporterii care sînt angajaţi la publi- 
caţii solide îşi schimbă greu locul de muncă şi pot fi atraşi doar de un salariu substanţial. O mare 
parte dintre ziarele nou înfiinţate dispar destul de repede, şi acelea care se autofinanţează sînt mai 
puţine decît se crede, în general. Trei milioane de dolari este o sumă care cu greu poate acoperi as- 
tăzi cheltuielile înființării unui ziar de primă mărime în New York, cu două ediţii pe zi, într-un tiraj 
de 75.000 de exemplare fiecare, şi care să fie şi profitabil. Apărînd pe o piaţă în care există deja 
ziare puternice şi neavînd trăsături care să le recomande publicului în mod special, cele două ediţii 
ar putea continua să piardă bani timp de 20 de ani. Dacă ţinem seama de faptul că în New York 
există manageri care sunt obligaţi să estimeze cheltuieli săptămînale de aproape 50.000 de dolari, 
putem înţelege posibilitatea unor pierderi mari. Ar mai fi de adăugat şi faptul că în New York există 
ziare al căror preţ poate ajunge la 10 milioane de dolari”. (John L. Given, Making a Newspaper) 


Tratînd acelaşi subiect, Oswald Garison Villard observă scăderea numărului de ziare în marile oraşe 
şi evidențiază pericolul iminent al apariţiei unui monopol al ştirilor în Statele Unite. El afirmă: 
„Mulţi analişti sînt îngrijorați de faptul că situația presei, caracterizată de costurile ridicate şi de 

această tendință de monopol, îi va împiedica pe oamenii mînaţi de pasiune şi sentiment să înfiinţeze 
ziare noi. Ce pot spera susţinătorii unor reforme radicale şi nepopulare dacă nu-şi pot permite să-şi 
înfiinţeze propriile publicaţii, aşa cum au procedat aboliționiştii sau fondatorii Partidului Republi- 
can, într-un răstimp foarte scurt şi cu bani puţini?“ („Press Tendencies and Dangers“, Atlantic 
Monthly, ianuarie 1918). 


Consilierul în relaţii publice trebuie să-şi segmenteze în permanenţă mesajul către public şi să-l pre- 
zinte prin intermediul unor canale cît mai diverse. Faptul că aceste canale trebuie să fie cele existen- 
te deja reprezintă atît o limitare, cît şi un avantaj. Oamenii acceptă faptele care le parvin prin cana- 
lele existente. Vor să audă lucruri noi, pe căile cu care sînt obişnuiţi. N-au nici timpul, nici dispozi- 
ţia de a căuta fapte care nu le sunt imediat accesibile. Prin urmare, expertul trebuie să-şi ofere sfatu- 
rile în primul rînd în legătură cu tipul de acţiune care-l poate ajuta pe clientul său şi, în al doilea 
rînd, trebuie să folosească mediile de comunicare încetăţenite pentru a-i prezenta publicului un 
anumit punct de vedere. Acest lucru se aplică fie că este vorba de o majoritate sau de o minoritate, 
de o personalitate veche sau nouă, de instituţii sau grupuri care doresc să schimbe, prin modificare 
sau sporire, bagajul de cunoştinţe sau opinia publicului. 


Grupurile sociale care se întrepătrund, deplasarea continuă a grupurilor, schimbarea condiţi- 
ilor şi flexibilitatea naturii umane vin toate în ajutorul consilierului în relaţii publice 


Consilierul în relaţii publice lucrează cu opinia publică. Opinia publică este produsul minţilor indi- 
viduale. Gîndirea individuală formează gîndirea de grup. lar ordinea încetăţenită a lucrurilor este 
menţinută de inerția grupului. Trei factori îi permit consilierului în relaţii publice să înfrîngă această 
inerție. Aceştia sînt: faptul că societatea este alcătuită din grupuri care se întrepătrund, deplasarea 
continuă a grupurilor şi schimbarea condiţiilor fizice la care reacţionează grupurile. Toate acestea 

Societatea nu este împărţită în două, aşa cum consideră mulți. Unii văd societatea modernă împărți- 
tă în capital şi muncă. Feministele văd lumea împărțită în bărbaţi şi femei. Cei flămînzi văd bogaţi 
şi săraci. Misionarul vede păgîni şi credincioşi. Dacă societatea ar fi împărțită în două grupuri, şi nu 
mai multe, atunci schimbările nu s-ar putea petrece decît prin acţiuni violente. Să presupunem, de 
pildă, că avem de-a face cu o societate împărțită în capital şi muncă. La o minimă analiză, se poate 
vedea că acesta dintii nu este un grup omogen. Există o diferenţă între punctele de vedere şi intere- 
sele lui Elbert H. Gary şi ale lui John D. Rockefeller Jr., pe de o parte, şi cele ale proprietarilor de 
mici magazine, pe de altă parte. [n.tr.: Elbert Henry Gary (1846-1927), om de afaceri american, 
preşedinte şi fondator al Federal Steel Company]. 


De asemenea, apar împrejurări în care chiar şi în interiorul unui grup există divergențe mari şi o 
situaţie de concurenţă. În grupul capitalului, în problema taxelor vamale, de exemplu, comerciantul 
cu un venit net de 10.000 de dolari pe an poate avea o poziţie radical diferită faţă de producătorul cu 
un venit comparabil. În anumite privinţe, capitalistul este un consumator. În alte privinţe, el este un 
muncitor. Multe persoane sînt muncitori şi capitalişti în acelaşi timp. Un exemplu este muncitorul 
foarte bine plătit, care mai are venituri şi din obligaţiuni sau din diverse acţiuni la corporaţii indus- 
triale. Pe de altă parte, aşa-numiţii muncitori nu formează un grup omogen, cu absolut aceleaşi inte- 
rese. Situaţia economică pe care o oferă munca fizică poate să nu difere de cea pe care o oferă mun- 
ca intelectuală. Totuşi, există o diferenţă tradițională de puncte de vedere, care desparte aceste două 
grupuri. Din nou, cîmpul mai îngust al muncii fizice, grupul reprezentat de Federaţia Americană a 
Muncii (American Federation of Labor), este deseori opus în afinități şi interese grupului reprezen- 
tat de Muncitorii Industriali din Întreaga Lume (Industrial Workers of the World). Chiar şi în cadrul 
Federaţiei Americane a Muncii există mai multe grupuri. Mecanicul de locomotivă, care face parte 

din unul dintre cele mai mari sindicate, are interese diferite de cele ale minerului care aparţine Sin- 
dicatului Minerilor din America. Fermierul face parte dintr-o clasă în sine. Totuşi, el poate fi, pe 
rînd, arendaş, proprietarul unui teren întins sau a unei parcele mici. 


Acel grup numit atît de vag „publicul” este format din oameni de toate felurile şi situaţiile, în func- 
ție de punctul de vedere al individului care priveşte sau clasifică. Acest lucru se aplică şi subdivizi- 
unilor mai mari sau mai mici ale publicului. Consilierul în relaţii publice trebuie să ţină cont de fap- 
tul că există multe grupuri şi că există o întrepătrundere foarte clară a grupurilor. De aceea, el poate 
folosi multe tipuri de mesaje pentru a atinge unul sau altul dintre grupuri, pe care le subdivide pen- 
tru a-şi îndeplini cît mai bine scopurile. 


Federaţia pentru Susținerea Ajutorării Evreieşti a organizat recent o campanie care urmărea să 
strîngă milioane de dolari pentru un fond numit United Building. Directorii campaniei ar fi putut 
subdivide societatea în două grupuri, grupul evreilor şi cel al neevreilor, sau ar fi putut considera că 
există oameni bogaţi care pot dona şi oameni săraci care nu pot dona. Dar ei au observat că grupuri- 
le pe care vor să le abordeze se întrepătrund. Au analizat atent aceste grupuri şi le-au împărțit în 
grupuri care au interese de afaceri comune. De exemplu, au format un grup de medici stomatologi, 
un grup de bancheri, un grup de agenţi imobiliari, un grup de croitori, un grup de proprietari de case 
de film şi de teatre şi aşa mai departe. 


Abordînd fiecare grup în parte cu cel mai puternic mesaj la care membrii săi ar fi putut răspunde, 
organizaţia a primit susţinerea indivizilor care formau grupurile. Au fost valorizate aspiraţiile socia- 
le ale grupului, ambițiile de a conduce grupul, dorinţa de competiţie şi tendinţele filantropice ale 
indivizilor care făceau parte din aceste grupuri. Faptul că aceste grupuri se întrepătrund i-a oferit, de 
asemenea, consilierului în relaţii publice posibilitatea de a-i aborda pe toţi indivizii prin apeluri care 
erau orientate nu numai către calitatea lor de membri ai grupului profesional în care fuseseră înca- 
draţi, ci şi către calitatea lor de membri ai altor grupuri. De exemplu către calitatea de filantrop, de 
cetăţean interesat de problemele publice sau de evreu practicant. Datorită acestei întrepătrunderi a 
grupurilor, organizaţia şi-a putut atinge scopul cu mai mult succes. 


Societatea este formată dintr-un număr aproape infinit de grupuri, ale căror diverse interese şi dorin- 
te se suprapun şi se influenţează reciproc în mod inevitabil. Un om poate fi în acelaşi timp membru 
al unei secte religioase minoritare, susținător al partidului politic dominant, muncitor (în sensul că- 
şi cîştigă existenţa prin munca sa) şi capitalist (în sensul că are venituri din investiţii imobiliare sau 
financiare). Într-o problemă care implică secta religioasă din care face parte, se va solidariza cu un 
anumit grup. Într-o situaţie care implică alegerea preşedintelui Statelor Unite, el se va solidariza cu 
un alt grup. Într-o problemă economică ce opune capitalul şi munca ar fi aproape imposibil să anti- 
cipăm care-i va fi poziţia. Progresul rezultă din interacțiunea continuă a acestor grupuri şi a intere- 
selor lor conflictuale, iar consilierul în relaţii publice ţine seama tocmai de acest lucru atunci cînd 
susţine o cauză. O mişcare numită The Go-Getters (Descurcăreţii), fondată de o revistă, atît pentru a 
se menţine în atenţia publicului, cît şi pentru a stimula activitatea comercială, a obţinut o acceptare 
rapidă în întreaga ţară datorită faptului că a abordat comercianţi de toate felurile, pentru că fiecare 
grup avea membri care aparţineau, de asemenea, unui grup mai mare, cel al comercianților. 


Să analizăm grupul celor care închiriază loje la Opera Metropolitană. El este format din oameni 
bogaţi, dar această clasificare economică nu este singura posibilă, doarece se presupune că bărbaţii 
şi femeile care merg acolo sînt melomani. Dar putem, din nou, să adîncim această clasificare şi să 
descoperim că grupul cuprinde şi iubitori de artă. Cuprinde sportivi. Cuprinde comercianţi şi ban- 
cheri. Sînt şi filozofi. Sînt şi automobilişti şi fermieri de plăcere. Cînd Baletul Rus a venit în Ameri- 
ca, cea mai mare parte a acestui grup a asistat la spectacole, dar, urmărindu-şi publicul, consilierul 

în relaţii publice s-a bazat pe întrepătrunderea grupurilor şi a abordat întreaga audienţă posibilă prin 
interacțiunea diferitelor interese de grup. Iubitorul de artă a fost stimulat prin faptul că a auzit des- 
pre balet prin intermediul grupului său de iubitori de artă sau prin publicaţiile de artă şi prin faptul 
că i-au fost prezentate imagini ale costumelor şi decorurilor. lubitorul de muzică, al cărui interes 
putea fi stimulat prin prezentarea unor fotografii, a mai fost influenţat şi citind despre muzică. Fie- 
care a auzit despre Baletul Rus în termenii unuia sau mai multor mesaje şi a avut o reacţie faţă de 
balet datorită acestor mesaje. E greu de spus care dintre ele a avut un efect mai mare asupra gîndirii 
individuale. Fără îndoială că, datorită faptului că societatea este alcătuită din grupuri întrepătrunse, 
au fost abordaţi şi influenţaţi mai mulți indivizi decît dacă baletul ar fi fost prezentat doar ca un act 
artistic bine executat. 


Folosirea acestei caracteristici a societăţii a fost ilustrată recent de reprezentanţii unei fabrici de 
textile care dorea să sporească interesul publicului faţă de mătase. Ei au înţeles, desigur, că femeile 
reprezintă potenţialul public cumpărător, dar au înţeles şi că femeile care formau publicul erau şi 
membre ale altor grupuri. Prin urmare, mătasea le-a fost prezentată membrelor cluburilor de femei 
ca un simbol al modei. Femeilor care vizitau muzee mătasea le-a fost prezentată ca artă. În şcoli, 
aceasta a devenit subiectul unei lecţii despre viermii de mătase. Pentru cluburile de artă, mătasea a 
devenit culoare şi design. Pentru ziare, evenimentele care aveau loc în filaturi au devenit subiecte 
importante de ştiri. Fiecare grup de femei a fost abordat din perspectiva interesului său principal. 
Profesoara a fost abordată în clasă ca educator, iar în afara şcolii ca membru al unui club de femei. 
A citit reclamele la mătase în calitatea ei de cititor de ziare şi a admirat mătasea ca membru al gru- 
pului de femei care viziteată muzee. Femeia care stătea acasă a intrat în contact cu mătasea prin 
intermediul copilului ei. Toate aceste grupuri alcătuiau piaţa potenţială pentru mătase, abordată ast- 
fel în termenii mai multor mesaje individuale. 


Acestea sînt implicaţiile de care trebuie să ţină seama consilierul în relații publice, care, în demersul 
său, nu trebuie piardă din vedere întrepătrunderea şi interacțiunea dintre diversele grupuri. Din 
punctul de vedere al societăţii, această situație implică faptul că progresul se produce rareori prin 
aceea că un grup renunţă la vechile idei în favoarea unora noi; progresul are loc mai degrabă prin 
reorientarea gîndirii indivizilor din aceste grupuri în raport cu ceilalți membri şi în raport cu toţi 
membrii societăţii. Tocmai această întrepătrundere a grupurilor — varietatea, inconsecvenţa angaja- 
mentelor mentale, sociale şi psihologice ale omului obişnuit — face ca trecerea de la o stare de lu- 
cruri la alta sau de la un mod de a vedea lucrurile la altul să se petreacă treptat. Puţini oameni fac 
parte dintr-un singur grup pe durata întregii lor vieţi. Omul obişnuit este membru temporar al unui 
număr mare de grupuri. Aceasta este una dintre cele mai puternice forţe care contribuie la progresul 
societăţii, deoarece are ca efect receptivitatea şi spiritul deschis. Modificarea rezultată din inconsec- 
venţa angajamentelor indivizilor poate fi accelerată şi direcționată printr-un efort intenționat. Aceste 
schimbări, atît de subtile încît sînt observate abia după mult timp la nivelul societăţii, pot fi folosite 
pentru obţinerea unor rezultate în direcția dorită. 


Consilierul în relaţii publice trebuie să ţină neapărat seama de condițiile externe, care se schimbă 
permanent. Asemenea schimbări implică modificarea intereselor şi punctelor de vedere ale celor pe 
care-i afectează. Poate fi astfel modificată reacţia grupului şi a individului. Consilierul în relaţii pu- 
blice poate, de asemenea, să modifice rezultatele condițiilor externe care s-au schimbat, atrăgînd 
atenţia asupra lor şi interpretîndu-le în funcţie de interesele celor afectaţi. Radioul poate fi luat ca 
exemplu. Din punctul de vedere al muncii consilierului în relaţii publice, radioul este un mediu nou 
de abordare a unui segment enorm al publicului. Consilierul în relaţii publice trebuie să poată esti- 
ma, de asemenea, ce diferenţă de viziune va induce sau a indus radioul în fiecare secţiune a publicu- 
lui la care ajunge. Va trebuie să ţină cont, de exemplu, de faptul că, datorită radioului, fermierul 
obişnuit se află într-un contact mult mai strîns decît înainte cu ceea ce se întîmplă în lume. 

De asemenea, în cazul în care clientul său ar fi un mare producător de aparate de radio care vrea să 
grăbească modificarea condiţiei externe pentru a-şi extinde afacerea, consilierul în relaţii publice ar 
putea lărgi cîmpul, sfera de activitate şi eficienţa radioului. Sau ar putea să sublinieze importanța 
acestui nou instrument şi să-i sporească valoarea, îndeplinindu-şi astfel mult mai bine misiunea prin 
modificarea condiţiilor. Condiţiile care au suferit schimbări pot induce modificări ale punctului de 
vedere al publicului, lucru ce poate fi ilustrat de o campanie a băncilor de economii pentru încuraja- 
rea depozitelor bancare. Această campanie a avut succes la acea vreme tocmai datorită faptului că 
inflaţia a obligat publicul să înţeleagă înţelepciunea mesajului difuzat şi să acţioneze în consecinţă. 


Un alt exemplu de modificare a punctului de vedere al publicului datorită unei condiţii care a suferit 
schimbări este solicitarea adresată guvernului de către Comitetul Executiv al Camerei de Muncă şi 
Comerţ din New York de a prelua căile ferate. Proprietatea publică a fost un subiect preferat al dis- 
cuţiilor de catedră pentru mai mult de două decenii, dar rareori a atras atenţia marelui public. To- 
tuşi, greutăţile create de ultima grevă a feroviarilor au dus la o receptivitate mai mare a spiritului 
public faţă de această idee. 


Avionul devine, treptat, un factor important în viaţa de zi cu zi a oamenilor. Nu putem decît să bă- 
nuim ce va însemna pentru psihologia populaţiei faptul că navetiştii se vor putea stabili pe arii aflate 
la distanţe de sute de kilometri de oraşe. Oraşele ar putea înceta să existe, rămînînd simple centre 
industriale. Vor exista grupuri mai mari şi interese mai largi. Vor fi mai puţine bariere geografice. 
Cînd a fost folosit pentru prima dată automobilul, conducerea acestuia era un sport periculos şi pal- 
pitant. Astăzi constatăm că automobilul a modificat concepția fundamentală asupra vieţii de zi cu zi 
a mii de oameni, atît din mediul urban, cît şi din cel rural. Datorită lui, multe dintre zonele de la ţară 
nu mai sînt izolate. A sporit posibilitatea de şcolarizare în aceste zone. A determinat construirea a 
milioane de kilometri de şosele foarte bune. 


Ca importanţă şi semnificaţie, condiţiile modificate pot fi naționale, precum introducerea peste 
noapte a legii prohibiţiei, sau locale, ca decretul unui căpitan de poliţie din Coney Island care le 
interzice femeilor să se scalde fără ciorapi. Consilierul în relaţii publice trebuie să ţină seama de 
toate aceste condiţii modificate, dacă ele privesc fie şi în cea mai mică măsură publicul său specific. 


Elementele fundamentale ale naturii umane — dorinţele, instinctele şi tendinţele înnăscute — sînt pre- 
determinate. Dar direcţiile în care acestea pot fi orientate printr-o influențare abilă sînt infinite. Na- 
tura umană se supune uşor modificărilor. Mulţi psihologi au încercat să delimiteze părțile compo- 
nente ale naturii umane şi, deşi terminologia lor nu este aceeaşi, ei se încadrează, mai mult sau mai 
puţin, între aceleaşi coordonate. Printre instinctele universale întîlnim instinctul de conservare, care 
include nevoia unui adăpost, nevoile sexuale şi de hrană. E de ajuns să răsfoim paginile oricărei 
reviste pentru a vedea modul în care afacerile moderne se folosesc de aceste trei nevoi fundamenta- 
le pentru a constrînge publicul pe care îl abordează. 


Reclama companiei American Radiator, cu acel cămin cconfortabil, cu familia strînsă în jurul radia- 
torului, în timp ce afară furtuna se dezlănţuie, apelează în mod clar la nevoia universală de adăpost. 
Reclamele Gulden Mustard, înfăţişînd nişte gustări reci şi un pahar îmbietor care conţine ceva ce se 
presupune a fi bere, fac apel, fără îndoială, la simţul nostru gustativ. În ceea ce priveşte apelul la 
sex, reclamele pentru săpunuri se întrec acest sens. Sloganul Woodbury, „pielea pe care-ţi place s-o 
atingi”, este un exemplu clar. 


Instinctul de conservare, unul dintre cele mai importante, este cel mai influenţabil. Distribuitorii de 
stafide, urmînd sfatul unui expert în opinia publică, au adoptat următorul slogan pentru a face apel 
al acest instinct: „Ţi-ai luat porția de fier pe ziua de azi?“, presupunîndu-se că fierul îl întăreşte pe 

om şi îi sporeşte rezistența. Acest mesaj i se adresează aceleiaşi persoane care va fi influenţată de 
discursul care încearcă să o convingă că o poliţă de asigurare o poate ajuta în vremuri grele. 


O importantă companie producătoare de plase pentru păr voia să-şi mărească volumul vînzărilor. 
Consilierul în relaţii publice a făcut apel la instinctul de conservare al unor mari segmente de pu- 
blic. A pus problema conservării referindu-se la igiena celor care gătesc sau la siguranţa femeilor 
care lucrează în preajma unor utilaje periculoase. Acelaşi instinct de conservare care l-ar putea face 
pe un muncitor să renunţe la hrana necesară pentru a economisi ceva bani îl va îndemna să depună 
bani într-un fond mutual dacă 1 se explică faptul că şi aceasta este o măsură de protecţie. 


Consilierul în relaţii publice extrage din cauza clientului său ideile care vor exploata anumite in- 
stincte fundamentale ale celor pe care încearcă să-i atingă şi apoi va începe să-i proiecteze publicu- 
lui aceste idei. Psihologul William MacDougall delimitează şapte instincte primare, cu emoţiile care 
le corespund. Acestea sînt fuga/frica, repulsia/dezgustul, curiozitatea/uimirea, combativitatea/mînia, 
stima de sine/euforia, autoînjosirea/supunerea, dragostea părintească/tandreţea. Consilierul în relaţii 
publice se foloseşte de aceste instincte pentru a dezvolta idei şi a induce emoţii care vor modifica 
opiniile şi comportamentul publicului. 


Încercarea oficialilor din domeniul sănătăţii publice de a atrage atenţia asupra posibilităţii apariţiei 
unei epidemii este eficientă deoarece face apel la frică şi prezintă posibilitatea de a preveni răspân- 
direa epidemiei. Desigur, în această situaţie elementul fugă nu implică mişcarea, ci dorinţa de a scă- 
pa de pericol. Consilierul în relaţii publice face rareori apel la instinctul de repulsie, cu emoția de 
dezgust, care-i corespunde. Pe de altă parte, curiozitatea şi uimirea sînt folosite permanent. 


În munca guvernamentală, demnitarul care trebuie să facă un anunţ depune eforturi pentru a spori 
interesul public înaintea anunţului propriu-zis. Publicului îi sunt transmise adesea aluzii, pentru pen- 
tru a-i stîrni curiozitatea. Este interesant de notat, de asemenea, faptul că pînă şi editorii se bazează 
pe elementul uimire, numit „suspans” în literatură, pentru a spori numărul cititorilor şi a creşte 
vînzările. Reclamele deja faimoase de genul „Ce anume nu se potriveşte în această imagine?” şi 
cele folosite pentru cărțile lui O. Henry sînt ilustrative din acest punct de vedere. [n.tr.: O. Henry 
este pseudonimul lui William Sydney Porter (1862-1910), scriitor american, celebru pentru povesti- 
rile sale cu intrigă complicată şi final neaşteptat] 


Combativitatea, cu emoția de mînie care-i corespunde, este o trăsătură umană constantă. Consilierul 
în relaţii publice organizează tot felul de manifestări care fac apel la acest instinct. Şi, de aceea, este 
nevoit să creeze dispute şi controverse. Pune în scenă lupte împotriva răului, în care adversarul este 
personificat. Pentru a reduce rata deceselor provocate de tubeculoză, municipalitatea New York- 
ului îşi angajează anual cetăţenii într-o luptă împotriva acestei boli, anunţînd numărul victimelor. În 
aceste rapoarte este folosit un limbaj beligerant. Acest lucru poate fi probat prin exprimări precum 
„ucideţi microbi”, „striviţi musca”. Publicul reacționează în faţa unei lupte altfel decît faţă de sfatul 
de a se îngriji sau de a-şi face datoria cetățenească. 


Bazîndu-se pe combativitate, consilierul în relaţii publice foloseşte tehnica testelor şi concursurilor. 
Everett Dean Martin a observat, în experienţa sa de coodonator al Cooper Union Forum, că, de obi- 
cei, unitatea este cel mai uşor creată prin dispută, indiferent de ce fel: „Pe de o parte, afirmă Martin, 
am văzut cum în New York s-au făcut eforturi de a se organiza adunări pentru a lua în discuţie pro- 
bleme de cea mai mare importanţă şi am observat că, dacă subiectul luat în discuţie nu poate naşte o 
controversă, asemenea eforturi nu trezesc decît interesul cîtorva persoane direct implicate, indife- 
rent de calitatea promovării de care a beneficiat întîlnirea. Pe de altă parte, dacă subiectul luat în 
discuţie suscită o atitudine partizană şi o indignare populară — dacă se leagă de realizarea personală 
deosebită a unei persoane cunoscute, mai ales dacă e înfăptuită în ciuda greutăților — sau dacă situa- 

ţia permite acţiuni de protest, discutarea unor greşeli, denunţarea unui anumit tip de afacere sau 
formularea de reproşuri la adresa duşmanilor umanităţii, putem fi siguri de o participare numeroasă. 


Conflictul joacă, direct sau indirect, un rol copleşitor în psihologia oricărei mulţimi. Ideea de com- 
petiție asigură popularitatea baseball-ului. O dezbatere va atrage mai mult public decît o prelegere. 
Unul dintre secretele publicului numeros prezent la forum este faptul că se poate discuta (publicul 
se poate adresa interlocutorului) acest lucru fiind chiar încurajat. Cu siguranţă, predicatorul Sunday 
atrage un public numeros, deoarece lumea se aşteaptă ca el să insulte pe cineva. Nimic nu atrage 
atenţia generală sau duce la formarea unei mulțimi atît de uşor precum un concurs. Membrii mulți- 
mii se identifică inconştient cu un concurent sau altul. Succesul îi oferă mulţimii cîştigătoare ocazia 
de a jubila în faţa învinşilor. O asemenea situație capătă valoare simbolică şi astfel eul se simte mai 
important”. [n.tr.: William Ashley Sunday (1863-1935), jucător de baseball care, după retragerea 
din sport, a deveni predicator, dobîndind notorietate pentru stilul său spectaculos]. 


Pentru consilierul în relaţii publice, instinctul combativ este o armă puternică în încercarea de a ob- 
tine susținerea sau opoziţia publică față de un anumit punct de vedere. În această sens, el îşi va for- 
mula cauza, dacă va putea, ca o dispută şi va atrage de partea sa forțele disponibile. Această metodă 
prezintă şi pericole, iar ele trebuie recunoscute şi avute în vedere. Combativitatea poate fi folosită în 
scopuri decente şi pentru progres. Cel care adoptă acest punct de vedere va fi de acord cu Joseph 
Pulitzer, marele jurnalist, care spunea: „Faptul că oamenii şi presa ar trebui să fie mai interesaţi de 
polemică decît de banalităţi, de acuze, decît de vîndutul de castraveți la grădinari, de atacuri, decît 
de laude inutile, nu este nici extraordinar, nici reprobabil”. Pe de altă parte, instinctul combativ poa- 
te fi folosit pentru a reprima şi a oprima. Din punctul de vedere al consilierului în relaţii publice, 
care este interesat zilnic de obținerea unor rezultate clar stabilite în anumite probleme, pericolele pe 
care le implică această metodă nu se deosebesc de pericolele pe care le implică orice armă, fizică 
sau psihologică, cunoscută. 


În acest punct, trebuie menţionat că un ziar foloseşte aceleaşi metode de atragere a interesului ca şi 
alte instanţe. New York Times promova interesul public față de aparatele de zbor mai grele decît 
aerul organizînd concursuri sportive între aviatori, în care contau înălțimea atinsă, autonomia de 
zbor, distanţa zborului şi aşa mai departe. lată cum analizează Walter Lippmann în Public Opinion 
această trăsătură: „Atunci cînd nu se face apel la combativitate, aceia dintre noi care nu sînt direct 
implicaţi îşi păstrează cu greu interesul. Cei care sînt implicaţi pot fi destul de absorbiți de subiect, 
chiar dacă nu este vorba despre o dispută. Pot fi mînaţi de simpla plăcere faţă de acea activitate, de 
o rivalitate ori o născocire subtilă. Însă în cazul acelora pentru care subiectul nu are nici o însemnă- 
tate, aceste instincte sînt foarte greu activate. Pentru ca aceştia să fie cît de cît interesaţi, trebuie să 
le fie cultivată plăcerea pe care o dau conflictul, suspansul şi victoria”. 


Trebuie să fim partizani. Trebuie să fim în stare să fim partizani. În adîncul ființei noastre, ne dorim 
să ieşim din mulţime şi să urcăm pe scenă pentru a lupta eroic, ajutînd binele să învingă răul. Trebu- 
ie să ne proiectăm alegoric propria existenţă. Un grup filantropic a fost sfătuit recent să organizeze 
o gală de lupte în scopuri caritabile. Acest lucru a însemnat o recunoaştere a importanţei principiu- 
lui combativităţii. Rămîne de discutat dacă sfatul a fost greşit sau de prost gust. The Consumer 
Committee of Women s-a angajat deschis în lupta împotriva unor taxe prezentate de Fordney, preşe- 
dintele American Valuation. Liga Lucy Stone, un grup care militează pentru ca femeile căsătorite să- 
şi poată păstra numele de fată, a accentuat importanţa luptei organizînd o dezbatere în cadrul ban- 
chetului său anual. 


Consilierul în relații publice foloseşte foarte des motivul stimă de sine/euforie şi atrage atenţia pu- 
blicului asupra anumitor membri ai grupului, pentru a le spori interesul faţă de activitatea pe care o 

întreprind. Adesea, atunci cînd un om manifestă un ataşament moderat faţă de o mişcare iar ataşa- 
mentul său este recunoscut şi prețuit public, persoana respectivă devine un factor important al miş- 
cării. De aceea, consiliile spitalelor numesc saloane sau paturi după numele donatorilor lor. Este şi 
unul din motivele pentru care multe dintre organizaţiile filantropice au antete atât de expresive. 


Rareori se face apel la autoînjosire şi la supunere — emoția care-i corespunde. Pe de altă parte, dra- 
gostea părintească şi tandreţea sînt exploatate neîncetat: de exemplu, imaginea unui candidat politic 
care sărută un copil sau încercarea de a promova o marcă de mătase cerîndu-i unui copil să-i 
înmîneze unui veteran de război un steag de mătase la o ceremonie publică. Toate mişcările carita- 
bile de după război s-au folosit de această coardă sensibilă. Înfăţişînd un orfan belgian, armean, 
austriac sau german înfometat, toate campaniile pe această temă au avut succes. Chiar şi problemele 
a căror temă principală nu era copilul au făcut apel la acest instinct. În această clasificare sunt enu- 
merate alte patru instincte — cel gregar, individualismul, instinctul de proprietate şi cel creator, de 
construire. Am vorbit deja pe larg despre primul dintre ele. 


Instinctul gregar al omului îl ajută cel mai mult pe consilierul în relaţii publice în munca sa. Fiecare 
grup sau turmă are un lider, care, datorită anumitor calități şi trăsături pe care turma le consideră 
importante, se evidenţiază şi este ascultat mai mult sau mai puţin implicit de către ceilalți membri. 
Un lider are o asemenea putere, încît i se dă ascultare chiar şi în probleme care n-au nimic de-a face 
cu grupul sau turma pe care le conduce. Această trăsătură a oamenilor îi dă consilierului în relaţii 
publice o libertate extremă. Un lider al unei anumite cauze îi va face pe cei care-l ascultă să-şi însu- 
şească o nouă cauză. Dacă, de exemplu, un republican cunoscut este un adept al Ligii Naţiunilor, el 
îi va face pe mulţi alți membri marcanţi ai partidului republican să adere la această cauză. Tipul de 
conducere cu care are de-a face consilierul în relații publice este restricţionat doar de tipul de grup 
pe care vrea să-l abordeze consilierul. După o analiză a problemei, acesta trebuie să facă nişte sub- 
divizări. Acţiunea sa depinde de capacitatea sa de selecție şi de posibilităţile de abordare a liderilor. 
Aceştia pot reprezenta o mare varietate de interese — pot fi lideri sociali, lideri politici, lideri ai fe- 
meilor sau lideri ai sportivilor, lideri locali, lideri ai unor categorii de vîrstă, ai vorbitorilor unei 
limbi sau ai unor oameni cu o anumită educaţie. Aceste subdiviziuni sînt atît de numeroase, încît în 
Statele Unite există companii mari care se ocupă cu furnizarea de liste ale grupurilor şi ale liderilor 
de grup din diferite domenii. 


Acelaşi mecanism funcţionează în multe alte cazuri. În căutarea liderilor de grup, consilierul în rela- 
ţii publice trebuie să ţină cont de faptul că unii lideri deţin o autoritate variată şi mai puternică decît 
alţii. Un lider poate reprezenta idealuri şi idei ale mai multor grupuri. Cooperarea sa într-o anumită 
problemă ar putea însemna şi implicarea altor grupuri, pe care le reprezintă din rațiuni diferite. Să 
presupunem că consilierul în relaţii publice obţine susţinerea unei persoane, preşedinte a două aso- 
ciaţii: una economică şi una filantropică. Problema este una pur economică. Însă, datorită faptului 
că le este preşedinte, membrii asociaţiei de binefacere i se alătură cu acelaşi interes ca şi cei ai aso- 
ciaţiei economice, care sînt mult mai motivaţi în demersurile lor. Am dat un exemplu ipotetic, nu 
unul concret. Principiul care guvernează întrepătrunderea şi schimbarea continuă a grupurilor gu- 
vernează şi instinctul gregar. 


Individualismul, un alt instinct, îl însoţeşte pe cel gregar. Dorinţa de exprimare personală este întot- 
deauna o trăsătură a indivizilor care formează grupul. Apelul la individualism merge mînă în mînă 
cu alte instincte, cum ar fi stima de sine. Instinctele de proprietate şi cel de a crea, de a construi, nu 
prezintă o importanţă prea mare pentru munca obişnuită a consilierului în relaţii publice. Exemple 
de acest tip de apel ne vin uşor în minte: campaniile „Fii proprietarul casei tale” şi „Construieşte-ţi 
o casă”. 

Tendinţele înnăscute sînt receptivitatea la sugestie, imitaţia, obişnuinţa şi jocul. Receptivitatea la 
sugestie şi imitaţia pot fi subsumate instinctului gregar, despre care am vorbit deja. Obişnuinţa in- 
clude o trăsătură foarte importantă a omului de care consilierul în relaţii publice se foloseşte conti- 
nuu. Mecanismul produs de obişnuinţă şi care-i permite consilierului în relaţii publice să folosească 
obişnuinţa este stereotipul, asupra căruia ne-am oprit deja. Obişnuinţele mentale creează stereoti- 
puri, aşa cum obişnuinţele fizice creează anumite reflexe. Aceste stereotipuri sau imagini reflexe îi 
sînt extrem de utile consilierului în relaţii publice. Aceste „scurtături” spre reacţie fac ca o minte 
obişnuită să deţină un număr mult mai mare de impresii decît ar fi avut în absenţa lor. În acelaşi 
timp, stereotipurile sau clişeele nu sunt neapărat imagini fidele ale lucrurilor pe care le reprezintă. 
Ele sînt determinate atît de stimulii externi la care a fost expus individul, cît şi de conţinutul gîndirii 
sale. De exemplu, pentru cei mai mulți dintre noi, stereotipul generalului este un gentleman ţanţoş, 
în uniformă, cu trese aurii, cel mai adesea călare. Sterotipul fermierului este un bărbat şleampăt, în 
salopetă, cu un pai în gură şi o pălărie de paie. Ne aşteptăm să fie foarte priceput în tot ceea ce pri- 
veşte ferma sa şi ignorant în probleme de cultură. Îi disprețuiește pe „orăşeni”. Toate acestea sînt 
conotaţiile cuvîntului „fermier”. 


Consilierul în relaţii publice foloseşte uneori stereotipurile comune, alteori le combate sau creează 
altele noi. Pentru a le folosi, îşi abordează publicul prin stereotipuri deja cunoscute, la care adaugă 
ideile sale noi. Astfel, le consolidează pe cele din urmă şi le dă o putere mai mare de semnificare. 
De exemplu, consilierul în relaţii publice ar putea sfătui Austria, care în gîndirea publică reprezintă 
încă un stat agresor, să aducă în centrul atenţiei alte stereotipuri legate de această ţară, şi anume 
stereotipul valsului şi stereotipul „Dunărea albastră”. În acest caz, apelul pentru ajutor ar veni din- 
spre ţara îndrăgitului vals al Dunării, ţara Dunării albastre — o ţară veselă şi fermecătoare. Noua idee 
le va fi oferită celor care au acceptat stereotipurile ce le erau familiare. 


Combaterea stereotipurilor este ilustrată de lupta consilierului în relații publice împotriva Planului 
american de evaluare. Cei care au formulat acest plan l-au numit „Evaluarea americană”, pentru a 
valorifica stereotipul „american”. Luptînd contra planului, oponenții săi au pus cuvîntul „american” 
între ghilimele atunci cînd s-au referit la acest subiect, tocmai pentru a pune sub semnul întrebării 
folosirea adecvată a acestui stereotip. Astfel a fost înlăturat patriotismul dintr-o problemă care era 


evident economică şi politică. 


Consilierul în relații publice creează stereotipuri noi. Roosevelt, fiind propriul său consilier, a fost 
un bun creator de asemenea stereotipuri, impunînd noi concepte general acceptate. Stereotipurile 
devin uneori vetuste şi îşi pierd puterea pe care o aveau. „Sută la sută american! a dispărut pentru că 
a fost folosit prea mult. 


Consilierul în relaţii publice foloseşte adesea cu mare succes obiectele concrete cu valoare de stere- 
otip pentru a produce o anumită impresie. Astfel se întîmplă atunci cînd pe podiumul pe care se află 
un orator este arborat un steag național. Imaginea unui om de ştiinţă trebuie neapărat să fie suprapu- 
să cu cea a instrumentelor sale. Un chimist nu e perceput ca atare de către public dacă nu are lîngă 
el eprubete. Un doctor trebuie să aibă o trusă medicală sau, mai mult, să poarte barbişon. În imagi- 
nile cu fabrici de alimente, albul este un stereotip pentru curăţenie şi puritate. De fapt, toate emble- 
mele şi mărcile sunt stereotipuri. Există un pericol legat de folosirea stereotipurilor de către consili- 
erul în relaţii publice. Acesta constă, datorită substituirii faptelor prin vorbe, în apariţia demagogiei 
în orice domeniu al relaţiilor sociale. 


Jocul, ca o tendinţă nativă, este folosit de către consilierul în relaţii publice ori de cîte ori este posi- 
bil. Cînd un comitet de caritate e sfătuit să organizeze un tîrg de vechituri pentru a strînge bani, co- 
mitetul e de acord cu ideea. Cînd un consiliu local organizează focuri de artificii, cînd un ziar me- 

tropolitan organizează concursuri sau jocuri, tendiţa ludică a societăţii umane găseşte un mod de 
exprimare, iar iniţiatorii evenimentului găsesc simpatizanți. 


Scurtă prezentare a metodelor ce pot fi folosite pentru a modifica punctul de vedere al unui 
grup 


În ceea ce priveşte instrumentele pe care se bazează consilierul în relaţii publice pentru a-şi atinge 
scopul, se pot scrie volume întregi fără a epuiza subiectul. Prezentarea detaliată este practic infinită. 
Pot fi umplute pagini întregi cu exemple de stimuli la care răspund bărbaţii şi femeile, cu împrejură- 
rile în care vor răspunde favorabil sau nefavorabil şi cu aplicarea în particular a fiecărui stimul în 
condiţii concrete. O asemenea evidenţiere ar avea o mai mică importanţă decît o subliniere a fun- 
damentelor, din moment ce împrejurările se modifică permanent. Aceste principii constau, în mare, 
în fundamente deja definite, la care a recurs consilierul în relaţii publice, la fel ca politicianul, jurna- 
listul, predicatorul, oratorul şi toți cei implicaţi în încercarea de a modifica opinia sau comporta- 
mentul public. Cum abordează consilierul în relaţii publice o problemă? În primul rînd, el trebuie să 
analizeze problema clientului său şi obiectivul acestuia. Apoi trebuie să analizeze publicul la care 
încearcă să ajungă. Trebuie să elaboreze un plan de acţiune pe care clientul îl va urma şi să stabi- 
lească metodele şi căile de comunicare necesare abordării publicului. În sfîrşit, consilierul trebuie să 
facă o estimare a interacțiunii dintre publicul vizat şi clientul său. 


Ce impact va avea cauza clientului asupra gîndirii publicului? Prin gîndirea publicului înţelegem 
aici acele segmente ale publicului care trebuie convinse. Să luăm ca exemplu un consilier în relaţii 
publice care se confruntă cu problema modificării sau influenţării atitudinii publicului faţă de o lege 
a taxelor. O lege a taxelor reprezintă, desigur, în primul rînd aplicarea teoriei economice la o situa- 
ție economică concretă. În analiza sa, consilierul în relaţii publice trebuie să se considere simultan 
membru al unor publicuri diferite. Trebuie să se vadă în rolul producătorului, al comerciantului, al 
importatorului, al angajatului, al muncitorului, al finaţistului şi al politicianului. În interiorul acestor 
grupuri, consilierul trebuie să se pună în situaţia unui membru al diferitelor subdiviziuni ale acesto- 
ra. De pildă, ca membru al unui grup de producători care contractează materia primă din interiorul 
Statelor Unite şi, în acelaşi timp, ca membru al unui grup de producători care importă mare parte 
din materia primă şi ale căror importuri ar putea fi afectate negativ de taxe fluctuante. Trebuie să se 
pună atât în situaţia unui fermier, cît şi în cea a unui mecanic dintr-un mare centru industrial. Trebu- 
ie să se pună în situaţia proprietarului unui magazin şi a unui cumpărător. Trebuie să aibă abilitatea 
de a generaliza, pe cît de mult posibil, plecînd de la aceste puncte de vedere, pentru a pune accentul 
pe un mesaj sau un grup de mesaje care va influenţa cît mai multe secţiuni ale societăţii. 


Să presupunem că problema noastră este creşterea prestigiului unui hotel. Problema pe care o are 
consilierul în relaţii publice este de a crea în gîndirea publică o relaţie strînsă între hotel şi un număr 
de idei care reprezintă lucrurile cu care hotelul doreşte să fie asociat în gîndirea publică. Prin urma- 
re, consilierul sfătuieşte hotelul să organizeze o celebrare a celei de-a 30-a aniversări, a cărei dată se 
apropie, şi-i sugerează directorului alcătuirea unui comitet aniversar, format din oameni de afaceri 
care reprezintă crema oraşului. Acest comitet va include persoane întruchipînd un anumit număr de 
stereotipuri care vor facilita obţinerea unui impact inevitabil asupra gîndirii publicului. Din comitet 
vor mai face parte şi un bancher important, şefa unui comitet de femei, un avocat cunoscut, un preot 
influent şi aşa mai departe, astfel încît să fie reprezentate cele mai importante activităţi ale oraşului. 
Stereotipul îşi are efectele sale, şi eventuala impresie, neclară iniţial, a fost astfel consolidată şi con- 
cretizată. Hotelul păstrează un loc important în gîndirea publică. Stereotipurile au contribuit la obți- 
nerea acestui loc important. Cauza a fost prezentată publicului prin identificarea cu diferite stereoti- 
puri de grup. 

Descrierea făcută de John L. Given competenţelor unui reporter bun se aplică în mare măsură şi 
competenţelor unui bun consilier în relații publice: „Există, cu siguranţă, o mare doză de adevăr în 
afirmaţia potrivit căreia te naşti, şi nu devii reporter bun. Cineva poate învăţa cum să obţină un 
anumit gen de ştiri şi cum să le redacteze corect, dar, dacă nu sesizează esenţialul într-un incident şi 
nu poate exprima ceea ce vede, astfel încît şi ceilalți să vadă ce a văzut el, producțiile sale, chiar şi 
fără greşeli vizibile, nu vor purta marca adevăratei excelenţe; şi, dacă ne gîndim bine, este o mare 
diferenţă între un lucru care nu conţine greşeli şi un lucru care are multe aspecte bune. Calitățile 
necesare unui ziarist trebuie, în opinia multor jurnalişti, să existe de la bun început. Dar atunci cînd 
acestea există, ele pot fi dezvoltate, indiferent de cîte obstacole trebuie depăşite. 


Iată un alt exemplu. O firmă producătoare de mezeluri doreşte să impună în gîndirea publică o sino- 
nimie între numele produsului său şi şuncă. Consilierul în relaţii publice recomandă organizarea 
unui concurs pentru comercianţi cu tema „Duceţi acasă şunca Beech-Nut”; comercianții din toată 
ţara au ca obiectiv cea mai mare vînzare pe luna august. Dar şi aici e nevoie de un stereotip pentru 
a-i face pe posibilii concurenţi să identifice cauza producătorului. Juriul concursului trebuie să fie 
de fapt un comitet format din comercianţi cunoscuţi pe plan naţional, iar succesul imediat este asi- 
gurat. Mii de comercianţi vor concura pentru premiu. Stereotipul a garantat valoarea concursului. 


Consilierul în relații publice poate încerca să conducă la această identificare apelînd la dorinţele şi 
instinctele analizate în capitolul precedent şi folosind caracteristicile divizării în grupuri a societăţii. 
Folosirea acestor principii de bază va fi un avantaj continuu şi eficient pentru el. Consilierul trebuie 
să-i faciliteze publicului alegerea subiectului său din marea masă de subiecte. Totodată, el are misi- 
unea de a contracara ceea ce e descris ca „tendinţa publicului spre inconstanţă şi relaxare”. Trebuie 
să îndeplinească pentru gîndirea publică rolul pe care-l are ziarul, prin titlurile sale, pentru cititori. 


Discuţiile abstracte şi faptele concrete stau la baza teoriei sau analizei sale complexe, dar acestea 
trebuie oferite publicului doar într-o formă simplificată şi dramatizată. Subtilitatea explicației şi 
nuanțele emoţionale nu pot avea efect asupra unui public numeros. Cînd se poate face un apel atît 
de puternic la instincte încît să garanteze acceptarea într-un mediu de transmitere a informaţiei, în 
ciuda intereselor aflate în competiţie, avem de-a face cu ceea ce se numeşte o ştire. Prin urmare, 
consilierul în relații publice este un creator de ştiri pentru mediul pe care-l alege pentru a-şi transmi- 
te ideile. Datoria lui e de a crea ştiri indiferent de mediul prin care transmite această ştire. Interesul 
pentru ştiri face ca ideile lui să circule şi să obţină reacția favorabilă a instinctelor la care face apel. 


Vom defini ştirea în sine ulterior, cînd vom analiza „relațiile cu presa. Dar cuvîntul „ştire” este des- 
tul de cunoscut ca să pot vorbi aici despre el. Pentru a face apel la instinctele şi emoţiile fundamen- 
tale ale publicului, analizate în capitolele anterioare, consilierul în relaţii publice trebuie să creeze 
ştiri în jurul ideilor lui. Ştirile, datorită interesului pe care îl prezintă, vor atrage atenţia pe piaţa şti- 
rilor, care la rîndul ei urmăreşte permanent să capteze atenţia publicului. Consilierul în relații publi- 
ce trebuie să selecteze din ansamblul subiectului său aspecte deosebite şi să le prezinte ca ştiri. Tre- 
buie să delimiteze ideile şi să le dezvolte în evenimente, astfel încît acestea să fie mai uşor înţelese 
şi să atragă atenţia ca ştiri. Titlurile şi desenele sînt la fel de importante pentru ziar precum este ana- 
liza consilierului în relaţii publice pentru o problemă. Titlul este o simplificare concisă şi clară a 
unor subiecte complicate. Desenul asigură o imagine vizuală care se substituie gîndirii abstracte. În 
acelaşi mod, analiza pe care o face consilierul în relaţii publice scoate în evidenţă punctele impor- 
tante, interesante şi uşor de înţeles pentru a atrage interesul. 


„Calitățile umane sînt, la rîndul lor — afirmă Walter Lippmann — vagi şi inconstante. Cel mai bine 
sînt reţinute printr-un semn concret. Prin urmare, calitățile umane pe care avem tendinţa să le atri- 
buim impresiilor noastre au la rîndul lor tendinţa să fie vizualizate în metafore concrete. Englezii şi 

istoria Angliei devin Anglia, iar Anglia devine John Bull, care este jovial şi gras, nu prea inteligent, 
dar care poate să-şi poarte singur de grijă. Migrarea unui popor poate fi văzută de unii ca şerpuirea 
unui rîu, iar de alţii ca o inundație devastatoare. Curajul oamenilor poate fi reprezentat ca o stîncă, 
scopul lor ca un drum, îndoielile lor pot fi vizualizate ca răscrucile unui drum, dificultățile ca gropi 
şi pietre, progresul ca o vale fertilă. Dacă îşi mobilizează armata, dezgroapă securea războiului. Da- 
că armata capitulează, înseamnă că sînt la pămînt. Dacă sînt oprimaţi, se află sub jug sau în lanţuri”. 
(Public Opinion) 


Probabil că cea mai mare contribuţie pe care consilierul în relații publice o aduce publicului şi clien- 
tului său este abilitatea sa de a înţelege şi analiza tendinţele ascunse ale gîndirii publice. E adevărat 
că mai întîi analizează problema clientului său, dar apoi analizează gîndirea publică; el foloseşte 
mediile de comunicare dintre cei doi, dar mai întîi, el trebuie să-şi folosească propria experienţă şi 
cunoaştere pentru a aduce cei doi factori la un numitor comun. Capacitatea sa de a cristaliza tendin- 
tele nedefinite ale gîndirii publice înainte de a ajunge la o expresie definită îl face atît de valoros. 
Contribuțiile sale sînt capacitatea de a crea simbolurile la care gîndirea publică poate să răspundă, 
capacitatea de a cunoaşte şi analiza reacțiile pe care le poate induce publicul, capacitatea de a găsi 
stereotipurile individuale şi comunitare care duc la un răspuns favorabil, capacitatea de a vorbi pe 
înţelesul audienței şi de a avea o receptare favorabilă. Metoda de bază prin care el obţine rezultate 
este apelul la instincte şi la dorinţele universale. 


PARTEA A IV-A — Relaţii etice 
O analiză a presei şi a altor medii de comunicare cu care lucrează consilierul în relaţii publice 


Cînd s-a pus pentru prima dată problema scrierii şi publicării acestui volum, editorii le-au scris 
cîtorva sute de oameni importanţi întrebîndu-i ce cred despre interesul probabil al publicului faţă de 
o lucrare ce tratează subiectul relaţiilor publice. Din grupul interogat făceau parte editori şi redactori 
de ziar, directori ai unor mari întreprinderi şi ai unor corporaţii de servicii publice, filantropi, rectori 
de universităţi şi decani de şcoli de jurnalism, ca şi alți oameni importanți. Răspunsurile lor sînt 
foarte interesante, atrăgînd atenţia asupra accentului din ce în ce mai mare pe care liderii din toate 
domeniile vieţii americane îl pun pe relaţiile publice. Aceste răspunsuri arată de asemenea o înţele- 
gere tot mai mare a nevoii de servicii specializate în acest domeniu. 


Deosebit de interesante sînt comentariile pe care le-au trimis editorii şi redactorii de ziar ca răspuns 
la ancheta domnului Liveright. Acestea surprind cel mai bine modul în care sînt percepute relațiile 
publice de către cei care, în general, sînt suspectaţi că nu-i acordă prea multă valoare în plan social 
şi economic. Care e raportul consilierului cu diferitele medii pe care le poate folosi pentru a-şi pro- 
mova mesajul? Cel mai important mediu este, desigur, presa. Urmează filmele, conferințele, recla- 
ma, adresarea prin poştă, scena (teatrul şi muzica) zvonurile, amvonul, sala de clasă, parlamentul. 
Consilierul în relaţii publice are relaţii diferite cu fiecare dintre aceste medii. În timp ce priveşte 
amuzat maşinaţiile aşa-numitului „agent de presă”, jurnalistul din zilele noastre apreciază valoarea 
serviciului pe care i-l poate oferi consilierul în relaţii publice. Pentru ziare, consilierul în relaţii pu- 
blice este un furnizor. Deoarece face o selecţie a ştirilor publicate, ziarul joacă un rol important în 
viaţa americană. Situaţia nu a fost aceeaşi dintotdeauna, deoarece accentuarea importanţei ştirilor 
este un fapt recent. 


Iniţial, numele de ziar li se potrivea cu greu instituţiilor presei americane. Aşa-numitele ziare erau, 
de fapt, căi de exprimare a opiniilor propriilor editori. Conţineau puţine ştiri sau chiar nici una, aşa 
cum este înţeles cuvîntul astăzi, în principal, deoarece, din cauza dificultăţilor de comunicare, era 
imposibilă obţinerea unor subiecte de interes în afara celor locale. Publicul era obişnuit să caute în 
presă mai degrabă opiniile redactorului preferat în legătură cu subiecte de interes curent decît sim- 


46 


pla prezentare a faptelor. Astăzi, pe de altă parte, exprimarea opiniei editoriale este o funcție secun- 
dară a unui ziar, iar mii de oameni citesc ziare cu a căror politică editorială nu sînt cîtuşi de puţin de 
acord. Această situaţie ar fi fost aproape imposibilă pe vremea lui Horace Greeley [n.rr.: ziarist 
american (1811-1872), întemeietor al New York Tribune]. 


Nevoia pe care trebuie să o satisfacă presa americană de astăzi este nevoia de ştiri. „Un ziar — spune 
John L. Given în Making a Newspaper — poate avea succes fără să publice editoriale care merită 
citite şi fără a avea un alt scop decît profitul, dar nu se poate dezvolta fără ştiri publicate într-o for- 
mă mulţumitoare şi atractivă”. Avînd o îndelungă experienţă de jurnalist, Will Irvin ajunge la con- 
cluzia că „ştirea este cel mai important lucru pentru ziarele americane; pentru lumea modernă, este 
atît o nevoie intelectuală, cît şi o nevoie comercială. În psihologia populară, a devenit o nevoie pri- 
mară a minţii, aşa cum este foamea pentru corp. Cînd pilotul se urcă la bord, după o cursă lungă, 
marinarii cer ziarele înainte de a cere, aşa cum făceau înainte, fructe proaspete şi legume. În timpul 
etapelor mai recente ale cuceririi Vestului, de fiecare dată cînd noi, americanii, stabileam o tabără 
minieră, un ziarist, cu maşina de scris atîrnînd în spatele unui măgăruş, sosea o dată cu misionarii, 
ca un propovăduitor al civilizaţiei. Cea mai elocventă ilustrare a acestui lucru este cutremurul din 
aprilie 1906 din San Francisco. În dimineaţa zilei de 20 aprilie 1906, populaţia oraşului s-a adunat 
în parcuri şi pieţe — oameni care îşi pierduseră casele, terorizați de perspectiva lipsei hranei şi a 
apei. Editorii celor trei ziare matinale, animați de un spiritul ostăşesc care îi caracterizează pe cei 
mai devotați membri ai acestei profesii, şi-au mutat redacțiile în suburbia oraşului Oakland şi acolo, 
la tipografia ziarului Tribune, au publicat un număr combinat Call-Chronicle-Examiner. La final, 
cînd ziarul a fost tipărit, un redactor şi un reporter au luat tirajul într-o maşină şi l-au distribuit oa- 
menilor cuprinşi de panică din parcuri. Au fost pur şi simplu asaltaţi, fiind nevoiți să conducă cu 
viteză maximă, împrăştiind exemplarele la întîmplare. Întârzierea pîinii şi a păturilor nu a produs 
nici pe jumătate o agitaţie atît de mare precum sosirea ştirilor. Avem nevoie de ele, le cerşim; acest 
nerv al lumii moderne se transmite prin şi emană din creierul umanităţii către muşchii săi; organis- 
mul complex al societății moderne nu poate funcţiona fără ele, aşa cum omul nu se poate mişca fără 
ţesuturi. Din punct de vedere comercial şi practic, chiar şi omul cu o afacere mică trebuie să citeas- 
că zilnic ştirile din ziare, pentru a fi informat în legătură cu miile de activităţi din structura socială 
care-i influenţează afacerea. Din punct de vedere intelectual şi spiritual, ele reprezintă — dacă nu 
ținem cont de biserică — principalul nostru contact cu o inteligență superioară. Rezultatele legislati- 
vului, ale universitatăţii, ale studiului şi amvonului ajung, în primă şi în ultimă instaţă, la omul de 
rînd sub formă de ştire. Activitatea obositoare de alfabetizare din şcoală a devenit în primul rînd o 
pregătire pentru meseria de consumator de ziare. Mai avem mult de urcat pe scara culturală ca să 
obţinem intelecte care datorează mai mult educaţiei riguroase din şcoală şi din facultate decît educa- 
ției haotice a ştirilor. 


Cît de mult teren a cedat componenta de comentariu editorial în faţa importanţei ştirilor se poate 
vedea şi din anecdota relatată de Will Irvin: „Ziarul Philadelphia North American s-a declarat în 
favoarea comercializării băuturilor distilate. Un comitet al berarilor, reprezentanţi ai celor mai im- 
portanţi producători, s-a întîlnit cu redactorul-şef. «Îţi dăm un ultimatum — au spus ei. Trebuie să-ţi 
modifici politica editorială dacă vrei să nu ne retragem reclama. Nu-ţi cerem prea mult. Nu vrem să 
schimbi politica editorială, dar trebuie să opreşti publicarea ştirilor legate de permiterea comercia- 
lizării băuturilor spirtoase în alte zone.» Astfel, cei mai înverşunaţi inamici ai politicii oferă un 
exemplu concret al «puterii presei» în forma sa modernă”. Cred că, dacă producătorii de bere din 
Philadelphia ar fi fost bine consiliaţi, în loc să încerce influențarea politicii ziarului North American, 
ar fi trebuit să aducă la cunoştinţa ziarului cazurile în care încercarea de a lua decizii locale de co- 
mercializare a băuturilor distilate n-a avut succes. Ziarul ar fi publicat, fără îndoială, ambele aspecte 
ale subiectului, în măsura în care ambele aspecte constituiau ştiri. 

Deoarece consilierul în relaţii publice acţionează în relaţia cu presa ca un furnizor de ştiri adevărate, 
corecte, ce pot fi probate, jurnalistul are o atitudine favorabilă faţă de el. Rolul său este menţionat şi 
în Codul etic (Code of Ethics) adoptat recent la Washington de către o conferinţă naţională a editori- 
lor. Ca şi alte medii de difuzare a informaţiei — mergînd de la conferinţă pînă la radio — presa aş- 
teaptă de la consilierul în relații publice informaţii despre cauzele pe care acesta le reprezintă. Din 
moment ce ştirile reprezintă coloana vertebrală a unui ziar, este evident că un consilier în relaţii 
publice trebuie să aibă o definiţie foarte clară a termenului de ştire. Şi aceasta, deoarece munca sa 
nu presupune doar furnizarea ştirilor, ci şi crearea acestora. Funcţia de creator de ştiri este chiar 
mult mai importantă decît celelalte funcţii ale sale. 


Am fost intrigat mereu de faptul că ştirea nu are o definiţie concisă şi care să integreze toate aspec- 
tele sale. Orice om de presă ştie instinctiv ce este o ştire, în special în ceea ce priveşte nevoile pro- 
priului ziar. Dar o definiţie a ştirii este aproape la fel de dificilă ca descrierea unei scări în spirală 
fără a face cu mîna un gest care s-o imite sau ca definirea unui concept metafizic abstract cum ar fi 
spaţiul, timpul, realitatea. Ceea ce pentru un ziar reprezintă o ştire poate să nu aibă nicio importanţă 
sau să fie de foarte mică importanţă pentru alt ziar. 


Există tot atîtea definiţii ale ştirii cîți jurnalişti care-şi pun problema definirii acesteia. Anumite ca- 
racteristici ale ştirii pot fi, cu siguranţă, uşor sesizate, iar definițiile ştirii, în general, constau în ac- 
centuarea în mod deosebit a uneia sau alteia dintre aceste caracteristici. John L. Given remarcă în 
Making a Newspaper faptul că „ştirea era odată definită ca «informaţie proaspătă despre un eveni- 
ment petrecut de curînd)...” Autorul acestei definiții pune accentul pe elementul temporal. Fără 
îndoială că acest element trebuie să caracterizeze majoritatea ştirilor. Totuşi, ar fi greşit să afirmăm 
că orice ştire trebuie să conţină acest element, aşa cum nu orice lucru care este caracterizat de ele- 
mentul temporal este ştire. Evident că aproape toate evenimentele care au loc în viaţa de zi cu zi în 
întreaga lume sînt caracterizate de elementul temporal, în măsura în care au importanţă pentru me- 
diul în care se petrec, dar puţine dintre ele devin vreodată ştiri. Will Irwin defineşte ştirea ca „o de- 
viere de la ordinea existentă”. Astfel, confrom lui Irwin, orice delict este ştire, deoarece este o devi- 
ere de la ordinea existentă şi, în acelaşi timp, o manifestare deosebită a fidelității, curajului şi ones- 
tității reprezintă şi ea o ştire, din acelaşi motiv. 


„Prin educaţia pe care o primim în legătură cu ordinea existentă — afirmă Will Irwin — sîntem învă- 
taţi că marea masă a oamenilor nu se poate conforma pe deplin idealurilor ordinii respective. Un 
eveniment care ne atrage atenţia asupra unei deosebite adeziuni faţă de religie, virtute şi adevăr este 
în sine o deviere de la regulă şi, prin urmare, o ştire. Faptul că angajaţii sînt conştiincioşi şi că majo- 
ritatea rămîn mult timp în slujba aceluiaşi angajator nu este o ştire. Dar acordarea unei medalii de 
către un comitet de femei casnice unei menajere care a lucrat într-un singur loc timp de 50 de ani 
este o ştire, deoarece ne aduce la cunoştinţă un caz de ataşament deosebit faţă de idealurile ordinii 
existente. Faptul că omenirea va fi atrasă de o cantitate foarte mare de ştiri despre delicte şi devieri 
de la ordine este o dovadă că omul obişnuit este optimist, că el crede că lumea este sinceră, solidă şi 
că progresează. Delictele şi scandalurile îl interesează cel mai mult, deoarece alterează în cea mai 
mare măsură imaginea sa asupra ordinii existente. Acest lucru stă, prin urmare, la baza unei ştiri. 
Puterea de a sesiza ştirea, pe care trebuie să o aibă orice reporter bun, se bazează doar pe sensibilita- 
tea dobîndită sau instinctivă faţă de acest principiu, la care se adaugă capacitatea de a observa ceea 
ce majoritatea oamenilor ar considera drept o deviere de la ordinea existentă. 

În piesa The Stolen Story (Subiectul furat) de Jesse Lynch William, a cărei acţiune se petrece în 
lumea jurnalistică, putem citi următorul fragment: 

«(Intră Tînărul reporter; se îndreaptă entuziasmat către redacția de știri.) 

TÎNĂRUL REPORTER (profund marcat): Ştire mare. Trei italieni morţi în explozia unui cazan! 

REDACTORUL DE ŞTIRI (citind materiale. Nu-şi ridică privirea.): Zece rînduri. (Continuă să 
citească materiale.) 

TÎNĂRUL REPORTER (surprins şi dezamăgit. Se îndreaptă spre birou. Apoi se întoarce către 
redactorul de ştiri. Pe un ton obişnuit): Apropo! Un bebeluş se afla în cărucior la 15 metri de ex- 
plozie, dar n-a pățit nimic. 

REDACTORUL DE ŞTIRI (ridică privirea cu un interes profesional): Asta face cît o duzină de 
macaronari morți. Scrie jumătate de coloană.» 

Amîndoi au văzut o ştire, dar redactorul a văzut mai mult decît reporterul. Deoarece cazurile de 
italieni ucişi de explozia unui cazan sînt un lucru obişnuit, dar o explozie monstruoasă care omoară 
un om în toată firea, neafectând un copil, este un lucru cu totul neobişnuit”. 


Este clar că Will Irwin a scos în evidenţă una dintre trăsăturile generale ale ştirii, fără să ne ofere o 
definiţie cuprinzătoare sau restrictivă. Pornind de la regula sa generală, conform căreia ştirea este o 
deviere de la ordinea existentă, Irwin enumeră anumiţi factori ce sporesc sau dau valoare unei ştiri. 
Îi citez aici deoarece mi se par indiscutabili. Pe de altă parte, analiza arată că unele trăsături intră în 
contradicţie cu principiul de bază, anume acela potrivit căruia doar devierea de la ordinea existentă 
este o ştire. În opinia lui Irwin, cei patru factori care dau sau sporesc valoarea unei ştiri sînt: 


1. „Preferăm să citim despre lucruri care ne plac”. De aici rezultă — afirmă el — regula „Putere pen- 
tru bărbat, sentimente pentru femei”. 

2. „Interesul nostru faţă de ştire creşte proporțional cu gradul în care subiectul, cadrul şi personajele 
sale ne sînt familiare”. 

3. „Interesul nostru faţă de ştire este direct proporțional cu efectul ei asupra preocupărilor noastre”. 
4. „Interesul nostru faţă de ştiri creşte direct proporțional cu importanţa generală a persoanelor sau 
activităţilor pe care le afectează”. Un lucru atît de evident, încît nu mai are nevoie de comentarii. 


Ne putem face o idee despre diversitatea ştirilor dintr-un oraş pornind de la punctele pe care ziarele 
metropolitane le consideră surse permanente sau ocazionale de ştiri. John L. Given enumeră locurile 
din New York care sînt tot timpul în atenţia ziarelor: 

„— Sediul poliției; 

— Judecătoria civilă; 

— Judecătoria de instrucţie; 

— Curtea Supremă de justiţie, Tribunalul din New York; 

— Bursa din New York; 

— Primăria, incluzînd biroul primarului, consiliul local, Biroul administrativ şi Biroul administraţiei 
Manhattan-ului; 

— Administraţia financiară” 


Locurile care, în opinia lui John L. Given, sînt monitorizate ocazional de către ziare sînt: 

— tribunalele (cazurile simple, minore); 

— curţile cu juri (delictele grave); 

— biroul procurorului districtual; 

— uşile camerelor în care se ţin şedinţele Marelui Juriu (pentru rechizitorii şi audieri); 

— Curtea Federală de Justiţie; 

— Poşta; 

— birourile preşedinţilor de comisii ale Congresului SUA şi birourile Serviciului Secret al SUA; 
— biroul procurorului general al Statelor Unite; 

— căpităniile, unde sînt anunţate sosirile şi plecările vaselor; 

— birourile, unde sosesc imigranții; 

— birourile notariale, unde sînt încheiate testamentele şi audiate declaraţiile legate de testamente; 

— sediile politice în timpul campaniilor electorale. 


În sfîrşit, următoarele sînt vizitate de către reporteri o dată sau de cîteva ori pe zi: 
— secţiile de poliţie; 

— judecătoriile municipale; 

— Comitetul de sănătate; 

— sediul Departamentului Pompierilor; 
— sediul Administrației parcurilor; 

— sediul Departamentului de Urbanism; 
— închisorile; închisorile statale; 

— Monetăria SUA; 

— Biroul vamal portuar; 

— Biroul de Statistică al SUA; 

— spitalele; 

— hotelurile importante; 

— morga; 

— biroul şerifului; 

— biroul guvernatorului oraşului; 

— biroul Trezoreriei Municipale; 

— birourile fiscului” 


Exemplul broker-ului John Smith, oferit de John L. Given, ilustrează în totalitate ceea ce vreau să 
demonstrez. „Timp de zece ani — spune Given — şi-a urmat calea liniştit şi, cu excepţia clienţilor şi a 
prietenilor săi, nimeni nu ştia cine este. Nici nu există pentru ziare. Dar în al unsprezecelea an are 
piederi mari şi, rămas fără resurse, îi cere avocatului său să demareze procedura de lichidare. Avo- 
catul se prezintă la administraţia financiară şi un funcţionar înregistrează dosarul. Aici intră în scenă 
ziarele. În timp ce funcţionarul consemnează falimentul afacerii lui Smith, un reporter trage cu 
ochiul şi, cîteva minute mai tîrziu, ziarele află despre problemele slui şi-i cunosc detaliile afacerii ca 
şi cum un reporter ar fi fost la uşa lui zilnic în ultimii zece ani. Dacă Smith ar fi tăcut mîlc şi nu ar fi 
înregistrat falimentul, ziarele tot ar fi aflat despre el la judecătoria de instrucţie în loc de administra- 
ţia financiară; de fapt, deşi Smith nu ştie, ziarele sînt pregătite să se ocupe de el indiferent ce face. 
Pînă şi la morgă veghează oameni care ar putea da de el. Smith este la adăpost doar atîta timp cît nu 
se abate de la calea lui şi nu iese în evidenţă” (Making a Newspaper) 


Adesea e nevoie de un act vizibil pentru ca un eveniment să devină ştire. Comentînd acest aspect, 
Walter Lippmann analizează exemplul de mai sus al broker-ului John Smith şi al falimentului său 
ipotetic: „Acel act vizibil «dezvăluie» ştirea despre Smith. Dacă ştirea va fi valorificată sau nu e altă 
discuţie. Important este că, înainte ca o serie de evenimente să devină ştire, acestea trebuie să iasă în 
evidenţă printr-un act vizibil. În general, un act vizibil brut. Poate că prietenii lui Smith cunoşteau 
de mai mulți ani faptul că risca, poate că redactorul financiar auzise cîteva zvonuri dacă prietenii lui 
Smith erau guralivi. Dar, pe lîngă faptul că nimic nu putea fi publicat pentru că putea fi considerat 
calomnie, aceste zvonuri nu conţineau nimic clar care să stea la baza unui articol. Trebuia să se pe- 
treacă ceva ce nu putea fi negat sau interpretat: falimentul, un incendiu, un accident, o agresiune 
fizică, o revoltă publică, o arestare, un denunţ, intrarea în vigoare a unei legi, un discurs, un vot, o 
adunare, exprimarea opiniei unui cetăţean foarte cunoscut, un editorial într-un ziar, o tranzacţie, un 
stat de plată, o schimbare de tarif, propunerea de a construi un pod [...]. Trebuia să se întîmple ceva. 
Evenimentele trebuie să aibă un anumit curs şi, atîta timp cît un aspect al problemei nu este un fapt 
împlinit, ştirea nu este altceva decît un adevăr posibil”. (Public Opinion) 

Privind lucrurile din punctul de vedere practic al unui jurnalist, Will Irwin a aplicat această observa- 
ție la modul în care este creată ştirea zilei: „Afirm o platitudine atunci cînd spun că guvernarea de 
către popor este esența democraţiei. În teorie, oamenii privesc şi cunosc; atunci cînd, în procesul 
evoluţiei sociale şi industriale, văd un rău nou care iese la suprafaţă, au instituţii pentru a regla situ- 
aţia sau pentru a opri fenomenul. Nu pot vedea fără lumină, nu pot cunoaşte fără profesori. Ziarele, 
sau o forță de acest fel, trebuie să le aducă zilnic la cunoştinţă lucrurile şocante sau neplăcute pentru 
ca democraţia, în evoluţia sa lentă şi împleticită, să perceapă şi să corecteze. Este bine să ştim că 
John Smith, sub influenţa alcoolului, a venit acasă şi şi-a ucis soţia. Surprinşi şi şocaţi, dar interesaţi 
de subiect, putem să urmărim cazul lui John Smith, să vedem că decizia în cazul său nu este influen- 
tată de relaţiile politice ale acuzatului. Poate că după destule cazuri de genul celui al lui John Smith 
vom analiza principalele cauze şi vom lupta împotriva băuturii care-i ia minţile pe moment, sau 
opresiunii industriale care l-a transformat într-un înapoiat subnutrit şi irascibil. E bine să ştim că 
John Jones, un funcționar, a falsificat un cec şi a ajuns la puşcărie. Pentru că vom veghea nu doar să 
se facă dreptate în acest caz, ci vom ajunge să ne interesăm şi de reţeaua de pariuri ilegale care l-a 
adus pe acesta în situaţia de a fura. Dacă citim zilnic despre delictele din cartierul East Side al New 
York-ului şi din portul Chicago, la un moment dat democrația va ajunge la cauzele ultime ale ex- 
ploatării, subnutriției şi suprapopulării. Nici o altă metodă nu are un efect atît de mare asupra publi- 
cului precum exemplul care ilustrează o morală. Descrierea generală a condiţiilor grele nu reuşeşte, 
din diferite motive, să impresioneze gîndirea obişnuită. Chiar dacă s-ar striga zi de zi în Shreveport 
că speluncile îi fac pe negri periculoşi, nimeni n-ar lua atitudine împotriva acestor cîrciumi. Dar 
după ce un negru, beat din cauza ginului ieftin consumat într-un asemenea local, a atacat-o şi a ucis- 
o pe Margaret Lear, o elevă, locuitorii din Shreveport au votat pentru interzicerea acestor localuri”. 


Pentru majoritatea activităţilor nu există nici o modalitate de ierarhizare. Adevărata problemă a pre- 
sei este aceea de a stabili o ierarhie a acestor activităţi atunci cînd acestea se dovedesc importante. 
Consilierul în relaţii publice joacă un rol foarte important în acest domeniu. Treaba lui este să aducă 
în atenţia publică, prin intermediul presei şi al oricăror altor canale de care dispune, punctul de ve- 
dere, mişcarea sau problema pe care le reprezintă. Walter Lippmann a observat că tocmai din acest 
motiv ceea ce numim „agentul de presă” a devenit un factor important în viaţa modernă. 
Observațiile lui Walter Lippmann în legătură cu acest subiect merită comentate. El afirmă: „Acesta 
este motivul care a dus la apariţia agentului de presă. Grupurile organizate de oameni şi-au dat sea- 
ma că, dacă vor să se bucure de publicitate sau să se ferească de ea, nu trebuie să lase la îndemîna 
reporterului imensa putere de a decide care fapte şi care impresii vor fi făcute publice. E mai sigur 
să angajeze un agent de presă care să intermedieze relația dintre grup şi ziare”. (Public Opinion) 


Funcţia cu adevărat importantă pe care o deţine conslierul în relaţii publice, atît în raport cu presa, 
cît şi în raport cu clientul său, depăşeşte însă aceste considerente. El nu este doar un furnizor de 
ştiri, ci mai mai mult de-atit: este creatorul de ştiri. Un amator poate să furnizeze un subiect bun 
unui ziar obişnuit şi să fie apreciat, deşi sînt şanse mari să nu observe chiar acele trăsături ale su- 
biectului care îi dau statutul de ştire şi să treacă cu vederea chiar acele elemente ale subiectului care 
l-ar face interesant pentru ziarele pe care le abordează. 


- Proprietarii de hotel din New York respectau legea prohibiţiei, dar observau că anumite restauran- 
te încălcau legea fără să suporte nici o consecinţă. Simţindu-se nedreptățiţi, au creat un eveniment 
cu valoare de ştire, trecînd peste autorităţile locale şi telegrafiindu-i preşedintelui Harding pentru a-i 
cere respectarea legii. Aceast eveniment a devenit o ştire de prim rang. 

- Inaugurarea unui magazin de către o femeie bine cunoscută, ocazie cu care au fost făcute demon- 
straţii practice care să arate efectul taxelor asupra preţului îmbrăcăminţii pentru femei, a fost un 
eveniment creat pentru a spori interesul în legătură cu acest subiect. 

- Ceremonia lansării unei nave de război, punerea unei pietre de temelie, prezentarea unei petiții 
către guvern, demonstrațiile, petrecerile şi banchetele sînt evenimente create datorită capacităţii lor 
de a atinge publicul prin diferite medii. 

- Departamentele unui ziar modern ilustrează marea varietate de abordări posibile pe care presa le 
adoptă faţă de orice subiect. 


Corelînd această situaţie cu posibilele abordări ale oricărui subiect din perspectiva psihologiei uma- 
ne, observăm diversitatea metodelor de care se poate folosi consilierul în relații publice pentru a 
crea evenimente. De exemplu, în presa centrală există departamentul de ştiri, departamentul editori- 
al, departamentul pentru corespondenţă, departamentul pentru femei, departamentul social, depar- 
tamentul evenimentelor curente, departamentul de sport, departamentul imobiliar, departamentul 
pentru afaceri, departamentul financiar, departamentul naval, departamentul pentru capital, depar- 
tamentul educaţional, departamentul fotografic, precum şi secțiuni şi jurnalişti cu atribuţii speciale, 
care diferă de la ziar la ziar. 


Într-un studiu valoros despre „Obiceiurile legate de lectura ziarelor ale directorilor şi profesionişti- 
lor din New York”, realizat de prof. George Burton Hotchkiss, şeful catedrei de publicitate şi mar- 
keting de la New York University, şi de Richard B. Franken, conferenţiar în publicitate, pot fi găsite 
mai multe tabele care descriu trăsăturile ziarelor de dimineaţă şi de seară preferate de grupul căruia 
i-au fost trimise chestionarele şi de diferite grupuri mai mici din interiorul acestui grup. 


Consilierul în relaţii publice nu numai că ştie care este valoarea de ştire, dar, cunoscînd acest lucru, 
se află în situaţia de a face ca ştirile să aibă loc în realitate. El este un creator de evenimente. O 
organizaţie care a dat un banchet cu scopul de a strînge bani pentru o construcţie a trimis invitaţiile 
la banchetul respectiv lipite pe nişte cărămizi. Elementul de ştire în acest eveniment a fost expedie- 
rea cărămizilor. 


În calitatea lui de furnizor şi creator de ştiri pentru presă, dar şi pentru alte medii de răspîndire a 
ideilor, consilierul în relaţii publice nu poate reuşi decît dacă acţionează conform celei mai înalte 
morale şi conform cu cerinţele tehnice ale celor cu care lucrează. Scriind despre profesia de consili- 
er în relaţii publice, autorul unui articol din New York Times afirmă că „redactorii ziarelor sunt cei 
mai Suspicioşi şi mai cinici dintre muritori, dar pot face foarte uşor deosebirea dintre adevăr şi fals” 
(Times Book Review and Magazine, ian. 1922). El descrie în continuare un consilier în relaţii publi- 
ce aşa cum îl vede el, dîndu-i numele fictiv Swift, şi remarcă faptul că „indiferent de convingerile 
etice pe care le au, Swift & Comp. nu se vor angaja în afaceri dubioase. Ei ştiu că o astfel de eroare 
ar fi fatală. Publicul poate uita, dar redactorul n-o va face niciodată. În plus, nimeni nu-i obligă”. 


Materialul pe care consilierul în relaţii publice îl furnizează presei şi altor medii trebuie să conţină 
informaţii adevărate şi corecte. În plus, trebuie să îndeplinească criteriile oricărei ştiri — să fie de 
actualitate şi să prezinte interes — şi nu trebuie să îndeplinească aceste criterii în general, ci să satis- 
facă nevoile pe care le are fiecare ziar în parte şi, mai mult decît atît, nevoile redactorului care răs- 
punde de departamentul la care este trimis materialul spre publicare. 


În sfîrşit, calitatea literară a materialului trebuie să îndeplinească cele mai înalte standarde jurnalis- 
tice. Textul trebuie să fie bine scris, respectînd regulile care caracterizează un subiect bine scris în 
viziunea fiecărui ziar în parte. Pe scurt, materialul care ajunge pe biroul editorului trebuie să fie la 
fel de bine realizat şi de atent verificat ca şi cum editorul însuşi ar fi desemnat un reporter special să 
adune informaţiile şi să redacteze subiectul. Doar prezentîndu-şi ştirea într-o asemenea formă şi 
într-un asemenea mod consilierul în relaţii publice poate spera să obţină, în cazul unui ziar, cel mai 
important lucru — încrederea redactorului. Dar trebuie să fie clar că numai în anumite cazuri consili- 

erul în relaţii publice este un intermediar între ştire şi presă. Evenimentul realizat de el, acţiunea pe 
care a creat-o trebuie să-şi găsească singure exprimarea în mediile care ating publicul. 


Posturile de radio constituie o modalitate foarte bună de abordare a publicului. Acestea sînt contro- 
late de către organizaţii private, mari companii frunizoare de electricitate, magazine, ziare, companii 
de telegrafie şi, în unele cazuri, de către guvern. Programele lor le transmit celor care le recepţio- 
nează informaţii şi divertisment. Aceste programe diferă de la o localitate la alta. Consilierul în rela- 
tii publice are la dispoziţie, prin intermediul programelor de radio, o mare varietate de modalităţi de 
abordare a publicului. În disputele în care pot fi bănuiţi de partizanat, cei care controlează postul de 
radio vor să fie prezentate toate punctele de vedere, pentru a îndepărta această bănuială. Prin urma- 
re, consilierul în relaţii publice le poate sugera managerilor postului de radio ca un subiect care se 
întîmplă să-l intereseze să fie supus unei discuţii într-o emisiune. Sau, în cazul informaţiei care nu 
prezintă pericolul bănuieli de partizanat, el poate să-şi expună teza sub forma unui discurs ţinut de 
o persoană respectată şi cunoscută. 


În cazul evenimentelor la crearea cărora participă şi consilierul în relaţii publice, precum mitinguri- 
le, radioul devine o modalitate firească de adresare, aşa cum este o ştire într-un ziar, şi difuzarea 
discursurilor către mii şi mii de oameni devine o consecinţă a evenimentului în sine. Un exemplu 
este difuzarea discursului ţinut de lordul Robert Cecil la un banchet, pe tema Ligii Naţiunilor. Multe 
reviste se folosesc de staţiile de radio pentru a furniza discursuri pe anumite teme. Astfel, revistele 
cu profil casnic le furnizează posturilor de radio informaţii despre aspecte ale activităților femeilor. 
Revistele de modă fac acelaşi lucru în domeniul lor, şi îşi sporesc astfel prestigiul şi autoritatea în 
rîndul ascultătorilor. 


Folosirea telegrafului pe timpul războiului a fost un factor important de transmitere către ţările ina- 
mice a informaţiilor legate de scopurile războiului şi de realizările de pe front. A fost folosit cu suc- 
ces atît de către Aliați, cît şi de către Puterile Centrale. A fost folosit chiar şi de guvernul sovietic 
pentru a-şi difuza comunicatele. Această modalitate de difuzare este foarte diferită de radio, la care 
ne-am referit mai sus, deoarece eficacitatea sa nu depinde de numărul celor care recepționează, ci 
de ziarele şi celelalte medii care difuzează mai departe materialul transmis. Desigur, telegraful a 
fost şi este un mediu important pentru consilierul în relații publice. 


Conferinţa constituie un alt mijloc încetățenit de comunicare a ideilor. Cuvîntul rostit şi-a pierdut 
într-o anumită măsură eficienţa, dacă ne referim doar la conferinţe. Folosirea conferinţelor este li- 
mitată de numărul celor care ascultă mesajul. Folosind cuvîntul tipărit, filmul sau radioul, poate fi 
atins un număr mult mai mare de oameni. Această limitare este rezultatul atît al puterii scăzute a 
vocii umane, cît şi al numărului mic de locuri dintr-o sală. Totuşi, conferinţa îşi are importanţa sa 
pentru consilierul în relaţii publice, deoarece îi dă posibiliatatea de a vorbi în faţa unei audienţe care 
dă mai departe valoare de ştire mesajului, sau pentru că-i permite să pună în scenă evenimente în 
aşa fel, încît să trezească interesul unei audienţe mai largi decît cea căreia i se adresează propriu-zis. 


Consilierul în relaţii publice poate folosi conferințele în mai multe moduri pentru a transmite infor- 
maţii sau idei. Mai întîi există managerii şi agenţiile de conferinţe, care acționează ca agenţi organi- 
zatori pentru diferite tipuri de public în întreaga ţară. Consilierul în relaţii publice îi poate sugera, de 
exemplu, clientului său să contacteze o personalitate cunoscută care, datorită interesului pe care îl 
are faţă de o anumită cauză, va fi bucuroasă să susţină un turneu de conferințe. Apoi o agenţie se 
poate ocupa de organizarea turneului. În aceast tip de turnee se încadrează cele care au organizatori 
importanţi, precum Liga Naţiunilor sau editorii unor scriitori cunoscuţi. Domeniul conferinţelor 
oferă un alt mijloc de comunicare şi prin faptul că îi permite consilierului în relaţii publice să se 
adreseze direct unei serii de lideri de grup, cărora să le prezinte faptele şi ideile pe care vrea să le 

susţină. Conferenţiarii din Consiliile Educaţiei de pe întreg cuprinsul ţării, cei care susţin conferinţe 
în şcoli şi în alte instituţii de învățămînt şi toţi cei care se adresează unor diverse audienţe pot fi 
abordaţi direct pentru a deveni purtătorii informaţiei pe care consilierul vrea să o promoveze. 


Mitingurile sau demonstrațiile publice, la care oratori bine cunoscuţi îşi exprimă opiniile asupra 
anumitor probleme, presupun acelaşi tip de abordare. Desigur, scopul lor principal nu este atît acela 
de a atinge publicul care este de faţă, cît acela de a trezi interesul miilor şi milioanelor de oameni 
care nu sînt prezenţi, dar la care ecourile vocii oratorului ajung prin intermediul altor canale. 


Reclama este, şi ea, un mediu deschis pentru consilierul în relaţii publice: termenul este folosit aici 
pentru a desemna orice formă de spaţiu plătit disponibil pentru prezentarea unui mesaj. De la recla- 
ma de ziar pînă la panoul de afişaj, formele reclamei sînt atît de diverse, încît şi-a dezvoltat propria 
literatură de specialitate, propriile principii şi propria practică. Prin obiectivele sale şi prin mediile 
prin care poate fi atins publicul, consilierul în relaţii publice consideră întotdeauna reclama printre 
cele mai importante mijloace de care dispune. Consilierul înţelept îi va cere sfatul asupra tipului 
anume de reclamă ce trebuie utilizat într-o problemă dată unui agent de publicitate, care-şi cîştigă 
existenţa din această competenţă. Consilierul în relaţii publice şi agentul de publicitate rezolvă apoi 
problema, fiecare în parte în domeniul său specific. 


Pînă acum, reclama a pus accentul pe crearea cererii şi a pieţei pentru anumite bunuri. Ea este folo- 
sită la fel de eficient şi pentru răspîndirea ideilor. Este cu atît mai eficientă atunci cînd este însoțită 
de alte metode de promovare. Reclama controlează exact cantitatea de spaţiu fizic pe care îl ocupă 
în ochii publicului. Această caracteristică îi conferă o mare flexibilitate. Ea poate fi extinsă sau limi- 
tată după voie. Într-un anumit sens, această calitate oferă posibilitatea selectării precise a publicului 
şi a transmiterii directe a mesajului. 


Domeniul reclamei colective, plătite de mai mulţi clienţi din acelaşi domeniu de afaceri sau din ca- 
drul aceleiaşi profesii, de către guverne sau instituţii de stat, pentru un scop sau altul, are un potenţi- 
al deosebit. Scena îi oferă consilierului în relaţii publice o cale de abordare ce trebuie privită atît din 
punctul de vedere al numărului de indivizi la care ajunge, cît şi din cel al cercurilor de influenţă pe 
care le creează, prin difuzarea din gură-n gură, de exemplu. De aceea, acest mijloc trebuie privit cu 
mare atenţie. 


Prin colaborarea cu dramaturgii sau managerii, se poate ajunge ca o idee să fie reprezentată pe sce- 
nă, căpătînd astfel o formă, vizuală şi sonoră. Din punctul de vedere al consilierului în relaţii publi- 
ce, filmul se împarte în două categorii. Este vorba, în primul rînd, de filmul artistic. Aici, orice utili- 
zare directă a ideilor consilierului trebuie obţinută pe cale indirectă; producătorul filmului trebuie să 
fi preluat ideea dintr-un alt organ de comunicare. El poate adopta, într-adevăr, ca subiect al unui 
film una dintre ideile pe care le-a promovat consilierul în relaţii publice. De pildă, acel film recent 
care în care era vorba despre traficul de droguri este, în mod limpede, un rezultat al acţiunilor desfă- 
şurate pentru combaterea acestui flagel. 


Cea de-a doua categorie poate fi folosită într-un mod mai direct. Filmele educative sînt turnate la 
comandă, pentru a ilustra aspecte specifice, care ţin de consumul public, de la prezentarea modului 
de fabricare a unui produs, pînă la expunerea avantajelor metroului într-o metropolă. Aceste filme 
sînt proiectate, de obicei, în faţa unui grup selectat de consilierul în relații publice sau în faţa orică- 
rui alt grup interesat. Astfel, o cameră de comerţ poate prezenta un film despre nevoia construirii 
unor facilităţi portuare mai bune. Unul dintre momentele acestor proiecţii este calupul de ştiri, care 
este controlată de o organizaţie privată şi prezintă evenimente ce pot fi organizate de consilierul în 
relaţii publice; acesta este un canal valoros de difuzare a ştirilor. 

Transmiterea din gură-n gură este, de asemenea, un canal important. Ideile şi faptele pot fi transmi- 
se foarte bine astfel. In acest caz, un rol foarte important îl joacă liderii grupurilor. Adesea, consilie- 
rul în relații publice le comunică liderilor de grup ideile pe care vrea să le răspîndească. 


Campania prin corespondenţă directă şi tipăriturile reprezintă, pentru consilier, canale prin care poa- 
te ținti foarte exact publicul. Există mari companii care au la dispoziţie, în acest scop, liste de per- 
soane, ordonate în funcție de nenumărate criterii. Există împărțiri geografice, profesionale, pe do- 
menii de afaceri sau după religie, poziţia economică şi aşa mai departe. Această clasificare a publi- 
cului în grupuri care corespund unui anumit mesaj este una dintre cele mai importante funcţii ale 
consilierului în relaţii publice, după cum am mai spus. Metoda corespondenţei directe îi oferă exce- 
lente posibilităţi de a-şi valorifica pregătirea şi experienţa. Comunicarea telegrafică sau radio ţine şi 
ea, desigur, de acelaşi tip de abordare. 


Obligaţiile faţă de public în calitate de pledant 


Face parte din istoria profesiilor noi — şi fiecare profesie a fost la un moment dat nouă — să fie ac- 
ceptate de public şi să devină pe deplin instituţionalizate doar după ce au fost înfrînte două neajun- 
suri majore. Primul, destul de ciudat, rezidă chiar în opinia publică şi constă în rezistența publicului 
faţă de conştientizarea unei dependențe, oricît de mici, de actele de conducere exercitate de un grup 
sau de o persoană. Medicina, chiar şi astăzi, se luptă cu această îndărătnicie. Legea se luptă cu ea. Şi 
totuşi, acestea sînt profesii instituţionalizate. Al doilea neajuns este acela că fiecare nouă profesie 
trebuie să devină instituționalizată nu prin efortul şi acţiunile altora, care pot fi consideraţi imparţi- 
ali, ci prin propriile forţe. Aceste neajunsuri sînt cu atît mai mari în profesia de consiliere, deoarece 
este implicată în reprezentarea partizană a unui punct de vedere. Avocatura este poate exemplul cel 
mai cunoscut, şi astfel se poate face o comparaţie tranşantă între sala de judecată şi noua profesie a 
consilierului în relații publice. Ambele profesii îi oferă publicului aproape aceleaşi servicii — pregă- 
tire profesionistă, o înţelegere foarte bună a mediului din care trebuie obținute rezultatele, o capaci- 
tate foarte mare de a analiza problemele în elementele lor constitutive. Ambele profesii pot oricînd 
să creeze disensiuni în interiorul mulțimii, deoarece adesea afişează o opoziție deschisă şi sinceră 
față de punctele de vedere înguste, fixe, ale unuia sau altuia dintre numeroasele grupuri care com- 
pun societatea. 


Într-adevăr, acest aspect al muncii de consilier în relaţii publice constituie, neîndoielnic, fundamen- 
tul dezaprobării acestei profesii de către o mare parte a populației. Chiar Everett Dean Martin, care 
în cartea sa condamnă dur ceea ce el numeşte propaganda, observă şi admite factorii psihologici 
fundamentali care-i fac pe susţinătorii unui punct de vedere să-i acuze pe susţinătorii unui alt punct 
de vedere că urmăresc scopuri greşite şi imorale. El spune: „Atunci cînd este pus la îndoială lucrul 
în care crede, omul din mulţime se salvează de la falimentul spiritual, se apără, împiedică dezagre- 
garea mulțimii doar prin opoziţie. Oricine înfruntă lucrurile în care crede mulțimea trebuie expulzat. 
Nu trebuie să i se permită să vorbească. Fiind un susţinător al altor valori, declaraţia sa trebuie igno- 
rată. Semnificaţia dovezii pe care el o aduce trebuie discreditată prin minimalizarea martorului in- 
comod. «Este un om rău, mulțimea nu trebuie să-l asculte.» Raţiunile lui sunt demonice, el e 
«vîndut», e un personaj imoral, spune minciuni, nu e sincer, «nu are curajul să ia aitudine», sau «nu 
spune nimic nou». Piesa lui Henrik Ibsen, Un dușman al poporului, ilustrează foarte bine această 
idee. Mulțimea votează ca doctorului Stockman să nu i se dea voie să vorbească despre băi, adevă- 
ratul subiect în discuţie. Într-adevăr, primarul anunţă oficial faptul că declaraţia doctorului că apa 
este nocivă este «nefondată şi exagerată». Apoi Asociaţia Proprietarilor trimite o adresă prin care îl 
acuză pe doctor că, în secret, «doreşte revoluţia». Cînd, în final, doctorul Stockman vorbeşte şi le 
spune cetăţenilor care este adevărata motivaţie a comportamentului lor şi emite cîteva adevăruri 
simple despre «majoritatea compactă», mulţimea se salvează nu dovedind falsitatea afirmațiilor 

doctorului, ci huiduindu-l, numindu-l «duşman al poporului» şi aruncîndu-i cu pietre în fereastră”. 
(The Behavior of Crowds) 


Dacă analizăm exemplul particular al muncii consilierului în relaţii publice, observăm mecanismul 
gîndirii mulțimii, care a făcut foarte dificilă obținerea aprobării publice. Să luăm din nou ca exem- 
plu situaţia taxelor vamale. Este imposibil pentru fiecare tabără implicată să obţină un punct de ve- 
dere imparțial faţă de cealaltă tabără. Importatorul spune că producătorul exagerează, îl acuză de 
egoism. El invocă lucruri precum bunăstarea socială, siguranţa națională, americanismul, preţuri 
mai mici pentru consumator şi orice alte argumente de care se poate folosi. Fiecare ziar care pare a 
susține sugestiile părții adverse, fie prin faptele sale, fie prin modul de a scrie, este catalogat imediat 
ca mincinos, nenorocit, prost sfătuit. Importatorul ajunge la concluzia că publicaţia a fost inspirată 
de maşinaţiuni perfide din partea producătorilor. Dar are producătorul mai multă dreptate? Dacă 
ziarele publică ştiri nefavorabile intereselor lui, atunci acestea au fost „cumpărate”, „influenţate”, 
sînt „partizane” şi multe alte exagerări. Producătorul, asemenea importatorului, identifică lupta sa 
cu lupta pentru standardele fundamentale pe care le are la îndemînă: un salariu decent, preţuri mai 
mici pentru consumator, standardul american de angajare, corectitudine, dreptate. Pentru fiecare, 
argumentele celuilalt nu pot fi luate în considerare. 


Să ducem această situație cu un pas mai departe, spre un punct în care este angajat consilierul în 
relaţii publice, de o parte sau de alta. Observăm cît de uşor fiecare parte şi susținătorii săi numesc 
„propagandă” chiar şi faptele şi statisticile celorlaţi care pot fi probate. Dacă importatorii ar prezen- 
ta statistici care arată că salariile pot fi mărite şi preţul către consumator micşorat, susținătorii lor ar 
fi satisfăcuţi dacă publicul ar fi informat şi educat într-o problemă atît de importantă şi dacă ziarele 
ar fi atît de deschise încît să publice aceste informaţii. Producătorii, pe de altă parte, ar numi astfel 
de materiale „propagandă” şi ar învinui orice ziar care ar publica asemenea statistici sau l-ar învinui 
pe economistul care le-a realizat sau pe consilierul în relaţii publice care a recomandat alcătuirea 
materialului. 


Singura diferenţă dintre „propagandă” şi „educaţie” constă în punctul de vedere. Recomandarea 
unui lucru în care credem este educaţie. Recomandarea unui lucru în care nu credem este propagan- 
dă. Fiecare dintre aceste substantive are implicaţii sociale şi morale. Educaţia este valoroasă, demnă 
de promovat, instructivă. Propaganda este vicleană, necinstită, ascunsă, înşelătoare. Abia în zilele 
noastre observăm o uşoară schimbare a punctului de vedere asupra acestei probleme, aşa cum arată 
articolul următor: 


„Relativitatea adevărului — afirmă Elmer Davis — este un lucru bine ştiut de orice jurnalist, chiar şi 
de cei care nu au studiat niciodată epistemologia şi, dacă fraza o permite, adevărul este mai relativ 
la Washington decît oriunde altundeva. Din cînd în cînd pot fi făcute declaraţii directe; cutare şi 
cutare lege a trecut sau a fost oprită de una din camerele Congresului; administraţia a declarat cutare 
sau cutare lucru; preşedintele a aprobat cutare lege sau i s-a opus. Dar cele mai multe ştiri care au ca 
sursă Washington-ul sînt mai degrabă vagi, deoarece depind de declaraţiile politicienilor care nu vor 
să fie citați după nume, şi nici chiar după descriere. Acest lucru, mai mult decît orice altceva, este 
de vină pentru un fel de ceaţă, un nor de emanaţie rău mirositoare care însoţeşte ştirile ce vin de la 
Washington. Ştirile care au ca sursă Washington-ul pot reprezenta nu ceea ce este, ci ceea ce se 
poate afla sub o anumită incertitudine, ceea ce s-ar putea dovedi a fi, ceea ce un anumit personaj 
spune că este sau chiar ceea ce el vrea ca publicul să creadă că este atunci cînd nu este”. (History of 
the New York Times). 


Cele mai multe subiecte în legătură cu care există o aşa-numită opinie publică clară sînt mult mai 
vagi şi tulburi, mult mai complexe în fapte şi ramificații decît ştirile de la Washington, pe care le 

descrie istoricul ziarului New York Times. Gîndiţi-vă, de exemplu, ce probleme complicate sînt ex- 
puse întîmplător de către cetățeanul obişnuit. Un public neuniform poate respinge o teorie medicală 
nouă, pe baza unor considerente superficiale. Judecata sa este viciată sau de-a dreptul eronată, după 
cum o dovedeşte istoria medicală. 


Judecăţile politice, economice şi morale sînt cel mai adesea, aşa cum am văzut, expresii ale psiho- 
logiei de grup şi ale reacției de turmă, iar nu rezultatul judecății calme. E greu de crezut că acest 
lucru nu este inevitabil. Opinia publică într-o societate ce cuprinde milioane de oameni, care cu toţii 
trebuie într-un fel sau altul să ajungă la colaborare cu ceilalți, trebuie să găsească un nivel de uni- 
formitate bazată pe inteligenţa membrului mediu al societăţii ca întreg, sau al unui anumit grup. 
Pentru fiecare om în parte există o serie diferită de fapte în legătură cu un anumit subiect. Societatea 
nu poate aştepta să găsească adevărul absolut. Nu poate să analizeze în amănunţime fiecare proble- 
mă înainte de a formula o judecată. Înseamnă că aşa-numitele adevăruri pe care se întemeiază socie- 
tatea sînt născute din compromisul dintre dorințele conflictuale şi din nenumărate interpretări diferi- 
te. Ele sînt acceptate şi menținute necondiţionat, odată ce au fost stabilite. 


În lupta dintre idei, singurul test este cel pe care l-a evidenţiat judecătorul Holmes de la Curtea Su- 
premă — puterea ideii de a se face acceptată într-o competiţie deschisă. Noile idei se pot întruchipa 
doar prin acceptarea lor de către grupuri. Simpla pledoarie individuală va plasa adevărul în afara 
fondului general de cunoaştere şi credinţe. Impulsul de a suprima minoritatea sau punctele de vede- 
re majoritare sînt contracarate parţial de activitatea consilierului în relații publice. Standardele con- 
silierului în relaţii publice sînt propriile sale standarde, şi el nu va accepta un client ale cărui stan- 
darde nu se vor apropia de ale sale. Chiar dacă nu i se cere să judece meritele cazului său, aşa cum 
nici un avocat nu e nevoit să judece cazul clientului său, el trebuie să judece eventualele rezultate 
ale muncii sale din punct de vedere moral. 


În justiţie, judecătorul şi juraţii deţin puterea de decizie. În opinia publică, consilierul în relaţii pu- 
blice este judecător şi juriu, deoarece prin pledoaria sa într-un caz e probabil ca publicul să adere la 
opinia şi judecata sa. Prin urmare, consilierul în relaţii publice trebuie să-şi analizeze atent acţiunile, 
evitînd propagarea unor idei sau mişcări antisociale sau dăunătoare. Fiecare consilier în relații pu- 
blice s-a confruntat cu necesitatea de a refuza clienţi ale căror cazuri ar fi valide într-o sală de jude- 
cată, dar care pot fi puse la îndoială la curtea supremă a opiniei publice. Valoarea socială a consilie- 
rului în relații publice constă în aceea că aduce în faţa publicului fapte şi idei de utilitate socială 
care, în alte condiţii, n-ar fi acceptate atît de uşor. Deşi poate reprezenta oameni şi indivizi care au 
fost deja acceptaţi de gîndirea publică, el poate apăra, la fel de bine, idei valoroase şi noi, care n-au 
ajuns încă la deplina acceptare sau la saturație. Acest lucru în sine îi demonstrează importanţa. 


În ceea ce priveşte relaţia dintre consilierul în relaţii publice şi clientul său, nu se poate spune mai 
mult decît o implică acel cod al decenţei prin care oamenii fac judecăţi morale şi duc o viaţă respec- 
tabilă. Consilierul în relaţii publice trebuie să dovedească față de clientul său conştiinciozitate şi 
servicii eficiente. Trebuie să respecte în relația cu acesta toate îndatoririle pe care le presupune o 
profesie în relaţia cu cei pe care-i serveşte. Mai importantă decît orice îndatorire pozitivă este, în 
cazul consilierului în relaţii publice, îndatorirea negativă față de societatea în care trăieşte şi mun- 
ceşte — faptul că nu trebuie să accepte un angajator sau să-şi asume o poziţie care presupun o îndato- 
rire ce-i încalcă standardele de integritate. 


Europa ne-a oferit cel mai important studiu recent asupra opiniei publice şi a efectelor sale sociale şi 
istorice. Este un studiu interesant, pentru că indică un traseu al dezvoltării unei conştientizări inter- 
naţionale a factorului esențial din viaţa lumii care a devenit opinia publică. Cred că paragraful ur- 
mător dintr-o lucrare recentă a profesorului Von Ferdinand Tonnies are o semnificaţie deosebită 

pentru toţi cei ce consideră că modelarea conştientă a opiniei publice este o sarcină ce întruchipează 
idealuri înalte: „Viitorul opiniei publice este viitorul civilizației. Puterea opiniei publice este, cu 
siguranţă, într-o continuă creştere şi va continua să crească. La fel de sigur este faptul că opinia pu- 
blică este influențată, modificată, agitată din ce în ce mai mult de impulsuri de jos. Pericolul acestei 
dezvoltări pentru înnobilarea continuă a societății umane şi pentru înălțarea progresivă a culturii 
umane este evident. Este, prin urmare, clară datoria pe care o are elita societăţii — cei cultivați, edu- 
caţi, experţii, intelectualii. Ei trebuie să insufle motivațiile morale şi spirituale în opinia publică. 
Opinia publică trebuie să devină conştiinţa publică”. 


Consider că misiunea cea mai înaltă a consilierului în relații publice în societatea în care trăieşte 
este crearea unei conştiinţe. 


Edward L. Bernays, Cristalizarea opiniei publice, Ed. Comunicare.ro, 2003 

